
Călin Nebunul 


ERA ODAT-UN împărat ş-avea trei fete, şi erau 
aşa de frumoase, la soare te puteai uita, da la dînsele 
ba. Acu, cele două erau cum erau, da cea mijlocie nici 
se mai povesteşte frumuseţea ei. Acu, cîţi feciori de- 
mpăraţi şi de ginarari a cerut-o, împăratul n-a vrut să 
le deie. 

Acu-ntr-o sară, a venit trei tineri şi le-o cerut, da 
el n-o vrut să le deie. Acu, ei o ieşit afară şi unul dintr- 
înşii o prins a fluiera, cît s-o făcut un nor mare şi nu s- 
o mai văzut nici ei, nici fetele, le-o răpit. 

Acu-mpăratul a scos veste-n ţară, că cine o găsi 
fetele, li dă de nevastă. Acu-n satul cela a-mpăratului 
era un om ş-avea trei flăcăi. Doi erau cum erau, da 
unu era prost, şedea-n cenuşă şi-l chema Călin 
Nebunul. 

Ş-o zis acei doi fraţi: 

—Haidem şi noi să căutăm fetele-mpăratului. 

Da Călin o zis: 

— Hai şi eu cu voi. 

Şi cei doi o zis: 

— Hai. 

Şi-mpăratul o zis că care s-o porni după fete, li 
dă bani de cheltuială şi straie de primeneală. Acu, ei 
au făcut un arc ş-o zis că unde l-a zvîrli, pînă unde-o 
ajunge, acolo să poposească. O aruncat cel mare ş-o 
mers vo două zile ş-o ajuns. O aruncat şi cel mijlociu şi 
tot aşa degrabă o ajuns. Da cînd o aruncat Călin 
Nebunul, o mers trei luni de zile, zi şi noapte, şi de- 
abia o ajuns. 

Acu, ei mergînd pe drum, o găsit şi cremenea şi 
amnaru. De-abia o avut cu ce aţiţa oleacă de foc. Ş-o 
zis aşa ei înde ei, că să păzească focul unul din ei cît 

or dormi ceilalţi doi, că dacă s-o stinge focul, îi taie 
capul celui ce-a păzi dintr-înşii. Acu, s-o culcat cei doi 
şi cel mare o rămas să păzească. Pe la miezul nopţii, s- 
o auzit un vuiet grozav. Era un zmău cu trei capete. 

— Cum ai putut să-mi calci moşiile de la tată- 
meu, făr'de voia nimănui? Hai la luptă! 

— Hai! 

Şi s-o luptat ei, s-o luptat pîn-acu l-o omorît pe 
zmău, şi o făcut din capetele lui trei căpiţi de carne. 
Acu se trezesc cei doi: 

— Uite, voi aţi dormit, da eu uite ce lupt-am avut. 

Acu, a doua noapte, cel mijlociu era să stea de 
strajă. lar pe la miezul nopţii, se aude-un vuiet. 

— Cum ai putut să-mi calci moşiile lui tată-meu, 
fără voia nimănui? 

Aista era cu patru capete. 

— Hai la luptă! 

— Hai! 

Şi l-o omorît şi pe acesta, ş-o făcut patru căpiţi 
de carne din capetele lui. Acu, cînd s-o trezit ei, o- 
nceput să-i deie de grijă lui Călin Nebunul ca să 
păzească bine focul. Acu, el a treia noapte era să fie. 
Acu, iar pe la miezul nopţii s-auzi un huiet mare. Un 
zmău era, cu opt capete. 

— Hai! zice Călin Nebunul, că şi zmăul era 
năzdrăvan şi ştia de dînsul, hai la luptă! 

— Hai! 

Cît se luptă, se luptă, cît de cît să nu se deie 
zmăul. I-o tăiet Călin Nebunul o ureche, ş-o picat o 
picătură de sînge, ş-o stins focul. Ş-aşa prin întuneric 
s-o-nceput ei a lupta, şi-n sfîrşit, l-o omorît Călin 
Nebunul ş-o făcut opt căpiţi de carne. 

Acu, ce să facă el? foc nu-i. S-o luat el şi merge 
aşa supărat prin pădure, ş-o ajuns la un copac nalt şi 
s-o suit în vîrful lui, ş-o văzut în depărtare o zare de 
foc. Scoboară el şi se porneşte s-ajung-acolo şi- 
ntîlneşte un om pe drum. 


— Bună noapte! 

— Mulţămesc d-tale. 

— Da cine eşti d-ta? 

— Eu îs De-cu-sară. 

Călin Nebunul l-apucă şi-l leagă de-un copac, cot 
la cot. Mai merge el o bucată bună şi mai întilneşte un 
om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Miezu-nopţii. 

la şi pe acela şi-l leagă iar de-un copac. Mai 
merge el înainte şi mai întilneşte un om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Zori-de-ziuă. 

Il leagă şi pe acela. El i-o legat, că lui i-era frică 
să nu se facă ziuă. 

În sfîrşit, ajunge el acolo. Acolo era o groapă 
mare ş-un cazan c-o pereche de chirosteie mari, şi-ntr- 
însul  fierbea vo două-trei vaci,  şi-mprejurul 
chirosteielor se cocea o turtă. Şi-mprejurul ei 
dormeau doisprezece zmei şi două zmeoaice, mamele 
lor. 

Acu, Călin Nebunul ia vo doi tăciuni într-un hîrb 
şi-un cărbune-n lule şi plecînd, însă, i-a venit aşa o 
miroznă de bună din demîncat, şi luînd o bucăţică, a 
curs apă clocotită pe urechea unui zmău, şi el o ţipat 
straşninc, că toţi s-o trezit şi l-au prins pe Călin 
Nebunul. Ş-o vrut să-l omoare, şi el o zis: 

— Mă rog domniilor-voastre, lăsaţi-mă că sînt om 
sărac. 

Dar ei o zis aşa: 

— Dacă tu ne-i aduce pe fata-mpăratului Roşu, 
noi te-om lăsa. 

Da el o zis: 


— Da de ce n-o luaţi d-voastră, că sînteţi mai 
mulţi şi mai tari? 

— Da noi sîntem duhuri necurate şi-mpăratul are 
un cucoş ş-un căţel. Noi, cînd ne-apropiem de palatul 
lui, cucoşul cîntă şi cățelul bate, şi noi trebuie să 
fugim. Da tu-i pute mai bine, că eşti om pămiîntean. 

Da Călin Nebunul, viclean : 

— Haideţi şi d-voastră cu mine, că-s eu om 
pămiîntean şi cățelul n-a bate, nici cucoşul n-a cînta. 

Da Călin Nebunul se uită şi vede-un voinic ca şi 
dînsul, legat cot la cot de-un copac; şi cînd o văzut că 
s-o pornit Călin Nebunul, el s-o smucit straşnic, încît a 
rămas miînile la copac şi el a fugit. 

Şi ei merg, merg, pîn-ce-ajung la poarta- 
mpăratului. Şi era o poartă mare de fier, că nu era-n 
stare să treacă nime, afară de Călin Nebunul. Şi el s-a 
suit pe poartă ş-o zis zmeilor: 

— Hai să vă iau cîte pe unul de chică şi să vă duc 
în ogradă. 

Şi lua tot cîte unu şi cu paloşul le tăia capul, pînă 
ce-o tăiat la toţi. Ş-o intrat în ogradă; da-mpăratul, de 
grozav zid şi poartă ce-avea, uşile erau toate deschise. 
Călin Nebunul s-o suit sus pe scări, şi scările erau de 
aur bătute cu diamant, ş-o intrat în casă, unde dormea 
fata. Dar era lună ş-o mîndreaţă afară, şi luna bătea în 
casă, unde dormea fata. Da fata era aşa de frumoasă, 
decît de nepovestit. Călin Nebunul a sărutat-o şi i-o 
luat inelul de pe mînă şi s-o dus. Cînd a ajuns la zmeii 
cei tăieţi, li-o tăiat vîrfurile limbilor la toţi doisprezece 
şi le-o pus în basma, ş-o trecut poarta şi s-o pornit la 
drum. A mers pînă ce-a ajuns la cazan. A putut prinde 
o zmeoaică şi-a tăiet-o, da una a scăpat. Călin o luat 
pe degetu ista mic turta şi pe celălalt cazanu cu carne, 
şi-ntr-un hîrb oleacă de foc, şi s-o pornit la drum, ş-o 
ajuns la Zori-de-ziuă şi i-o dat o bucată de carne ş-o 
bucată de turtă, l-o dezlegat ş-o zis: 

— Hai, du-te! 


Mai merge el, ajunge la Miezu-nopţii şi-i dă ş- 
aceluia o bucată de carne ş-o bucată de turtă, şi-i dă 
drumul ş-aceluia. 

Cînd a ajuns la De-cu-sară, era mai mult mort, de 
cînd era legat. li dă ş-aceluia o bucată de carne şi de 
turtă şi-i zice: 

— Du-te, bre-n pace. 

Cînd a ajuns, n-o apucat a aţiţa focul şi soarele 
acu era sus. Fraţii lui atîta dormise, c-acu-ntrase mai 
de-un stînjen în pămînt. Cînd s-o trezit, o zis: 

— I, Călin Nebun! lung-a mai fost noaptea asta ! 

Da Călin Nebunul nimica nu le-a povestit din 
ceea ce s-a petrecut cu dînsul noaptea. A pregătit ei 
iar să se pornească, ş-o zvîrlit tot Călin Nebunul arcul, 
ş-o mers şi aşa pîn-la pădurea de aur. Cînd o ajuns 
acolo, li-o zis Călin Nebunul aşa: 

— Fraţilor, voi nu-ţi putea trece-n pădurea asta. 
Faceţi-vă voi o colibă aici, şi staţi să mă duc eu singur. 

Aşa, el s-o pornit. Cînd o ajuns în mijlocul pădurii 
cei de aur, fata cea mare a-mpăratului făcea de 
mîncat zmăului ei. 

— Bună vreme, fată de-mpărat! 

— Mulţămesc d-tale, Călin Nebun. De numele d- 
tale am auzit, dar a vedea nu te-am văzut. Da fugi, că 
dac-a veni zmăul, te ucide. 

— Da cît mănîncă zmăul tău? 

Fata zice: 

— Patru cuptoare de pîne, patru vaci fripte şi 
patru antaluri! de vin. 

Zice: 

— la să văd eu de-oi putea mînca. 

Se pune Călin Nebunul şi mănîncă toate. 

lacă, vine şi zmăul. 

— Bună vreme, cîne de zmău ! 

— Mulţămesc, Călin Nebun. 

— Am venit să iau pe fată. Hai, hai la luptă! 


l Antal — butoi, poloboc. 


— Stai să mănînc ceva. 

— Da, că, zău, eu ţi-am mîncat mîncarea. 

— Cu-atit mai bine, zice, eu sînt uşor şi tu eşti 
greu. 

Şi se iau la luptă şi se luptă, şi-l omoară Călin 
Nebunul. Pe urmă, zice fetei: 

— Rămii aici, că mă duc să scot cele două surori 
ale tale. 

Şi se porneşte. Ajunge-n mijlocul pădurii cei de 
argint. Fata cea mijlocie făcea de mîncat ş-aceea. Da 
el cum a văzut-o, i-a căzut straşnic de dragă. 

— Bună vreme, fată de-mpărat! 

— Mulţămesc d-tale, Călin Nebun. De numele d- 
tale am auzit, d-a vedè nu te-am văzut. 

Da şi Călin Nebunul era frumos şi fetei i-a căzut 
drag. Da fata-i zice: 

— Fugi, că dac-o veni zmăul, te ucide! 

— Da cît mănîncă zmăul? 

— Opt cuptoare de pîne, opt vaci fripte şi opt 
antaluri de vin. 

— Adă-ncoace să văd, oi putea mînca? 

Şi mănîncă tot. lacă, vine şi zmăul. 

— Bună vreme, cîne de zmău. 

— Mulţămesc, Călin Nebun. 

— Hai la luptă! 

— Stai să mănînc ceva. 

— Că eu ţi-am mîncat mîncarea! 

— Mi-o fi mai uşor la luptă. 

Şi se iau, se luptă şi se luptă, şi-l omoară Călin 
Nebunul. 

Da lui aşa-i era de dragă fata, de-o luat-o cu 
dînsul la pădurea de aramă. Cînd a ajuns în mijlocul 
pădurii, ş-aceea făcea de mîncat. Aceea nu-l ştia, da 
văzîndu-l cu soră-sa, o-nţeles. 

— Unde-ţi este bărbatul tău? 

— La vinat, Călin Nebun. Da fugi, c-aista te 
omoară! 


— Cît mănîncă el? 

—Douăsprezece cuptoare de pîne, douăsprezece 
vaci fripte şi douăsprezece antaluri de vin. 

— la să văd, eu oi mînca? 

Mănîncă Călin Nebunul, mănîncă, cînd, la un 
antal de vin, nu-l putea bea, şi-zice-aşa: „Cu atîta-i mai 
tare zmăul decît mine”. 

lacă, vine şi zmăul. 

— Bună vreme, cîne de zmău! 

— Mulţămesc dumitale, Călin Nebun. 

— Am venit să-ţi iau pe fată. 

— Ba pe fată nu-i lua-o. 

— Hai la luptă! 

— Numai să mănînc ceva. 

— Eu demiîncatul ţi l-am mîncat. 

— Eu oi fi mai uşor, tu mai greu. 

— Hai la luptă! 

— Hai! 

Se luptă, se luptă, cît de cît să nu se deie zmăul. 
Zice zmăul: 

— Hai, eu m-oi face o pară roşă, tu te fă o pară 
verde. 

Da el cu asta a greşit, că para roşă-i mai moale, 
para verde-i mai tare. 

lacă, trecu pe-acolo o cioară, pe sus, şi-i zice 
zmăul: 

— Cioară, cioară, moaie-ţi aripa ta-n apă şi stinge 
para asta verde. 

Da Călin Nebunul zice: 

—Impărate prea-nălţate, moaie-ţi aripa ta-n apă 
şi stinge para asta roşie. 

Cioara, cînd a auzit, ştii d-ta, a urcat-o, îndată s-o 
dus. După ce-a udat-o, a-nceput a ciupi dintr-însa, ş- 
atita sînge  a-nceput a curge, de îmblai pînă-n 
genunchi. 

De-acolo, el s-a luat cu fetele şi s-a pornit. 

O ajuns în pădurea de aur şi-o luat pe cea mare 
şi s-o pornit, ş-o ajuns la fraţii lui. Ş-o zis aşa: 

— Fraţilor, pe astea două le-ţi lua voi, da asta 
mijlocie e-a mea. 

Şi s-o culcat să doarmă. Şi fraţii s-o sfătuit aşa: 
ca să-l omoare nu se putea, da să-i taie picioarele, şi 
să ieie fetele şi să se ducă la-mpăratul, şi să zică că ei 
le-au scos. 

Şi i-o tăiet picioarele cînd dormea, ş-o luat fetele 
şi s-o pornit. Aşa era de trudit de lupte, încît n-o simţit 
cînd i-au tăiet picioarele. 

În zori de ziuă, se trezeşte el, se vede făr-de 
picioare. Ce să facă? Da picioarele i le-o luat de acolo, 
că altmintrelea el le-ar fi pus, că era năzdrăvan. S-o 
luat el încetişor ş-o intrat în pădurea ast' de aur. A 
mers vo trei zile şi vo trei nopţi, ş-a ajuns la un palat 
aşa de frumos, de nu te-ndurai să te uiţi la dînsul. S-o 
auzit un cînt aşa de jele, de i-o rupt inima. 

Se ia el încetişor şi se suie pe scările cele, şi vede 
acolo pe voinicul ce-şi rupsese mînile la zmei. 

— Bună vreme, voinice ! 

— Mulţămesc d-tale, Călin Nebun, da ce-ai păţit? 

Şi el începe a-i spune toate cîte-au păţit. 

— Hai să fim fraţi de cruce ! 

— Hai. 

— Da d-ta cine eşti? l-întreabă Călin Nebunul. 

— Eu, zice,-s fecior de-mpărat şi pădurile astea 
au fost toate a tătine-meu, şi ni le-o luat zmeii; da de 
cînd ai omorît pe zmei, acu iar sîntem noi în stăpînire; 
şi eu, pentru că-s făr' de mîni, trăiesc aici. Eu făr' de 
mîni, tu făr' de picioare, om trăi bine. 

Călin Nebunul se prinde cu mîinile de gitul fiului 
de-mpărat şi se primbla prin pădure. Aşa, într-o zi, 
aude-un foşnet de frunze. Da fratele lui cel de cruce 
zice-aşa: 

— Eu m-oi apropia încetişor şi ţi-oi da drumul, şi 
tu prinde cu mînile. 

Dîndu-i drumul, prinde pe zmeoaica cea scăpată 
şi zice aşa: 

— Fă-mi mie picioare şi estuia mini, ori te 
omorîm. 

Şi zmeoaica zice: 

— Iaca acolo, ca de-un stînjen de departe, este o 
baltă; vîri-te acolo, că-i ieşi cu picioare şi istalalt cu 
mini. 

Da Călin Nebunul, mehenghi! 

— Viri-te tu întîi. 

— Ei, ba vîriţi-vă voi. 

Da Călin Nebunul rupe o crenguţă verde ş-o 
moaie-n apa ceea ş-o scoate uscată; ş-o începe-a 
pumni, că ea o vrut să-i usuce. 

— Mă rog, nu mă bate, iacă, este la dreapta altă 
baltă. 

Călin Nebunul vîri o crenguţă uscată ş-o scoate 
verde, şi se viră el acolo şi se scoate cu picioare şi 
celalt cu mîni. Şi ia ş-o omoară pe zmeoaica, că ştia 
că-n orice vreme are să-i facă rău. 

— De-acu, eu mă duc să-mi caut pe nevastă-mea, 
da-ntii hai să mă duc într-un loc care ţi-am spus eu, la 
fata-mpăratului Roşu. 

Şi se iau şi se pornesc. Mergînd ei printr-o 
pădure aproape de curtea-mpăratului, o cules Călin 
Nebunul o basma de alune. Ajungînd la poartă, a auzit 
un vuiet mare. Da ei erau îmbrăcaţi cu iţari şi cu 
cojoace şi-ncinşi cu chimiri. Da baba cea de la poartă 
era de-a noastră. 

— Bună sară, mătuşă! 

— Mulţămesc d-tale, voinice! 

— Da ce-i aici, ce s-aude? 

— Se mărită fata-mpăratului. 

— Da cine-o ia? 

— Bucătarul, c-o ucis doisprezece zmei. 

Da Călin Nebunul îi zice-aşa babei: 


1 Mehenghi — şiret. 

— Mătuşă, iacă-ţi dau un căuş de galbeni, să-mi 
faci ce ţi-oi zice. 

Baba s-o uimit cînd o auzit de-un căuş de 
galbeni: 

— Ţi-oi face, voinice. 

El a luat basmaua cea de alune. Era basma de-a 
noastre, neagră, cu floricele pîmprejur, ş-o pus inelu-n 
mijloc ş-o zis aşa: 

— Du, mătuşă, şi pune dinaintea împăratului, 
măcar că te-or ghionti şi te-or da, viri-te aşa cu de-a 
sila. 

Baba s-o dus ş-o intrat cu ghionturi ea acolo, ş-o 
pus pe masă ş-o ieşit. Cînd i-o dat Călin Nebunul 
căuşul de galbeni, ea straşnic s-o bucurat, că ea nu cît 
să-l fi avut în viaţa ei, dar nici nu l-a văzut. 

Împăratul, cînd o pus mîna pe basma, alunele o- 
nceput a durăi pe masă ş-o rămas inelu-n mijloc. Fata 
o zis: 

— Iacă, tată, inelul meu, pe care nu se ştie cum l- 
am prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii a spus că baba cea de la poartă. 
Degrabă a strigat s-aducă cine-a adus. Se ia Călin 
Nebunul şi intră. Da mirele, tiganul, şedea pe trei 
perini de puf. Cînd a fost Călin Nebunul în pragul 
uşei, o perină a căzut de sub ţigan. Cînd a fost în 
mijlocul casei, a picat ş-a doua şi ţiganu-a zis: „Incet, 
să nu mă tăvăleşti”. Cînd a fost lîngă-mpăratul, a 
căzut ş-a treia perină, că dă! ţiganului nu i se cădea să 
şadă. 

Zice-mpăratul: 

— Cum, voinice, inelul fetei mele a ajuns la d-ta? 

— Împărate prea-nălţate! Iaca cum şi iaca cum. 

Da tiganul: 

— Ce spui minciuni? că eu am ucis zmeii. 

Da Călin zice: 

—Împărate, s-aducă toţi zmeii să vezi, este vîrful 
limbilor? 

A adus, şi cu adevărat nu era. Atunci, el le-a scos 
şi le-au arătat. 

Atunci împăratu-a strigat s-aducă calul cel mai 
bun din grajd, ş-o legat pe ţigan de coada calului, ş-o 
pus ş-un sac de nuci ş-o dat bici calului. Unde pica 
nuca pica şi bucăţica din ţigan. 

Acu-mpăratul o zis: 

— De-acu, voinice, mi-i fi ginere. 

Da Călin a zis: 

— Ba nu,-mpărate, că mie alta mi-a căzut dragă; 
da eu am un frate de cruce aici cu mine, tot fecior de- 
mpărat; s-o ieie acela. 

Şi l-o adus, deşi fata ar fi vrut mai degrabă după 
Călin Nebunul; dar dă, cu estălalt era potrivită. S-o 
făcut o nuntă straşnică, de-o ţinut vo trei săptămîni; 
luminăţii, lăutari, ce nu era? Şi de-acolo, o zis Călin 
Nebunul: 

— De-acu, mă duc să-mi găsesc pe-a mea. 

Cît pling ei şi stăruie, da n-a putut să-l 
potrivească ca să rămînă. S-o pornit. Cînd a ajuns el la 
casa tătîni-său, era un palat straşnic, ş-un cîrd de 
porci, şi-i păştea un băieţel ca de vreo şapte ani. Că 
de cînd îi tăiase picioarele, era ca vro opt ani de zile. 

— Bună vreme, băietele! 

— Mulţămim d-tale, bade! 

— Cine şade-n curţile este? 

— la, nişte voinici care au luat nişte fete de- 
mpărat, care le luase zmeii. 

— Da cum trăiesc ei, pe care fete o luat? 

— Cel mare o luat pe fata cea mare, cel mijlociu 
o luat pe cea mică. 

— Da cea mijlocie? 

— Aia a pus-o de păzeşte găinăria. 

— Da tu a cui eşti? 

— Mama-mi spune că-s a lui Călin Nebunul, cine 
a mai fi acela? 

Da el, cînd a auzit aşa, numai el ştia inima lui, că 
dă, să ierţi mata, cinstita faţa matale; era a lui. 

— Da mă rog, bade, ajută-mi a da porcii-n ocol. 
Merg porcii, merg, cînd o scroafă nu vrea să intre. 

Călin Nebunul a trîntit cu drucu! -n scroafă. Ea a- 
nceput a ţipa straşnic, porcii toţi după dînsa. Decît a 
auzit ei ş-o ieşit afară, ș-o început a striga care-i acolo 
de bate porcii? Da Călin Nebunul intră-n ogradă. Ei, 
cum l-o văzut, l-o cunoscut. Şi s-o sculat îndată şi s-o 
pus în genunchi înaintea lui: 

— Iartă-ne, frate, că ne cunoaştem greşeala. 

Da Călin a zis aşa: 

— Ba nu, fraţilor. Hai să facem o boambă de fier 
şi noi să ne punem tustrei alături, ia aşa, cum faci 
cruce; s-o aruncaţi unul din voi în sus, că-i scurtă, că, 
pe care-o cădea, acela-i vinovat. 

Ş-o aruncat în sus ş-o căzut pe cei doi şi i-o făcut 
mii de fărîme. 

Şi el a făcut o nuntă straşnică... Da el nu era aşa 
tare la inimă ca să ţie pe-acelea rău, ca aceia pe asta a 
lui; el tot ţinea ca la cumnatele lui, ş-o făcut un bal 
straşnic, şi eram şi eu acolo... şi eu am făcut o ulcicuţă 
de papară şi m-o dat pe uşă afară, de mie mi-a fost 
ciudă şi m-am dus în grajd şi mi-am ales un cal cu 
şeaua de aur, cu trupu de criţă, cu picioarele de 
ceară, cu coada de fuior, cu capul de curechi, cu ochii 
de neghină, ş-am pornit p-un deal de cremene: 
picioarele se topeau, coada-i piîriia, ochii pocneau: ş- 
am încălicat pe-o prăjină şi ţi-am spus o minciună, ş- 
am încălicat pe-o poartă şi ţi-am spus-o toată. 


1 Druc — par. 

G. CATANĂ 


Povestea lui Pantilie 


A FOST ODATĂ, oameni buni şi de omenie, a 
fost un om şi o muiere săraci, săraci, că n-aveau alta 
după suflet decît căsuţa în care locuiau şi mînile 
harnice cu care munceau, ca să-şi ţină viaţa în oase. 
Pe bărbat îl chema Pantilie şi pe muiere o chema 
Măria. Intr-o zi se duce Pantilie la pădure să-şi aducă 
un căpătii de lemne de foc şi, cînd era căpătiiul gata, 
legat cu o funie de tei, numai să-l ia în spate, se 
pomeneşte că din văzduh cade ca un fulger o dihanie 
mare tocmai la picioarele sale. Ce era, mă rog 
dumneavoastră? Era adecăte un vultur mare, ce căzu 
din înălţime, şi omul meu văzîndu-l se cutremură în 
tot trupul lui şi vru să-şi lase căpătiiul şi să fugă, dar 
n-avu vreme, că vulturul îi zise cu glas de om: nu fugi, 
omule, mai bine vino de-mi leagă aripa puşcată, ca să 
se vindece, că şi eu ţi-oi da ţie un lucru, de ţi-o fi de 
mare folos în viaţă. 

Şi Pantilie, milos ca tot omul sărac şi plin de 
năcazuri, se întoarce, îşi scoate din pozonari o cîrpă, o 
udă într-un izvor din apropiere, caută o frunză ce ştia 
că-i bună de leac şi legă astfel aripa bietului vultur. 
Vulturul îi mulţumi şi-l rugă să vină mîne-zi iară, să-i 
pună altă frunză. Omul meu vine şi a doua zi şi vine şi 
a treia zi şi leagă aripa vulturului. A treia zi după ce îi 
leagă aripa, vulturul se simţi aşa de bine, că putea să 
zboare. Mulţumi omului şi dîndu-i o pană din coada 
sa, îi zise: na această pană fermecată, cu ea poţi face 
ce gîndeşti. Numai una îţi zic, să nu spui muierii tale 
nimic de puterea acestei pene, ca să nu te căieşti. De 
nu asculţi de mine, rău va fi de tine. 

Şi vulturul se ridică în aripi, ca o boghie de fîn, 
tot mai sus, tot mai sus, pînă ajunse în nori şi omul nu- 

l mai văzu. Atunci Pantilie puse pana de vultur în 
pălărie, îşi opinti sarcina şi plecă. Dar la marginea 
pădurii se socoti omul, că totuşi ar fi bine să probeze 
el puterea penei, dar de va fi cumva... după cum 
spusese vulturul, nu ştii... doamne fereşte. Cu gîndul 
acesta se opreşte, lasă jos sarcina, ia pana din pălărie, 
o privi lung, o închină spre soare-răsare şi zise: dă-mi 
Doamne, un car cu boi, să nu mai aduc lemne cu 
crosna din pădure. Şi iată, mirare mare, răsăriră ca 
din pămînt un car cu doi boi lungi în coarne ca de-un 
stînjen, de-un drag să cauţi la ei. Şi omul se miră mult 
de puterea penei, apoi mai zise: dă-mi, Doamne, şi 
două vaci cu viței! şi iarăşi răsăriră două vaci 
frumoase cu doi viței după ele. Şi Pantilie mulţumi lui 
Dumnezeu,: puse pana în praşchie, încărcă carul cu 
lemne, numai fag uscat, legă vacile de leucile dinapoi, 
se sui în car şi „cea suroni”, „hog codălboni”, începu 
a-i mîna cătră casă, iar viţeii prinseră a zburda pe 
lîngă vaci şi a boncăni ca doi bici d-ăi spăieşti. 

Şi mergea Pantilie în fală cu carul prin sat, iar 
oamenii se minunau, că nu mai văzuseră aşa boi 
frumoşi, aşa vaci mari şi pulpoase şi viței ca două 
inele. 

Cînd ajunse acasă şi văzu şi lelea Mărie ce 
comoară bagă bărbatul ei în curtea lor, nu mai putea 
de bucurie şi îi zise: 

— Alduit să fii, bărbate, dar cine şi-a făcut milă 
de noi şi ne-a dăruit cu astă mare bogăţie? 

— Nu mai întreba, muiere! 

Şi lelea Mărie nu-l mai întrebă nimic pe bărbatul 
ei, că pricepu ea, că lucru mare se întîmplase. 
Desprinseră boii, îi legară de leucile dinainte, că grajd 
nu aveau, aduseră el la boi şi ea la vaci cîte un braţ de 
fin, îşi descărcară lemnele şi făcură un foc zdravăn, 
puseră căldăruşa pe foc, făcură o mămăligă colea ştii 
numai bună, o acoperi lelea Mărie cu un măsai curat, 
ca să rămînă caldă, mulse vacile şi mîncară o cină aşa 

de bună şi aşa de dulce, ca şi care în viaţa lor nu mai 
mîncaseră. 

Şi omul aduse o pală de fin în car, muierea 
aşternu peste fîn o poneavă curată şi se culcară 
amîndoi în car, iar boii şi vacile fiind şi ei sătui, se 
culcară şi începură a rumega. 

După ce se aşezară la odihnă, zise lelea Măria 
cătră bărbatul ei, aşa mereuţ, ca să nu-i audă nime: 

— Mă Pantilie, uită-te colo pe cer carul mare cu 
patru boi înjugaţi la el; să ne ajute Dumnezeu, să 
vedem şi noi patru boi la carul nostru, că tot mi-a spus 
mie vrăjitoarea, că noi o să ajungem oameni bogaţi. 
Numai ştii tu ce, Pantilie, ia spune-mi şi mie, cum 
făcuşi şi ce lucraşi şi cine fu omul ăla care ne dete 
astă blagă? 

— Ia taci tu, muiere, nu mai întreba! Ştii, aşa mi- 
e de greu cînd mă întrebi. Lasă, fie de la cine o fi, bine 
că-i avem... 

— Că bine, mă Pantilie, dar uite aşa mi-e şi mie 
de greu, cînd tu ascunzi de mine ceva, parcă nu ţi-aş fi 
muiere credincioasă. De atiţia ani că trăim noi 
laolaltă, m-ai simţit tu vreodată să fi ascuns eu ceva 
de tine, cum ascunzi tu acum de mine? Aşa că nu? 
Vezi, asta mă doare pe mine. 

— Ştii ce, muiere, bine ţi-i, bine taci, ia lasă-mă 
în pace cu vorbele tale; toate ţi-am spus şi-ţi spun şi 
de aici înainte, dar asta, baş! asta nu pot să ţi-o spun, 
nu pot, şi pace, că nu-i bine de mine, mă pricepi? 

Şi lelea Măria îl mai slăbi oleacă, nu mai stărui 
să-i spună şi durmiră ei aşa bine, cum de mult nu mai 
durmiseră. 

Dimineaţa, cum se crăpă de ziuă, Pantilie mai 
aduse o sarcină de fîn la vitele sale; se sculă şi lelea 
Măria, mulse vacile şi plecă apoi cu ele la păşune, iar 
Pantilie rămase acasă, să mai facă una-alta ce-i 
trăbuia. 

Şi cum rămase Pantilie singur, se duse în 
căscioara lui să nu-l vadă nime, scoase pana 
fermecată şi dori să aibă o pungă mare plină de 
galbeni. Gîndul lui se împlini pe dată, şi nu-şi putea 
crede ochilor, cînd văzu atita putere de galbeni noi- 
nouţi, ce străluceau de-ţi luau vederile. 

Apoi mai dori Pantilie ca să aibă o casă cu două 
rînduri ca la spăii, cu grădină mare, cu grajduri 
pentru vite, cu cai şi căruţă, cu slugi şi slujnice, ca 
spăia din satul lor. 

Şi minunea minunilor, toate răsăriră ca din 
pămînt, toate după gîndul lui, şi se mirau şi oamenii 
din sat de norocul ce a dat peste Pantilie, iar lelea 
Măria, cînd veni acasă cu boii de la păşune, se miră şi 
se cruci de ce-i văzură ochii. Nici nu îndrăznea să se 
bage pe poarta mare, de nu-i ieşea Pantilie înainte şi o 
chema înlăuntru. 

Şi se bucurară oamenii mei de norocul ce a dat 
peste ei şi trăiră aşa multă vreme. 

Hei! dar ştii cum e muierea, limbă de şarpe, 
curioasă din cale-afară să ştie rostul bărbatului ei, 
care ce visează noaptea face ziua, tot mereu sta cu 
gura pe el să-i spună şi să-i spună, în ce-i stă puterea 
de a le face toate după gînd; dar Pantilie, om cu glavă 
la cap, nu voia să se lase amăgit de muiere, că ştia el 
şi auzise şi în biserică şi ca copil în şcoală, că Eva a 
înşelat pe Adam de a mîncat din pomul oprit şi astfel 
Dumnezeu i-a scos din rai, de la bunătăţile şi 
mîndreţele de care nu te mai saturi. Le auzise el toate 
astea, ba încă şi vulturul ce i-a dat norocul i-a spus să 
nu se încreadă în muiere şi să nu-i spună toate 
adîncurile lui. De aceea el mereu zicea cătră muiere: 
nu întreba ce şi cum, nu mă tot năcăji, că ţi-am mai 
spus de cîte ori că muierea nu trebuie să ştie toate ca 
omul, că ea nu-i cu cruce în cap. Muierea e gură de 
petice şi de-ţi spun şi ţie, mă tem că fuge norocul de 
la noi şi ne-o cădea greu, să picăm din mărirea de 

acum în năcazul de mai înainte. Nu mai stărui deci pe 
lîngă mine să-ţi spun, lasă-mă în pace, că-i bine şi de 
mine şi de tine. 

Şi lelea Măria pînă la o vreme nici nu mai 
îndrăznea să-l întrebe; hei, clar ştii cum zice cîntecul 
că: 


Toate-s trecătoare 
Cite sint sub soare 

şi 
După nor vine senin 
După dulceaţă venin. 


Muierea lui Pantilie, făloasă din cale-afară de 
norocul ce a dat peste ea, şi fiind acum zburdată şi 
avînd ce-i trebuie, începu a arunca ochii prin a lume, 
începu a se sătura de bărbatul ei şi a prinde dragoste 
cu un fecior din sat, ce tocmai atunci venise acasă din 
cătănie. 

Acesta, dîndu-se pe lîngă lelea Măria, începu a o 
ispiti, ca de unde şi cum au căpătat ei blaga lor, că 
ştie că mai-nainte fuseseră oameni săraci. 

— Că nici eu nu ştiu, că am tot întrebat pe 
bărbatul meu, dar nu l-am putut face să-mi spună. 

Şi drăguţul ei azi aşa, mîine aşa, şi lelea Măria 
iar se puse cu gura pe bietul Pantilie să-i spună 
secretul; dar toate fură zadarnice. 

Odată, drăguţul lelei Măria îi spuse verde că 
dacă nu află de la bărbatul ei şi să-i spună şi lui în ce-i 
stă puterea de a se îmbogăţi, să ştie că o lasă. Atunci 
lelea Măria, ca scoasă din minţi, cap de femeie, poale 
lungi şi minte scurtă, vulpe vicleană, nu se pune de se 
îmbrăcă frumos şi se culcă în pat, prefăcîndu-se că 
moare, îşi aprinde luminile la cap şi închide ochii. 
Cînd vine bărbatul ei acasă, o află întinsă pe pat, 
gemînd şi se întristează şi el de ce vede. Muierea îi 
zise, fiind numai ei amîndoi: 

— Tu bărbate, am trăit atiţia ani cu tine, ţi-am 
fost muiere credincioasă, dar tu nu ai fost credincios 
faţă de mine; eu ţi-am spus toate adîncurile inimii 
mele, tu însă nu. Acum cel puţin cînd mă vezi că mor, 
spune-mi secretul tău, ca să nu plec de aici cu gînd 
rău despre tine, ba mi se pare, că de mi-ai spune mi-ar 
trece. Deci de mai ţii la mine şi la credinţa noastră, 
spune-mi, de nu, lasă-mă să mor necâjită şi tu trăieşte 
fără mine bine şi să dea Dumnezeu să trăieşti mult, ca 
să vezi cine am fost eu. 

Şi lelea Măria începu a plînge şi a suspina. 

Şi bietul Pantilie, om şi el, i se muie inima şi 
crezu că cel puţin acum în ceasul de pe urmă să-i 
spună secretul şi să nu o lase să plece necăjită de pe 
această lume, unde au trăit şi au suferit ei laolaltă. 
Deci îi zise: 

— Să-ţi spun, muiere, şi ascultă, nu plînge. 

Şi se aşeză Pantilie pe scaun lîngă patul ei şi 
începu: 

— Ştii, muiere, cînd am fost la pădure de venii cu 
boii şi cu vacile, atunci veni la mine un vultur mare şi 
se rugă de mine să-i leg aripa puşcată; eu i-am căutat 
o frunză lecuitoare, i-am legat aripa în trei zile una 
după alta. Vulturul s-a vindecat şi în semn de 
mulţumită mi-a dat o pană fermecată din coada sa, pe 
care o am la mine în praşchie. Cu ea pot face ce 
voiesc, o închin spre soare-răsare şi gîndesc la ce 
voiesc şi toate mi se fac pe voie. 

Şi scoase Pantilie pana din praşchie şi i-o arătă 
nevestei sale, care îl rugă să pună pana în ciapsa ei, 
că poate s-o vindeca şi să se gindească şi el ca să se 
vindece. Şi Pantilie făcu aşa, o închină spre răsărit şi 
puse pana în ciapsa nevestei, care pe dată se ridică 
din pat şi se făcu sănătoasă şi încă mai veselă de cum 
fusese mai înainte. 

Atîta îi trebui nevestei. Ea purtă pana în ciapsă 
ziua întreagă pînă seara. Atunci îşi chemă ibovnicul şi- 

i spuse secretul. Şi plănuiră ei amîndoi ca să scape de 
Pantilie şi să rămînă numai ei doi la atîta avere ce era 
la casa lui Pantilie. 

Cu ajutorul penei fermecate prefăcură pe 
Pantilie în cîne, ca să le păzească casa, şi averea şi 
ibovnicul se mută în casă la lelea Măria şi trăiau 
lumea albă, că aveau din ce. 

Şi bietul Pantilie privea cu jale la ei şi-i vedea în- 
drăgostindu-se, dar nu avea ce face, el era cîne şi 
trebuia să stea afară şi să se îndestulească cu cojile de 
pe masa lor şi să stea în ploaie şi frig, ca vai de el. Se 
căia el de ce-a făcut, dar acum căieşte-te, ori lasă-te, 
totuna era. 

Ce putea face alta decît începea a urla, de se 
aprindea curtea de urletul lui. Şi văzînd lelea Măria şi 
cu ibovnicul ei asta, se luară cu parii după el şi-l 
gorgoniră să se ducă unde o vrea; şi-l alungară aşa 
pînă îl scoaseră din sat, dîndu-l înaintea unor copii să-l 
bată şi să-l omoare. Dar bietul cîne, care înţelegea ce 
vorbeau ei, fugea cît îl ţineu picioarele, pînă ajunse în 
munte la o stînă de oi. 

Păcurarii, văzînd cînele că vine la ei, îl primiră 
bine, îi deteră de mîncare şi-l giugiuliră cu atît mai 
vîrtos, că aveau cîni puţini la stină şi ursul în toată 
noaptea venea de fura cîte ceva. 

În noaptea aceea ursul încă veni, dar cînele 
Pantilie, care auzise vorbele păcurarilor şi ştia ce e, îl 
simţi şi îndată dete de ştire prin lătratul său, că e 
primejdie, şi săriră păcurarii cu boţile, cu furcile de 
fier şi cu pistoalele şi cînele tinu ursul în loc pînă 
păcurarii îi făcură apa mare. 

Şi păcurarii fură voioşi că s-au scăpat de urs şi 
deteră cînelui mîncare de unde mîncau ei, şi-l iubeau 
ca pe un frate al lor şi nu l-ar fi dat nici pe o păreche 
de boi. 

Şi se lăţi vestea în ţară, că la curtea împăratului, 
tot la o lună, vine cine vine, o dihanie mare, cu ciocul 


22 


de aramă, cu aripi de fier şi cu gheare de oţel, de 
stinge toate lămpile, încît se face întuneric beznă şi 
fură copiii împăratului. Cică a furat pînă acuma doi 
copii, şi pe al treilea încă se temea împăratul că-l fură. 
De aceea dete împăratul de ştire că acela care îi va 
scăpa copilul, va primi de la el un sac de galbeni. Şi 
păcurarul cu cînele Pantilie merse să apere copilul 
împăratului de dihania aceea; şi se aşeză omul în 
sobă, iar cînele în soba aceea unde era copilul de 
împărat. 

Şi în noaptea aceea, pe la miezul nopţii, numai ce 
se pomeniră toţi că vine o dihanie filfăind din aripi, de 
stinse toate lămpile şi se aruncă asupra copilului de 
împărat. 

Atunci cînele cunoscu dihania, că era vulturul din 
pădure şi-i zise: 

— Stai, prietine! ce vrei să faci? 

Şi vulturul cunoscu pe binefăcătorul său şi zise: 

— Ce e cu tine, de te văd acuma cîne? 

Şi Pantilie spuse vulturului păţania sa, şi vulturul 
îi zise: „Au nu ţi-am spus eu ţie, să nu spui nimic 
muierii şi să nu te încrezi în ea că te căieşti? Nu m-ai 
ascultat, acuma sufere, n-am ce-ţi face”. 

Şi zise Pantilie iar cătră vultur: 

— De vrei să-mi mai faci totuşi vrun bine, cum ti- 
am făcut eu ţie, lasă în pace copilul ăsta şi spune-mi 
unde sînt ceilalţi doi, ce i-ai furat, ca să-i aduc la 
împărat. 

Şi vulturul îi zise: 

— Fiindcă ai fost om bun şi milostiv faţă de mine, 
iată, te ascult şi-ţi fac pe voie; eu zbor de aici fără a 
lua copilul, tu te ia după mine pînă la cuibul meu şi 
acolo afli copiii. 

Şi vulturul se ridică în aripi, iar cînele începu a 
lătra şi se luă după vultur. Atunci stăpînul cînelui şi 
slugile împăratului se luară după cîne, pînă ajunseră 

într-o pădure, chiar în pădurea unde mai întîi dase 
Pantilie peste vultur. 

Acolo aflară cuibul vulturului şi cei doi copii de 
împărat se jucau şi erau aşa de veseli şi de frumoşi ca 
doi îngeri. Şi slugile împăratului luară copiii şi-i 
duseră la împăratul, care dacă îi văzu, nu mai putea 
de bucurie, că acuma are iarăşi toţi trei copiii. 
Împăratul în bucuria lui dete stăpînului cînelui trei 
saci cu galbeni, de tot copilul sacul, iar la grumazul 
cînelui puse o salbă de bani şi pietre scumpe, precum 
şi tot felul de medalii de aur şi argint, şi-i ţinu la 
curtea sa o săptămînă încheiată, cinstindu-i cu 
mîncări şi băuturi alese. Şi se duse omul cu cînele său 
acasă, plin de bucurie şi trăi boiereşte, că avea din ce. 

Dar cînele fiind astfel împodobit, îşi gîndi el una. 
Se socoti adică să meargă la nevasta sa, că credea el, 
că văzîndu-l aşa împodobit cu galbeni şi pietre 
scumpe, poate se va milostivi şi-l va dezlega din 
blăstămul acela. Şi merse cînele acasă şi nevastă-sa, 
văzîndu-l, îl chemă la sine, îi luă salba de la grumaz şi 
toate podoabele ce le avea şi închinînd cu pana 
fermecată spre el, îl transformă într-o pupăză şi-l hîşăi 
p-aci încolo. 

Şi bietul Pantilie făcut acuma pupăză, cît era 
ziulica de mare sta tot în aretul casei şi cînta pu-pu- 
pu, pu-pu-pu, şi se uita a milă cum se îndrăgostea 
nevastă-sa cu ibovnicul ei şi trăiau ca în raiul lui 
Dumnezeu, iar el, sărmanul, el era blăstămat să fie 
acum pupăză, scuipat de toţi oamenii şi batjocorit de 
toţi copiii, care strigau aruncînd cu pietre după el: 


Pu-pu-pu-pu, pu-pu-pu-pu, 


Ce nu mergi vara la lucru, 
Numai tot cînţi pu-pu-pu-pu. 

Şi şezu bietul Pantilie aşa pupăză vro cîteva 
săptămîni şi-i veni gîndul să se ducă iară colo în 
pădure la vultur şi aflîndu-l îi zise: 

— Impărate vulture, ştiu-te mai mare peste 
păsări, iată din cîne mă făcu nevasta pupăză, să mă 
batjocorească oamenii şi să mă hiîşăie copiii; te rog 
mai învaţă-mă să scap numai o dată şi să mă văd 
iarăşi om ca mai-nainte, că apoi ştiu eu ce voi lucra. 

Şi vulturului făcîndu-i-se milă de bietul Pantilie îi 
zise: 

— Hai cu mine şi eu voi sparge o fereastră de la 
casă, nevastă-ta şi ibovnicul ei s-or lua după mine, tu 
bagă-te pe fereastră în sobă, caută la grindă pana de 
la mine, prinde-o în cioc şi fă ce voieşti cu ei. 

Şi se bucură Pantilie şi plecă cu vulturul în zbor 
şi vulturul sparse cu ciocul său o fereastră; nevasta lui 
Pantilie şi ibovnicul ei se spăimîntară de dihania aia şi 
ieşiră afară să vadă ce-i, iar pupăza se băgă în sobă, 
află pana fermecată la grindă, o prinse cu ciocul şi 
gîndi să se facă iarăşi om ca mai-nainte şi se făcu aşa; 
apoi pe nevastă-sa şi ibovnicul ei îi prefăcu în doi boi 
mari şi graşi. 

Şi Pantilie luă boii de funie şi-i duse la primarul 
satului şi-i zise: 

— Domnule primar ! iată părechea asta de boi o 
cinstesc comunei, fiecare om din sat să lucre cu ei cîte 
o săptămînă, pînă s-or prerîndi toţi oamenii şi apoi iar 
să înceapă din nou şi tot aşa pînă s-or prăpădi boii. 

Şi mulţumi primarul lui Pantilie în numele satului 
pentru acest dar şi făcu începutul chiar de la sine, 
ţinînd boii o săptămînă, căci şi avea mult de lucru, că- 
şi făcea chiar o casă nouă, şi apoi după şapte zile îi 
luă alt om, şi apoi altul, pînă se prerîndi tot satul, şi 
după trei ani de zile iar ajunse rîndul la primar să ia 
boii, dar acum bieţii boi erau slabi, sărmanii, numai 
pielea pe ei, şi pedeapsă mai mare ca asta nici că le 
trebuia bieţilor oameni. lar Pantilie trăi de aci înainte 

fericit, şi-şi povestea păţania sa cătră toată lumea şi 


chiar de la el am auzit-o şi eu: 


Chiar din gura lui Pantilie 
Ce fu om de omenie 

De la noi din Bănăţie. 

Și eu spun ca să o ştie 

Și alți oameni de omenie 
Povestea lui Pantilie. 

IOAN POP-RETEGANUL 
Măr şi Păr 


A FOST ODATĂ ca niciodată. 

A fost un împărat şi o împărăteasă, care cu toate 
că erau trecuţi cu anii, nu aveau nici un copil de care 
să se bucure, care să facă să le treacă de necazuri, să 
mai uite de suferinţele vieţii acesteia căci, ca şi acum, 
atunci încă erau suferinţe. N-aveau nici un copil pe 
care din dragoste părintească să-l dezmierde, 
împodobindu-l ca pe un copil de împărat şi sărutîndu-l 
ca pe un singur copil la o casă părintească. 

Toate acestea ar fi fost şi ar fi trecut, dară 
durerea cea mai mare era că nu avea cine să 
moştenească scaunul împărătesc, avuţiile cele multe, 
căci avea împăratul multă blagă, multe scumpeturi, 
din care să fi mîncat cu lingura şi tot nu s-ar fi gătat în 
veci. Dară ce plăteau toate, dacă nu avea cine să le 
folosească? 

Şi astă durere cît de greu, totuşi mai trecea: de 
una însă erau mai îngînduraţi ca de toate, şi aceea era 
că li se stinge sîngele, săminţia lor. 

Oh! doamne ! şi mare era lucrul acesta. 

Cînd îşi aduceau bieţii aminte de aceasta, 
plîingeau ca nişte copii mici. Cum să nu? Cum să nu 
aibă năcaz şi suferinţe, cum să nu-l ajungă jalea pe 
oricine, cînd ştie că n-are cine să-l cînte, cine să-l 
plîingă cu adevărată durere la moartea lui, şi cine să-l 
pomenească cu sfinţenie după aceea? 

Nu însă numai ei erau supăraţi, tot poporul din 
împărăţia lor era pătruns de durere văzînd că se 
stinge seminţia împăratului; şi vai, ce oameni buni 
erau, şi împăratul şi împărăteasa, ca şi o bucată de 
piine! Nu era om în întreaga împărăție căruia să nu-i 
fi făcut un bine, nu era sărac pe care să nu-l fi ajutat; 

nu era bolnav, la care împărăteasa să nu-i trimită 
ceva bun îndată ce auzea de boala lui. 

Toate acestea erau prea mult de la un împărat şi 
chiar pentru asta era în jale toată împărăţia, văzînd că 
neamul bun de oameni se împuţinează. 

Se temea ca nu cumva să deie peste vrun neam 
rău de oameni, care tocmai aşa să le amărască zilele, 
precum le-a îndulcit împăratul de acum. 

De-a mai avea copil a trecut nădejdea, căci erau 
bătrîni. 


x 
x x 


Într-o zi, trecînd peste un pod, văzu împărăteasa 
în apă un peşte foarte frumos, deci îi zise împăratului: 

— Uită-te, împărate, în apă, ce peşte frumos! 
Acela ar fi foarte bun de prînz, îmi e şi dor de peşti 
proaspeti, căci de mult nu am mîncat; la cel din apă 
mi se dă. 

Se uită şi împăratul şi văzu peştele. După ce 
ajunse acasă, dete poruncă pescarilor ca să prindă 
vreo cîţiva peşti de care văzuse. Cîţi pescari au fost în 
oraş şi în apropiere, toţi s-au dus să împlinească 
porunca împăratului cît de grabă. Căutară mult timp, 
dară degeaba s-au trudit, căci numai unul au aflat de 
felul acela cum spusese împărăteasa, dară totuşi era 
destul ca să-i treacă împărătesei de dorul peştilor. 

Bucătăreasa, o ţigancă, se şi puse îndată să 
pregătească din acel peşte o mîncare cît se poate de 
bună, îşi adună toată iscusinţa, ca să poată face o 
bucătură care să-i placă împărătesei. Cînd era mai 
fript, gustă de sare, dar cu toate că a pus destulă, era 
ca şi cînd n-ar fi pus, mai puse deci şi gustă iar, dară 
nici acum nu era sărat deplin şi a treia oară puse şi 
mai gustînd o dată o află bună. 

Acum putea să o ducă împărătesei care tot 
aştepta să se frigă odată. Mîncă împărăteasa, iar 

oasele le dete la o căţea. După cîtva timp băgară de 
seamă, atît împărăteasa cît şi bucătăreasa, că au 
pornit grele: căţeaua se vedea a fi prins căţei. La nouă 
luni de la mîncarea peştelui, împărăteasa a născut un 
copilaş frumos, pe care l-a numit „Măr”. Işi poate 
închipui orişicine bucuria împăratului, a împărătesei 
şi a întregului popor. 

Bătrînii aveau la cine să se îmbucure, pe cine să 
sărute, era cine să le urmeze în împărăție şi cine să le 
moştenească averile, iară poporul acum nu se temea 
că se va stinge neamul cel bun. 


* 
x * 


Tot în ziua aceea mai cătră seară născu şi 
bucătăreasa un copil, pe care îl numi „Păr”. 

Căţeaua puiase încă de mult şase căţei, tot unul 
ca altul de frumoşi; acum erau mari. 

Tot din braţe-n braţe creştea Măr, copilul 
împăratului; cînd era la mamă-sa, cînd la tată-său; 
dară nici Păr, copilul bucătăresei încă nu se lăsa de 
crescut şi cu toate că Măr era ţinut mai bine şi mai 
odihnit ca Păr, care trebuia, după ce mai crescuse, să 
ajute mamei sale, totuşi era unul ca şi altul, parcă ar fi 
fost chiar gemeni şi la un cost. 

Împărătesei nu-i plăcea aceasta şi s-a gîndit 
mult, cum să facă, ca să se cunoască bine copilul ei 
din al bucătăresei, dară ce a gîndit să facă, a lăsat pe 
alte timpuri. 

După ce au trecut de opt ani, au început a merge 
la vînat; şi-au împărţit cîinii cei şase de la căţea; Măr 
i-a numit pe ai lui: Florian, Cioban şi Frunză-de- 
măgheran, iar Păr i-a numit: Bujor, Rozor şi Cetina- 
Brazilor; cînd de ici, cînd de colea, săgetau cu arcurile 
lor cîte ceva şi duceau la părinţi. Odată fiind iară 
amîndoi în pădure la vînat, s-au făcut fraţi de cruce, 
jurîndu-şi dragoste vecinică. 

După ce s-au făcut fraţi de cruce, Măr nu a mai 
vrut să poarte veşminte de cele scumpe, ci numai de 
acelea de care avea şi Păr, apoi părinţii ce nu ar fi dat 
pentru iubitul lor, care acum nu era copil, ci voinic, i-a 
făcut şi lui Păr tot aşa veşminte frumoase ca şi lui 
Măr. 

Acum chiar nu se puteau cunoaşte unul de 
celălalt. Nu era nici un semn prin care să se 
deosebească unul de altul. Pînă acum, cînd baremi de 
pe  vestminte se cunoşteau, mai putea suferi 
împărăteasa, dară acum nu. De multe ori vrea 
împărăteasa să-şi dezmierde feciorul cu cîte un 
sărutat şi săruta pe al bucătăresei; de mai multe ori 
vrînd să-şi ţină feciorul cu cîte ceva mîncări mai bune, 
chema pe al bucătăresei. Îşi puse dar de gînd, că 
neapărat îi va face vreun semn lui Măr, de pe care să-l 
cunoască. 

Odată venind iară amindoi de la  vînat, 
împărăteasa îşi cunoscu odrasla, căci o strigă: 
„mamă”. Ea îl chemă la sine şi cu un fier ce l-a ars în 
foc îl înfieră la mîna dreaptă. Ca şi un leu răcni Măr, 
cînd simţi că e înfierat, şi zise: 

— Mamă, mi-ai mîncat norocul! Fără noroc voi fi 
deci în lume şi pînă atunci nu mă odihnesc, pînă ce 
nu-mi capăt iar norocul, căci fără noroc nu pot sta. Vă 
las cu Dumnezeu! 

Împăratul şi împărăteasa cînd auziră aceste 
cuvinte ale fiului lor leşinară de durere, îl rugară să 
nu se ducă, dar toate rugăciunile lor, a lui Păr şi a 
întregului popor, fură zadarnice. El răspundea: 

— Mă duc ca să-mi împlinesc cît mai iute viaţa 
cea fără noroc... să îmi cîştig iarăşi cea cu noroc. 

Cînd plecă, fratele său de cruce Păr îl petrecu 
cale de două zile şi îl rugă ca baremi lui să-i spună 
adevărat pentru care pricină se duce, căci se temea să 
nu-i fi părut rău, pentru că el, fecior de împărat, s-a 
făcut frate de cruce cu un fiu de bucătăreasă. 

— Frate, să mă crezi, răspundea, mama mi-a 
mîncat norocul, eu nu le-am spus lor, dară trebuie să 
mor, tu însă cînd vei vedea pe marama aceasta, pe 
care ţi-o dau acum, trei picături de sînge, să ştii că am 
murit, vino şi mă caută, căci de mă vei afla, iară voi fi 
cu noroc, dară pînă atunci nu. 

Şi-i dete o maramă. 

— Atunci, frate Măr, nu te las: acum voi veni şi 
eu cu tine, că dacă vei da de vreo nenorocire, atunci 
îndată să te pot scoate. 

— Lasă-mă, frate, rogu-te, să mă duc şi vină de 
mă caută, cînd va fi de lipsă. 

Se sărutară şi se despărţiră. 

Măr, însoţit de cei trei cîni ai lui, a mers prin o 
pădure pînă unde se văzuse o licurire de foc. Acolo 
erau nişte păcurari la oi. 

— Bună seara! zise Măr. 

— Să ai noroc, străinule! răspunseră păcurarii, 
dară şezi cu noi aici pe butucul acesta, căci ştim că 
eşti ostenit. 

— De ostenit nu sînt ostenit, căci numai de astă 
dimineaţă călătoresc. Dară faceţi bine şi îmi daţi 
puţină apă să beau, căci nu mai pot de sete. 

— Apă nu avem, răspunseră păcurarii, dară îţi 
dăm să bei zăr, de care bem şi noi. 

Beu dară zăr de care n-a mai beut niciodată şi-i 
plăcu, totuşi însă nu putu să nu întrebe, pentru ce nu 
au apă. 

— Ei, frate, răspunseră păcurarii, aici în 
apropiere se ţine un zmeu, care bea toată apa din 
izvorul nostru, vitele ni se împuţinează, că le mănîncă 
şi el, dar şi mor de sete. Am vrut să mergem de aici, 
dar nu ne lasă, ci precum am zis, nu se odihneşte pînă 
ce nu ne va mînca pe toţi. Precum vedem, ne sînt 
numărate zilele, şi ale noastre şi ale tale, căci nu te va 
mai lăsa să te duci de aici, cum nu ne lasă nici pe noi. 

— Voi cerca să mă lupt cu el, dacă nu vor putea 
face cîinii mei nimic cu el. 

— Şi te-ai încumeta să-ţi cerci puterile cu el? 

— De cînd eram de 8 ani, toată ziua cu cîinii mei 
am fost la vînat, am omorît ca copil urşi cu ajutorul 
fratelui meu, dară acuma că-s voinic să nu încerc cu 
un zmeu? Am nădejde în cîinii mei, ca şi în mine. 

Nici nu gătă bine vorba, cînd auziră o zbierătură 
în pădure de care vitele şi cînii păcurarilor aşa s-au 
înfricoşat, încît toate s-au strîns grămadă la un loc. 

— E aici zmeul, ziseră păcurarii, iară ne duce 
cîteva vite. 

Atunci voinicul îşi strigă cînii lîngă sine şi 
merseră cătră zmeu; cînd era aproape de zmeu, care 
arunca foc din gură, îi zise: 

— Nu fi aşa turbat, focul din gură-ţi nu-mi strică, 
numai mă încălzeşte, căci nu mi-e frică de tine. 

— Cine eşti tu de-mi stai în cale? întrebă zmeul, 
doară nu eşti tu Măr sau Păr cu cînii lor. 

— Eu sînt, răspunse voinicul, dară ce ai tu cu 
oamenii aceştia de omenie, de nu le dai pace să 
trăiască de pe o zi pe alta? 

— Vreau să trăiesc şi eu bine, mai ales azi, cînd 
te voi mînca şi pe tine cu cînii-ţi cu tot, zise zmeul. 

— Aşa? răspunse Măr ; îşi strigă apoi cînii: Na, 
Florian! Na, Cioban ! Na, Frunză-de-măgheran |! 
Prindeţi-l şi ţineţi-l! 

Numai aceasta o aşteptară şi cînii: îndată săriră 
la el şi-l prinseră de grumaz. Măr se duse şi îi tăie 
capul. Trupul l-a dat la cîni, iară capul l-a ars şi oasele 
le-a pisat tot praf şi praful l-a suflat în vînt. Bucuria 
păcurarilor era nespusă de mare, căci acum nu aveau 
de cine se teme. Îşi puteau prăsi vitele în tihnă. Îi 
mulţumiră foarte şi-l rugară să primească dăruinţă 
jumătate din vitele de la ei. Măr nu s-a învoit nicicum, 
dară numai aşa scăpă de ei, făgăduindu-le că le 

primeşte cînd se va întoarce. După aceea îşi luă rămas 
bun de la ei şi plecă. 

A mers iar o bucată bună de vreme, pînă ce într- 
un tîrziu a ajuns într-un sat; a tras la o muiere bătrină 
şi a rugat-o de conac peste noapte. Bucuros l-a primit 
bătrîna, căci era primitoare de străini, ca românul. 
Cînd înseră, Măr scoase din traistă ce biet a fost vînat 
şi s-a rugat de bătriînă să facă bine să-l lase să-şi 
gătească cumva carnea de vînat. 

Bătrîna a luat-o şi a pregătit-o ea. Cînd gîndi Măr 
că acuma va fi friptă carnea, zise cătră bătrînă: 

— Mamă! dară de unde aş putea cumpăra puţină 
pîne de-aici, eu nu ştiu rîndul; nu ai face bine să te 
îngrijeşti dumnia-ta? Iată aici cîţiva bani. 

— Oh, dragul meu! foarte bucuros ţi-aş da eu şi 
nu te-aş lăsa să-ţi cheltuieşti banii, căci un călător are 
lipsă de bani, dar, zău, n-am şi nici nu vei putea 
căpăta la noi. Căci crede-mă, dragul meu, nici noi de 
mult nu mîncăm pîine. Aici în pădure este un taur 
sălbatic, care ne strică toate bucatele, şi care rămîn 
încă le lăsăm noi pe cîmp să se strice, fiindu-ne frică 
de acel taur. Din pricina aceea nici nu punem pe cîmp 
nimic de vreo cîţiva ani, ci trăim şi noi ca vai de noi; 
de dus, iar nu ne-ar place să ne ducem din satul 
acesta, căci aici ne-am născut. Multe nenorociri s-au 
întîmplat şi cu oamenii, căci pe care l-a văzut numai, 
n-a mai scăpat de coarnele şi de picioarele acelui taur 
sălbatic. Vei mînca carnea şi fără pîne, cum mîncăm şi 
noi ce, biet, avem. 

— Cum puteţi duce fără pîne? întrebă Măr. 

— Vai de traiul nostru, răspunse baba. 

— Apoi fii bună, mamă, şi-mi spune despre taurul 
acela ce ştii. Unde se ţine? Cînd vine? Cum ştiţi că 
vine? Mare e? Şi altele, din care aş putea cunoaşte 
mai bine acel taur. 

— Lasă-l năpustului, zise bătrina, să te ferească 
Dumnezeu să nu-l cunoşti, ci să fii totdeauna ocolit de 

el. Dar dacă vrei să ştii, iată-ţi spun. E un taur mare, 
cu părul sur, cu două coarne de cîte o jumătate de 
stînjin de lungi şi de largi, şi c-un ochi în frunte şi cu 
dinţii ca la porcii cei sălbatici, aşa spun care l-au 
văzut mai de-aproape. Se ţine aici în pădurea de lîngă 
sat, şi pe cîmp, mai ales acum cînd e iarbă verde pe 
cîmp, mai mult e acolo decît în pădure. Apoi cînd e 
aci-l cunoaştem după zbierătura lui cea urîtă, prin 
care ne dă de ştire să nu mergem nici unul afară din 
sat, că apoi e capăt de acela care se duce. 

— Unde l-aş putea întîlni? întrebă Măr. 

— Ba să te ferească Dumnezeu; şi ce te-ar duce 
păcatele să-l întilneşti? 

— Aş vrea să-l omor. 

— Poate ţi-ai urit zilele. 

— Ba aş vrea eu să-i iau zilele. 

— Lasă-te, dragul meu, de aşa gînduri, căci cu 
aceia nu se poate lupta nimeni, au cercat oamenii de 
la noi, s-au dus mulţi, satul mai tot cu furcoaie, cu 
topoare şi cu coase, dar abia jumătate s-au întors vii, 
pe ceilalţi i-a omorît. 

— Eu totuşi mă încred în cînii mei. 

A cinat, apoi i-a făcut bătrîna pat şi s-a culcat de 
s-a mai odihnit, căci s-a fost ostenit. Dimineaţa s-a 
sculat, s-a îmbrăcat, şi-a săturat bine cînii şi s-a gătat 
de plecat. Mergind pe cîmp, Măr nu văzu nimic, se 
întoarse deci cătră pădure şi-atunci auzi o zbierătură 
puternică. El îşi strigă cînii: 

— Na, Florian! Na, Cioban! Na, Frunză-de- 
măgheran! Să staţi tot lîngă mine. 

Nu trecu mult şi iată vine taurul cel cu ochi în 
frunte. inea drept cătră el. Atunci el luă arcul, îşi 
îndreptă săgeata şi-l nimeri tocmai în ochi, de-i scoase 
ochiul. O zbierătură puternică dete taurul din pricina 
durerii ce avea din pierderea ochiului; coarnele şi le 
împlîntă în pămînt şi scotea pămînt ca şi cu lopata. 
Atunci iar strigă Măr: 

— Na, Florian! Na. Cioban! Na, Frunză-de- 
măgheran! Pe el, căci eu vin! 

Şi-l prinseră cînii şi-l spintecară, iar cînd ajunse 
Măr acolo nu mai trebuia nimica, decît să-l lase în 
grija cînilor, căci şi-a fost scos limba. Lăsă cînii să se 
sature şi se întoarse în sat. O mulţime de oameni îl 
aşteptau în capătul satului, care, înştiinţaţi de bătrînă 
şi de zbieretul puternic al taurului, ieşiră să vadă ce s- 
a întîmplat. 

— Fugit-a taurul? întrebară oamenii. 

— N-a fugit, răspunse el, şi n-a mai fugi, căci l- 
am omorît. Uitaţi la gurile cînilor cum s-a sîngerat în 
el. 

Plecară deci cu toţii să vadă mort e taurul, care 
atîta pagubă le-a fost făcut. Oamenii nu mai încetară 
de-a veni, căci s-a întins ca fulgerul vestea că un 
străin a omorît taurul. Cînd văzură taurul mort, 
mulţimea toată s-a strîns împrejurul lui Măr, se 
puseră în genunchi şi voiră să-i mulţumească. Dar el 
zise: 

— Luaţi-i capul şi-l ardeţi, iar trupul trebuie 
îngropat în pămînt, ca nici poveste să nu mai fie de el. 
Atunci merse la taur, îi tăie capul şi-l dete la oameni, 
iar ei merseră toţi în sat şi făcură ceea ce le spuse 
Măr. Făcură apoi şi-o petrecere şi-şi petrecură toţi. 
După petrecere l-au întrebat oamenii pe Măr, cu ce 
sînt datori pentru că a omorît taurul? 

— Cu nimic, răspunse Măr. 

— Numai aşa nu te lăsăm, trebuie să primeşti 
ceva de la noi, strigă mulţimea, îţi vom da bani cîţi vei 
putea duce. 

— Fraţilor! le zise el, eu acum nu merg acasă, ca 
să-mi fie de ceva folos banii voştri, ci cînd mă voi 
întoarce, va fi alta; acum nu pot să primesc nimic, dar 
chiar nimic. 

Ascultară oamenii şi nu-l mai îmbiară. Şi iar a 
mers multă lume împărăție, pînă a ajuns într-un oraş. 


35 


Chiar pe la amiazi ajunse şi fiindu-i foarte cald, se 
băgă într-o casă, ca să ceară puţină apă, ca să-şi 
astîmpere setea. În casă era numai o muiere bătrînă, 
care la rugarea lui ca să-i dea apă, răspunse: 

— Oh! dragul meu, bucuros ţi-aş da, numai să fie 
în casa mea, dar nu e nici o picătură. Aici în oraşul 
nostru e numai o fîntînă, în care este un balaur cu 
şapte capete. Acesta tot la o jumătate de an cere cîte 
o fată, pe care o vrea el, iar oraşul trebuie să-i dea, 
căci de nu, nu ne dă apă. Acum chiar fata împăratului 
a cerut-o; împăratul, fiindcă o are numai pe ea, nu ar 
vrea s-o dea, a şi cercat s-o schimbe, dar balaurul a 
cunoscut că nu-i aceea şi acum nu vrea să ne mai dea 
apă, pînă nu-i va da fata împăratului. De cinci zile nu 
am băut şi aşa nu o mai putem duce. Poate azi, aşa 
era vorba, o va da împăratul, că n-are încătrău. Nici 
noi n-avem ce face, dacă sîntem aşa de nefericiţi. 

— Dar frumoasă e fata împăratului? întrebă Măr. 

— Dar încă cît de frumoasă! Parcă ar fi ruptă din 
soare! Nu e mai bătrină decît de vreo şase- 
şaptesprezece ani, cu părul galben ca de aur. Dar apoi 
ce buneţă, ce inimă are, nime nu ştie şi nici nu-şi 
poate închipui, numai acela care a putut să vorbească 
vreodată cu ea. Destul de rău ne pare şi nouă, de mai 
că ni se rupe inima, căci numai pe ea o are împăratul 
şi ar fi pagubă mare dacă s-ar stinge neamul 
împăratului, că e neam milostiv, dar n-avem ce face, 
aşa ne-a rînduit Dumnezeu, bag seamă. 

— Ei! dar nu e nimeni să poată omori pe acel 
balaur? 

— Oh! doamne, răspunse bătrîna, dar cine s-ar 
putea împotrivi cu acea bidiganie spurcată? Nu se 
poate apropia nimeni, căci îndată-l trage în fîntînă. 
Apoi cine ar putea lupta cu şapte capete înveninate? 
Se zice că dacă i-ar tăia cineva un cap, îndată alte trei 
i-ar răsări în locul celui tăiat. 


36 


— Iată, aici am puţină carne, ce am vînat în 
pădure, fii bună şi lasă-mă să o frig, să mănînc şi să 
odihnesc puţin, apoi mă duc să văd şi eu ce balaur se 
ţine în fîntînă şi ce fîntînă e aceea. 

— Ţi-o frig eu, dragul meu; vom merge mai mulţi 
acolo, căci, precum ştiu, chiar azi îşi va aduce 
împăratul fata. 

— Voi cerca să-l omor, zise Măr. 

— Ba lasă-te de aceea socoteală, căci nu vei 
putea şi atunci mai tare se va miînia balaurul pe noi şi 
nici după ce îi va da împăratul fata nu va vrea să ne 
mai dea apă; lasă să petrecem după cum ni-e ursita. 

— Să mănînc şi să mă odihnesc oleacă numai, 
apoi fie ce-a fi, tot cerc; cînii mei mult îmi vor ajuta, 
dar şi eu lor. 

Atunci bătrîna fripse carnea şi o puse înaintea lui 
Măr, care mîncă cu poftă, fiind tare flămînd. Tot ce a 
rămas, carne friptă şi nefriptă, dete cînilor. După ce 
mîncă se puse să odihnească, însă nu putu să doarmă, 
căci gîndurile îi umblau tot pe la fata împăratului. 
Văzînd că tot nu poate să se odihnească, se sculă, îşi 
luă cînii, încinse sabia şi plecă la fîntînă. 

Acolo, cînd ajunse, văzu o mulţime de oameni, 
care aşteptau să vină fata împăratului. Se băgă şi el în 
mulţime. Nu mult însă stătu, căci iată veni dintr-o 
parte o trăsură, toată îmbrăcată în negru, din care, 
cînd se opri, se scobori o fetiţă frumoasă, de gindeai 
că e înger, scoborit din cer. Păru-i galben, lăsat pe 
spate, faţa-i gingaşă, ochii cei vineţi, buzele subţiri şi 
roşii o ridicau peste celelalte zidiri ale lui Dumnezeu, 
de pe pămînt. 

Cum se cobori din trăsură, o înecă plînsul şi cu 
ea plingeau toţi oamenii. Ţi se rupea inima văzînd-o 
pe sărmana fată cum îşi aştepta moartea. Nu mai putu 
sta pe picioare, leşină şi căzu pe pămînt. Cînd văzu 
aceasta, Măr nu mai putu răbda, ieşi din popor, 
chemă cînii cu el, se duse la fată şi-i zise: 

— Scoală, cocoană! nu te teme! că eu nu te voi 
lăsa să te omoare balaurul. 

Atunci ea-şi ridică capul şi, văzîndu-l aici, zise: 

— Cine eşti tu de mă batjocoreşti, sau îţi pui 
viaţa pentru mine? 

— Eu sînt, dragă, un străin, care din nenorocire 
am ajuns aici şi văzînd ce este, voi cerca să te scap... 

— O să-ţi pui viaţa, zise fata, lasă-mă, du-te de- 
aici, scapă-ţi baremi viaţa ta şi nu gîndi la mine, la o 
nenorocită, ale cărei minute din viaţă sînt numărate. 

— Fără tine nu mă duc; mai bine mor! fu 
răspunsul scurt al lui Măr, 

— Apoi, de ce ţi-ai pune viaţa pentru mine? 
întrebă fata. i 

Atunci Măr nu mai ştiu ce să zică. Într-un tîrziu 
zise: 

— Nu mai întreba; nu este iertat şi nu o să murim 
nici unul, căci trebuie să trăim şi să fim fericiţi. 

Poporul adunat văzînd acestea zicea: „Ce om 
străin poate fi acesta, de vorbeşte cu atîta cutezare, 
ca şi cînd nu i-ar fi frică de balaur, sau e un voinic 
viteaz şi atunci poate că scapă fata împăratului şi ne 
mîntuieşte şi pe noi de nefericirea aceasta, ori că este 
un smintit!” Cînii neîntrerupt se preumblau în jurul 
stoborului fîntînii, ricîind cu picioarele în pămînt şi 
schilăind, parcă ar fi ştiut că acolo este ceva. Măr îi 
întreba pe oameni: 

— Ce semne se văd, cînd iese balaurul afară? 

— les stropi din fîntînă, ziseră oamenii. 

— Atunci, draga mea, pune-ţi capul la mine în 
poală şi odihneşte-te puţin, căci rămîn eu să 
priveghez. 

Ea-şi puse capul la el în poală şi fiind ostenită şi 
suferind mult, îndată adormi. De la un timp cînii 
începură a ţilăi şi hămăi. El trezi atunci fata de 
împărat, căci giîndea că o să fie ceva, şi îi zise să 
meargă mai încolo. Nici nu greşi cu gîndul lui, căci 

abia se duse cu cîţiva paşi mai încolo, şi ieşiră cîţiva 
stropi din fîntînă. El îşi chemă cînii lîngă el şi-şi 
pregăti sabia. Poporul cît a fost adunat, tot a fugit. 
Odată ieşi un cap de balaur din fîntînă. Măr se repezi 
şi-l reteză, din acela însă se făcură trei capete, dar 
cînii apucară fiecare cîte un cap; el tăie virfurile 
limbilor şi le băgă în buzunar, dar deodată din acele 
capete ieşiră trei şerpi, cu care însă avură ce face 
cînii, îi sfişiară în bucăţi. Al doilea cap, cînd ieşi, iarăşi 
nu avu răgaz şi îl reteză, tot aşa făcu cu al treilea, al 
patrulea, al cincilea şi al şaselea, pe toate le reteză. 
Făcîndu-se apoi din ele cîte trei, cînii le apucau pe cîte 
unul, Măr tăia vîirfurile limbilor, care ieşeau la cîte un 
şarpe, iar cînii îi sfişiau pe rînd. Cînd ieşi al şaptelea 
cap, încă-l reteză, dar din acela nu se făcură numai 
trei capete, ci nouă, din care se făcură nouă şerpi 
mari. Trei din ei îi apucară cînii şi-i sfişiară, mai 
rămăsese încă şase, care săriră toţi la capul lui Măr să 
îl apuce în toată clipita. El călcă cu picioarele doi, cu 
mîna apucă alţi doi, dar mai rămaseră doi, care săreau 
şi mai turbat asupra lui Măr. Ce să facă el atunci? Nu 
se gîndi mult, îi apucă şi pe aceştia şi cu o vitejie 
uimitoare se luptă cu ei, pînă ce cînii gătară cu cei 
mai denainte; atunci Măr slobozi pe rînd şi pe ceilalţi 
şerpi, pe care încă îi sfişiară cînii, încît n-a mai rămas 
nici urmă de înfricoşatul balaur. După ce gătă, mai 
aşteptă Măr o bucată bună de vreme să vază, că poate 
tot o să mai iasă ceva, dar spre bucuria lui nu mai ieşi 
nimic. Atunci scoase apă din fîntînă cu o vadră şi beu 
el, îi dete fetei şi chemă şi pe oameni, care cu mîinile 
încrucişate se uitau la cele ce s-au întîmplat. Veniră şi 
ei şi beură pînă ce se saturară. Fata împăratului 
atunci luă pe după cap pe Măr şi îi zise: 

— Mi-ai scăpat viaţa; de nu erai tu, eu nu aş mai 
fi pe pămînt. Eşti voinic de care nu s-a mai pomenit. 

El zise: 

— De nu te scăpăm, nici eu nu mai trăiam, 
neputindu-te să te uit în veci... 

Veni apoi poporul la el şi îi mulţumi, pentru că l-a 
scăpat de năcaz, nemaiavînd grijă de-aici înainte de 
balaur să-i cîştige tot la o jumătate de an o fată. Mai 
înşiră apoi vîrfurile limbilor, care erau 27 la număr, pe 
o aţă, puse steag alb pe trăsură, sui fata împăratului 
în ea, se sui şi el, apoi chemă şi cînii la picioarele lor 
şi plecară cătră curtea împăratului. Ajungînd acolo, 
găsiră pe împăratul şi împărăteasa leşinaţi de durere 
pentru pierderea fiicei lor. Dau să le vorbească, dar în 
deşert, căci nu aveau cu cine: împăratul şi 
împărăteasa  nebuniseră.  Curtenii înainte erau 
supăraţi pentru una, acum erau supăraţi pentru alta. 
Nu se puteau deci îmbucura din destul pentru 
scăparea fiicei, erau însă supăraţi că împăratul şi 
împărăteasa sînt în aşa stare, încît le era în primejdie 
viaţa. 

Iute chemă Măr toate babele din oraş să le 
întrebe ce ar fi de făcut, ca să se scoale împăratul şi 
împărăteasa. Şi au venit babele şi au cercat cu cîte de 
toate: descîntat-au, vrăjit-au, bosconit-au, tămiîia-tu-i- 
au, dar toate nu au folosit nimic. Veni în urma o babă, 
foarte bătrină, se uită la împăratul şi la împărăteasa 
pe-o parte şi pe alta, apoi le-a descîntat cu inimă de 
şoarece mestecată cu usturoi, dar nici aceasta n-a 
folosit nimic. În urmă zise: 

— Împăratul şi împărăteasa nu se pot scula pînă 
nu se vor spăla cu apă adusă de la „zîna de piatră”. 

— Unde-i zîna de piatră? întrebă Măr. 

— E foarte departe, dragul mamei, peste nouă 
ţări trebuie să meargă cineva, dacă vrea să ajungă 
acolo. 

— Apoi bună va fi apa aceea? întrebă din nou 
Măr. 

— Va fi foarte bună, chiar şi morţii se pot scula 
cu ea. Aşa mi-a spus mama şi aşa trebuie să fie, dar 

pînă acum nimeni n-a putut străbate pînă acolo, cu 
toate că s-au dus foarte mulţi şi nu s-au mai reîntors. 

— Într-adevăr este zînă de piatră? Cum curge 
apa? Şi pentru ce se poate merge aşa de greu acolo? 
întrebă iar Măr. 

— Acea fiîntînă ştiu bine că este, apa curge la 
picioarele unei zîne de piatră, iar pentru ce se poate 
ajunge aşa de cu greu, eu nu pot să-ţi spun; atîta ştiu, 
că împărăţia aceea e a unei zmeoaice bătrîne, care a 
avut trei feciori. 

— Eu plec să aduc de-acolo puţinică apă, să scol 
pe împăratul şi împărăteasa, zise Măr. 

— Ba să nu te duci, dragă, îl întrerupse fata, căci 
te vei pierde p-acolo şi eu rămîn singură; nici părinţii 
nu mi se vor scula, nici tu nu vei veni şi apoi va fi vai 
de mine. 

— Nu te teme, iar vin, răspunse Măr. 

— Lasă-l să meargă după apă, zise fratele cel mic 
al împăratului, care gîndea că dacă va merge Măr 
acolo, nu se va mai întoarce, iar frate-său împăratul şi 
cumnată-sa împărăteasa vor muri şi el va rămîne 
singur împărat. 

Se şi gătă Măr de cale, luă un cal din stavă, cînii 
lui, paloşul împăratului şi sabia de-acasă şi plecă. Cu 
lacrimi în ochi îl petrecu fata împăratului pînă la 
marginea oraşului. Acolo el o sărută şi o mînă acasă 
zicînd: 

— Du-te, dragă, acasă şi mă aşteaptă. 

— Te voi aştepta, scumpul meu, orişicit, zise ea. 

Merse Măr multă lume şi împărăție, cu gîndul la 
norocul ce l-a fost pierdut cînd l-a înfierat mumă-sa, 
dar care pînă acum nu l-a lăsat; se temea că acum va 
da de rău... Se gîndea şi la fata împăratului şi-atunci 
uita toate năcazurile, ba nici de moarte nu-şi mai 
aducea aminte, numai să ajungă iar la ea cu veste 
bună. lată că ajunse cu seara odată la un loc unde se 
vedea „zîna de piatră”. Cugeta că mai bine să se 

odihnească puţinel pînă dimineaţa, cînd apoi va lua 
apă şi va pleca cu ea spre casă. Se puse deci sub un 
copac şi făcu foc şi vru să frigă nişte carne ce a fost 
vînat-o în pădure. Înserase bine cînd le gătă aceste şi 
abia îşi putu întoarce în frigare carnea de vreo cîteva 
ori, cînd auzi un glas din copac. 

— Vai, că frigu-mi-e, mor de frig. 

Se uită în sus şi văzu o babă bătrînă în copac. Ca 
om milos ce era, zise: 

— Scobori, babă, de te-ncălzeşte. 

Ea iar zise: 

— Vai, că frigu-mi-e, mor de frig. 

— Scobori, babă, de te-ncălzeşte, zise iar Măr. 

— Vai, că frigu-mi-e, mor de frig, zise a treia oară 
baba. 

— Dar scoboră şi te-ncălzeşte, să nu te aud 
văietindu-te, zise Măr răstit. 

— M-aş scobori, dar mi-e frică de cînii tăi, zise 
baba. 

— Nu te teme, pînă voi fi eu aici, nu-ţi vor face 
nimic. 

— Ba mă tem, numai na, fii bun, trei peri din 
capul meu şi ţipă peste cîni. 

— Bine. 

Ea luă trei peri din cap, îi aruncă jos şi zise încet, 
încît el să n-o audă: 

— Lant peste cînii tăi! 

Atunci se scobori şi se puse lîngă foc şi iar zise : 

— Vai, că mor de foame. 

— Fa-ţi de mîncare, zise Măr. 

Baba — şi luă o broască, o împlîntă în frigare, o 
puse lingă foc să se frigă, pe care atingînd-o de 
carnea lui Măr, zicea: 

— Cine frige broasca, va mînca carnea şi cine 
frige carnea va mînca broască. 

— Taci, babă spurcată, zicea Măr, şi nu-ţi tot 
atinge broasca de carnea mea, că te dau cînilor mei să 
te mănînce. 

— Te mănînc eu pe tine! răspunse baba, precum 
ai mîncat tu pe cei trei feciori ai mei. 

Atunci ca muşcat de şarpe sări sus Măr şi strigă 
către cîni: 

— Na, Florian! Na, Cioban! Na, Frunză-de- 
măgheran! Prindeţi-o şi-o faceţi tot fărîmi, nimic să nu 
mai rămiie din ea. 

Cînii nici nu se mişcau, căci erau lănţuiţi peste 
tot trupul cu perii din capul babei. Prinse sabia, dar 
nu avea putere să o scoată şi nemaiavînd nici alte 
puteri în trup, baba îl mîncă, iar inima i-a aşezat-o 
într-un buştean. 

Păr, rămînînd acasă, în toată ziua privea năframa 
de la frate-său Măr. Odată privind-o, văzu trei picături 
de sînge pe ea şi zise: 

— Oh! săracu frate-meu Măr, e mort, mă duc să-l 
caut. 

Şi-şi luă rămas bun de la mumă-sa, de la 
împăratul şi împărăteasa, care de cînd se pustii Măr îl 
ţinea ca pe fiul lor. 

Îşi chemă cînii şi plecă. Merse multă lume 
împărăție, pînă ce ajunse la locul unde erau păcurarii. 

— Bine că ai venit, ziceau păcurarii pînă nici nu 
se apropie bine de ei, de mult te-am aşteptat, hai de-ţi 
ia ce ţi-am făgăduit, pentru că ne-ai scăpat de năcaz. 

— De ce năcaz? întrebă Păr. 

— De zmeul care l-ai omorît. 

— Oh! fraţilor, răspunse Păr, nu eu l-am omorît, 
ci fratele meu, care a trecut pe-aici şi acum a murit: 
mă duc să-l caut, doar voi putea da de el. 

— Ce mare pagubă că a murit, căci a fost om bun 
ziceau păcurarii. 

— Dumnezeu să te îndrepte în calea în care ai 
plecat, iar cînd vei veni înapoi, să vii şi pe la noi. 

Se duse mai încolo, multă lume, pînă ajunse în 
satul unde omorise frate-său Măr pe taurul cel 
sălbatic. 

Acolo fiind ostenit şi sosind pe înserate, se băgă 
la bătrîna şi ceru cortel pentru noapte. 

— Cum să nu-ți dau, zise bătrina, că doar 
dumniata ne-ai făcut binele cel mare cînd cu dihania 
cea de taur! 

— N-am fost eu, zise Păr, a fost frate-meu care a 
murit şi mă duc să-l caut, doar voi da de el undeva. 

— Unde a murit? 

— Nici eu nu ştiu, tocmai pentru aceea mă duc 
să-l caut. 

— Pagubă de el, căci era un suflet de om bun: 
Dumnezeu să-ţi ajute să-l poţi afla. 

Stete noaptea aceea la bătrînă, iar dimineaţa îşi 
luă rămas bun şi plecă mai departe. 

Merse iar multă lume împărăție, pînă ajunse în 
oraşul cu fîntîna. Acolo se băgă la bătrîna la care 
fusese şi frate-său Măr şi se rugă să-i dea cortel 
pentru noapte. 

— Eu îţi dau bucuros, dar fost-ai la împăratul? 

— La ce împărat? 

— La împăratul nostru, căruia i-ai mîntuit fata de 
moarte şi-ai slobozit fîntîna, omorînd balaurul. 

— Ce balaur? 

— Poate că ţi-ai uitat de balaurul care l-ai omorît 
şi de fata împăratului, pe care o ai mîntuit de moarte 
şi care acum te aşteaptă cu dor, să vii odată de la 
„Zina cea de piatră”; sau nu dumnia-ta eşti acela şi 
atunci greşesc eu? 

— N-am fost eu acela, ci frate-meu, care a murit; 
acum mă duc să-l caut; dumnezeu ştie, da-voi de el 
undeva ori ba? 

— Unde a murit? 

— Nici eu nu ştiu, tocmai pentru aceea-l caut. 

— Oh! Cum sameni cu el, fie iertat şi miîie pe 
unde-a înserat, căci bun suflet de om mai era; pe fata 
împăratului era s-o ia de soţie; nu mergi pînă acolo? 

— Nu merg, numai fii bună, spune-mi cum s-a 
întîmplat de a omorît balaurul şi cum s-a cunoscut cu 
fata împăratului ? 

Îi spuse bătrîna toate cum s-au întîmplat şi i-a 
spus şi de „zîna de piatră” la care s-a dus. 

— Ce fel de zînă de piatră e aceea? întrebă Păr. 

— Eu nu ştiu, dacă vei vedea vei şti, numai 
grijeşte să nu paţi ca fratele dumniei-tale. 

Noaptea dormi acolo, iar dimineaţa plecă. Merse 
prin oraş, dar cu faţa astupată, ca să nu-l mai 
cunoască nimeni. La marginea oraşului văzu o casă, 
care era să se huruie de veche. El se gîndi: „Precum 
văd, aici şade cineva şi i se huruie casa, iar de reparat 
nu şi-o poate. Tot atita cu cîteva minute, mă duc s-o 
proptesc cu un lemn.” Se duse la casă şi puse un 
lemn, ridicînd cornul picat. Cînd era să plece, ieşi din 
casă o muiere bătrînă, era Sfinta-Duminecă, care îl 
strigă înapoi zicînd: 

— Vino încoace, omule, vino! 

Se duse, îl băgă în casă, îl puse pe scaun şi îl 
întrebă: 

— Unde mergi? 

— Am avut un frate, răspunse feciorul, cu numele 
de Măr, pe mine mă cheamă Păr, frate-meu s-a dus în 
lume şi precum am auzit, s-a dus la zîna de piatră 
după apă, ca să spele pe împăratul şi împărăteasa 
spre a se însănătoşa. Acolo, de bună seamă, a pierit, 
căci pe năframa ce mi-a lăsat-o, s-au ivit trei picături 
de sînge. Mă duc să-l caut. 

— Oh! dragul meu, acolo şi tu piereai, dacă nu 
te-ai fi abătut pe la mine. Eşti bun la inimă, pentru că 
mi-ai proptit casa de nou, şi fratele tău a fost bun om, 
dar adîncit în gînduri, nu s-a uitat în lături şi aşa ca 
toţi care au trecut p-aici şi nu au dat de mine, nu s-au 

mai întors. Ţi-am spus că eşti bun şi toţi oamenii buni 
trebuie să aibă ceva răsplată, un viitor frumos te 
aşteaptă. Ascultă dar ce-ţi spun eu: a fost odată un 
împărat, care avea numai o fată. Impărăţia lor era 
mare şi puternică, se putea măsura cu toate 
împărăţiile. Lor nu le-a fost destul că le-a dat 
Dumnezeu o fată, ci ar fi dorit să aibă un fecior, care 
să moştenească împărăţia şi avuţia lor; pentru aceea 
totdeauna cîrteau... Cînd a crescut fata mărişoară, ba 
încă şi cînd se juca în colb, a avut destui peţitori, dar 
împăratul nu a vrut s-o dea, zicînd că lui îi trebuie 
împărat în loc. Pe-aici se ţinea o zme-oaică bătriînă, 
care avea trei feciori, pe care i-a omorit fratele tău 
Măr, pe unul în chip de zmeu, pe altul în chip de taur 
şi pe al treilea în chip de balaur; acea zmeoaică ceru 
fata pe sama feciorului ei cel mai puternic, acela care 
a fost în chip de bălaur în fîntîna din oraşul nostru, 
dar, fireşte, împăratul nu s-a învoit... n-a cerut de la 
nimeni vreun sfat, ci numai de capul lui a lucrat. A 
pornit cu oaste contra zmeoaicei pentru îndrăzneala 
care a avut-o cînd a cerut fata. Zmeoaica cum a făcut, 
cum n-a făcut, ce a vrăjit, ce n-a vrăjit, destul că a 
omorît pe împăratul, pe împărăteasa şi pe toţi oştenii 
lui, iar fata a făcut-o piatră, chiar cînd era la izvor. A 
fost foarte frumoasă fata aceea şi pentru aceea se 
cheamă „zîna de piatră”. Poate ursita a voit ca pînă va 
fi rămăşiţă de zmeoaică aceea, zîna de piatră să nu se 
mai mişte de-acolo, ci tot de piatră să fie. Acum cei 
trei feciori ai ei sînt omoriţi, mai este bătrîna în viaţă, 
care a omorit pe fratele tău. De vei avea grijă, o vei 
omori şi-atunci folosind ce-ţi va spune bătrîna 
zmeoaică, vei învia pe fratele tău, vei învia şi pe fata 
cea de împărat, o vei lua de soţie şi vei fi împărat 
peste împărăţia aceea. Norocul fetei că zmeul în chip 
de balaur a pierit de sabia fratelui tău, că luînd pe 
fata împăratului de-acolo niciodată nu i s-ar fi gătat 
neamul şi rămăşiţa. Eu am fost la împăratul, de le-am 

spus că e bună apa de la „zîna de piatră”, cu toate că 
acea apa e ca şi celelalte, gîndind că fratele tău, ca un 
om bun şi credincios ce l-am cunoscut, se va abate pe 
la mine şi după sfaturile mele va dezlega de vrâjituri 
pe acea nenorocită de fată omorînd zmeoaica, dar am 
văzut că el aceea n-a făcut-o, dar a şi păţit-o cu 
negîndirea lui. Zmeoaica i-a ţipat păr din capul ei, ca 
el să-l tipe peste cîni, el aşa a şi făcut, iar ea cu 
vrăjiturile ei, cu părul ei a legat cînii ca şi cu nişte 
lanţuri; lui i-a luat puterea şi aşa l-a prăpădit. Te vei 
duce şi te vei feri de aceasta....lată, eu îţi dau nişte 
picături, acestea bîndu-le nu se va lega de tine nici o 
vrăjitură. Acum te du, căci azi fiind ziua mea, eu 
trebuie să merg la biserică. 

Plecă Păr mulţumit pentru îndreptare şi gîndind 
la ceea ce zisese Măr către mamă-sa, cînd l-a înfierat; 
acesta era norocul care i l-a mîncat mamă-sa, căci şi-a 
uitat să facă o faptă bună şi din aceea a provenit toate 
nenorocirile lui şi mai în urmă moartea. Ajungînd şi el 
în aşa loc de unde se vedea „zîna de piatră”, un dor 
fierbinte-l cuprinse. I se părea departe locul pînă 
acolo să vadă pe aceea care îi este ursita lui. Totuşi 
gîndi că fiind înserat, să rămînă sub un copac şi să se 
odihnească pînă dimineaţa, ca aşa în ziua următoare 
mai bine să se poată lupta cu zmeoaica, dacă va fi 
lipsă de aceea. 

Se duse tocmai sub copacul unde fusese frate- 
său, făcu un foc bun şi vru să-şi frigă carnea ce a fost 
vînat-o prin pădure. Cînd întorcea carnea în frigare 
mai bine auzi din copac glasul: 

— Vai, că frigu-mi-e, mor de frig. A 

Se uită în sus şi văzu o babă în copac. Îndată ştiu 
cine e, deci zise: 

— Scobori, babă, de te încălzeşte. 

Baba iară zise: 

— Vai, că frigu-mi-e, mor de frig. 

— Da scobori-te şi te încălzeşte, să nu te aud 
văitîndu-te, zise Păr, făcîndu-se răstit. 

— M-aş scobori dară mi-e frică de cînii tăi, zise 
baba. 

— Nu te teme, zise Păr, pînă voi fi eu aici, nu-ţi 
vor face nimic. 

— Ba mă tem, răspunse baba, numai fii bun, na 
trei peri din capul meu şi aruncă peste cîni. 

— Bine. 

Ea luă trei peri din cap, îi aruncă în jos şi zise 
încet, ca el să n-o audă: 

— Lanţ peste cînii tăi. N 

El luă perii şi-i băgă în foc. Insă ea simți 
putoarea şi zise: 

— Ai aruncat perii în foc, mă înşeli, poate ţi-e 
frică, un june voinic de o biată babă rătăcită şi 
ascunsă aici de fiarele sălbatice. 

— Ba nu mi-e frică. Na, Bujor, ce ţi-ai băgat 
coada în foc de-ai piîrlit-o! Coada cînelui s-a pîrlit, nu 
perii tăi. 

Ea crezu: se scobori jos, se puse lîngă foc şi zise: 

— Vai, că mor de foame. 

— Fă-ţi de mîncare, zise Păr. 

Baba luă o broască, o împlîntă în frigare, o puse 
pe foc să se frigă, şi pe care atingînd-o de carnea lui 
Păr zicea: 

— Eu mănînc carnea şi tu broasca. 

— Taci, babă  spurcată, şi aibi grijă, nu atinge 
broasca ta de carnea mea, căci ţi-o arunc în cap. 

Iar atingea broasca de carnea lui Păr şi zicea: 

— Eu mănînc carnea şi tu broasca. 

— Taci, babă spurcată, zicea Păr, şi aibi grijă de 
nu tot atinge broasca ta de carnea mea, căci te dau la 
cînii mei să te mănînce. 

— Te mănînc eu pe tine, cum am mîncat şi pe 
frate-tău. 

Atunci ca muşcat de şarpe sări Păr în sus şi 
strigă cătră cîni: 

— Na, Bujor, na, Rozor, na, Cetina-Brazilor! 
Prindeţi-o şi mi-o ţineţi! 

Îndată săriră cînii, unul o prinse de grumazi, 
altul de picioare şi altul de mîni. Atunci zise Păr: 

— Afurisită-ţi fie mumă-ta, te învăţ eu pe tine! 
Unde-i frate-meu? 

— Lasă-mă, că ţi-l dau, răspunse baba, e aici la 
copacul din dreapta, vezi-i cînii acolo. 

— Haide iute şi mi-l arată. 

— Du-te la buşteanul acela, scoate inima din el, 
te du cu ea spre dreapta şi vei găsi lacul zînelor, pune- 
i inima jos şi fă formă de trup de om din pămînt pe 
lîngă inimă, spală-l cu apă din lac şi va învia. 

Aşa şi făcu, se duse, făcu ceea ce zise baba, şi 
învie frate-său Măr. 

— Vai, că mult am dormit, zise Măr. 

— Ai fi dormit tu pentru totdeauna, de nu 
veneam eu, şi îi spuse în ce umblase şi cîte păţise şi ce 
ştiuse. 

Atunci zise Măr: 

— Cît de bine că are cineva un frate credincios 
ca tine, îţi mulţumesc, că m-ai scos din nenorocul în 
care m-a băgat mama. 

Vorbind, ajunseră la zmeoaica, care era tot în 
ghearele cînilor. Măr îi zise: 

— Unde sînt cînii mei?! 

— Iată acolo, arătă zmeoaica, sînt dezlegaţi. 

— Na, prindeţi-o şi cînii mei! Florian, Cioban şi 
Frunză-de-măgheran. Păr zise: 

— Babo, cum să înviez „zîna de piatră”? 

— Este acolo dedesuptul ei un cui de fier, acela 
să-l scoţi şi apoi învie, zise zmeoaica. 

— Ai grijă, frate Măr, zise mai încolo Păr, să nu 
faci nimic, că poate n-a fi spus drept şi cînd mă 
reîntorc să o aflu încă aici! 

— Bine, frate. Plecă Păr, ajunse la zîna de piatră, 
beu apă din izvor şi scoase cuiul dedesupt. Piatra din 
ce în ce se schimba în carne şi în oase, pînă în urmă 
se făcu o fată frumoasă, ca şi care n-a mai fost sub 
soare. 

— Vai că mult am dormit, zise. 

— Ai fi dormit în veci, de nu te sculam eu. 

Văzînd ea un june înaintea ei, se înspăimîntă şi 
zise: 

— Cine eşti tu? 

— Eu sînt acela care din blăstămul zmeoaicei te- 
am scos. 

— Unde-i zmeoaica? 

— Zmeoaica e aci, mai încolo, îndată o să-i curm 
zilele ! 

Ea căzu leşinată în braţele lui. 

— Nu te teme, dragă, zise el, nime nu te va 
scoate din braţele mele, a mea vei fi, şi o sărută cu 
dragoste. 

Ea se trezi din leşinul în care căzuse şi zise : 

— Dacă m-ai scos, a ta voi fi. 

Merseră înapoi şi ajungînd la zmeoaică, zise Păr 
cătră cîni: 

— Na, Florian, na, Cioban, na, Frunză-de- 
măgheran! 

— Na, Bujor, na, Rozar, na, Cetina-Brazilor! 
Toată fărîmi să o faceţi! 

Cînii o şi prinseră şi o făcură toată praf, nu mai 
rămase schiamătă din ea. Capul i-l arseră. Incă tot 
atunci noaptea au mers la curtea fetei celei schimbate 
din stîncă, acolo toţi au cunoscut-o de pe chipul ei, 
care era pe păretele casei unde dormea ea. Tot oraşul, 
care o aştepta de mult, îi veni înainte să o vadă şi a 
întrebat-o: 

— Unde ai fost atîta timp? 

— Am fost moartă, răspunse ea, dar junele acesta 
m-a înviat, omorînd zmeoaica, vrăjmaşa noastră. 

— El să ne fie dară împărat! 

S-au logodit fiind de faţă şi Măr, şi au plecat cu 
toţii la oraşul unde era fata împăratului, pe care o 
scosese Măr de la balaur. La marginea oraşului se 
uită Păr să vadă căsuţa stricată, dar nu văzu. Deci zise 
cătră Măr : 

— N-ai văzut aici o căsuţă? 

— Ba mi s-a părut că am văzut, dară nu m-am 
uitat la ea. 

Atunci spuse Păr toată istoria cu casa aceea... 

Ajungînd la împăratul, el şi împărăteasa s-au fost 
sculat şi îl aşteptau pe Măr. Au spus toate cîte au 
păţit, au făcut apoi logodnă şi au mers cu toţii la tata 
şi mama lui Măr şi la mama lui Păr. 

O! ce bucurie mare a fost pe toată împărăţia. 

Au făcut apoi un ospăț ca acela! Măr a luat de 
soţie pe fata de împărat ce o scăpase din gura 
balaurului, rămînînd la tatăl său; iară Păr a luat cu 
sine pe mamă-sa, pe bucătăreasa, şi cu logodnica lui 
se duse acasă în împărăţia acesteia; a făcut apoi şi el 
ospăț, şi a rămas împărat. Măr împăratul şi Păr 
împăratul au trăit apoi şi mai departe ca doi fraţi şi 
dacă n-au murit, şi astăzi trăiesc. 

Cine crede, să se ducă să vază. 

IOAN POP-RETEGANUL 


Stan Bolovan 


ZICE CA ERA ODATĂ un om, om cu stare şi cu 
socoteală, după cum să mai află şi astăzi cîte unul ici- 
colea; el îşi avea vituţele sale, moşioara sa, căsuţa sa, 
cu un cuvînt avea ce-i trebuia. Un năcaz însă avea şi 
el, ca toţi oamenii, că bag seamă, om fără nici un 
năcaz şi iarnă fără frig nu se poate. 

Năcazul şi supărarea lui era aceea că n-avea 
copii. Şi să ruga bietul om zi şi noapte, să ruga în 
coate şi în genunchi să-i dăruiască D-zeu copii, dar în 
zadar, că tot nu i să împlinea rugarea. Era cît pre aci 
să piardă şi nădejdea, ba-şi făcuse şi cîntec: 


Doamne, Doamne! 

Mult zic Doamne, 

D-zeu gîndesc că doarme 
Cu capul pe mînăstire, 
Că de mine n-are ştire. 


Odată, cum mergea el gîndindu-se la bucuria 
oamenilor cu copii şi la nefericirea lui, să întîlneşte cu 
D-zeu şi cu Sf. Petru. 

— Dar unde mergi, măi omule? îl întrebă D-zeu. 

— O, doamne! Mă duc să mă prăpădesc de 
năcaz, răspunse omul. 

— Şi ce năcaz ai, omule? Spune-mi ce doreşti? 
Căci eu îţi pot împlini orice poftă a ta. Ce-ai vrea ca să 
ai? 

— Copii, doamne! Copii aş vrea să am! 

— Şi ce ai mai vrea să ai? 

Iar Stan, că aşa-i era numele, răspunse şi-a doua 
oară că copii ar vrea să aibă. 

— Te mai întreb o dată, omule — zise D-zeu: ce-ai 
mai vrea tu să ai? 

Iar Stan răspunse şi a treia oară că copii ar vrea 
să aibă. 

— Bine — zise D-zeu — copii să ai, după cum ai 
cerut tu. 

Şi să duse Stan acasă; adecă, ce să vezi? Şi casa, 
şi curtea îi era plină de copii; nici mai mulţi, nici mai 
puţini, decît o sută de copii află el acasă, care toţi îi 
ziceau tată şi-i cereau de mîncare. Acum, dă-le, Stane, 
de mîncare, dacă ai de unde! Să puse omul meu pe 
gînduri: cu ce să hrănească atîta amar de copil? Vindu 
tot ce avu pe lîngă casă şi cumpără tot fărină! , apoi 
să duse în lume să le cîştige hrană. 

Mergînd el prin aceasta sicretă de lume, mare, 
ajunse seara la o stînă, lîngă o pădure mare. În staur? 
erau cîteva mii de oi, iar în comarnic vreo doisprezece 
păcurari, unul mai lat în spate decît celălalt. 

— Bună seara, feciori! zise Stan întrînd în 
comarnic. 

— Să fii sănătos, bade! răspunseră ciobanii, apoi 
îi puseră scăuneciu să şadă, ca la om strein, şi 
începură a vorbi mai de una, mai de alta, pînă Stan le 
spune că el a luat lumea în cap să cîstige mîncare la 
cei o sută de copii. Păcurarii încă-i povestiră că lor le 
merge bine, că oile au păşune destulă, dar s-a învăţat 
un trăsnit de zmeu, şi în toată noaptea fură cîte trei 
oi. 

— Oh — zice Stan — şi voi nu vă puteţi apăra de 
el? 

— Nu, răspunseră păcurarii. 


1 Fărină — făină. 
2 Pe la Reteagm zic staur şi nu staul la ocolul acel încungiurat cu 


lese ori cu gard, unde stau oile; iar comarnic zic la alcătuiala 
aceea în care şade personagiul stînei: baciu, păcurarii etc. (n.c.) 

— Haidaţi să ne tocmim: ce-mi daţi să vă 
mîntuiesc de el? 

Şi să tocmiră să-i dea a treia parte din toate oile, 
dacă va fi harnic să alunge pe zmeu de la turmă. 

Acum, să puse Stan la pîndă în staur, în mijlocul 
oilor, de bună seamă, după ce cinară un balmoş 
păcurăresc. Colo, cătră miezul nopţii, veni zmeul şi dă 
să intre în staur, dar Stan îi strigă răstit: 

— Mai încet, mă, ce vrei să faci? 

Dară foruitul! de zmeu rîse cu hohot şi zise: 

— Cine eşti tu, care vreai să mă opreşti să nu 
intru în staur? 

— Eu sînt Stan Bolovan care mănînc petri şi 
carne de zmeu, dar tu cine eşti? 

— Eu sînt zmeul; dar dacă tu zici că mănînci 
petri şi carne de zmeu, hai să ne cercăm puterile. 

— Nu-mi pasă, zice Stan, să vedem dară care din 
noi va putea stoarce apă din piatră? 

Şi apucă zmeul un bolovan mare şi tot îl sfarmă 
în mînă, da nu ieşi pic de apă din el; atunci apucă 
Stan un bruş? de caş ce-l avea în traistă şi cum îl 
strînge, începe a-i curge zărul printre degete. 

— Noa, vezi, zmeule, aşa să faci tu, dacă eşti 
tare! 

lar zmeul răspunse: 

— Cunosc că eşti mai tare decît mine; dar ştii ce? 
hai la noi slugă, că mama de multă vreme tot cearcă, 
doară va afla o slugă tare ca tine. 

— Ei bine, zise Stan, şi ce simbrie îmi vei da pe 
un an? 

— Eu, răspunse zmeul, îţi dau o desagă de bani 
de aur. 

Tirgul fu gata. Stan întră în comarnic la păcurari 
şi le spuse că de zmeu i-a mîntuit pe vecie, dar ei să 


l Foruit — afurisit, blestemat. 


2 Bruş — bucată, cocoloş. 

facă bine şi să ducă partea lui de oi la el acasă, să nu-i 
moară copiii de foame, că el a intrat în slujba zmeului 
pe un an de zile. Păcurarii se legară că-i vor duce oile 
acasă pînă într-una, ceea ce şi făcură, că vedeau cu 
cine are de lucru, iar Stan merse cu zmeul acasă. Pe 
atunci, anul era de trei zile. 

Cînd ajunseră acasă, aflară pe mama zmeului cu 
trei căldări cu apă fierbinte, ca să opărească oile ce le 
va aduce zmeul. După ce intrară în casă, spuse zmeul 
bătrînei, numai la ureche, ca să nu mai tragă nădejde 
de oi, că acum fu Stan Bolovan la stînă, care-i aşa de 
tare, de scoate apă din piatră. 

— Şi cine e acela Stan Bolovan? întrebă 
zmeoaica. 

— Iată! l-am băgat slugă pe un an, aci e. 

— Bine, zise zmeoaica, bine; să vă cercaţi 
puterile, să văd care sînteţi mai tari. 

Şi să apucă zmeul să-şi arunce buzduganul cel de 
nouăzeci şi nouă de măji, cale de-o poştă. Apoi, zice 
cătră Stan: 

— Noa, Stane, haidaţi după buzdugan şi să 
vedem, tu pînă unde-l vei putea arunca? 

— Să cercăm, zise Stan, dar să ne luăm merinde 
baremi pe trei zile, că eu vreau să-ţi arăt ce pot! 

Şi-şi luară merinde şi să puseră la drum, şi du-te, 
du-te pînă deteră de buzdugan. Acolo, Stan nu mai 
putea de obosit, deci să puse să şadă pe buzdugan. 

— Dar ce faci, Stane, întrebă zmeul, nu mai dai? 

— Ba dau îndată, răspunse Stan, numai aştept 
oleacă pînă ce trece luna, să n-o nimeresc cumva s-o 
stric, ori să-ţi rămînă buzduganul pe-acolo, că chiar în 
lună am un frate faur; de ţi-l prinde, ştiu că nu-l mai 
vezi. 

— Ba, zise zmeul, decît să faci atîta pagubă mai 
bine lasă că dau eu şi pentru tine. 

— Cum vreai, zise Stan. 

lar zmeul luă buzduganul şi-l aruncă îndărăpt 
acasă. 

O zi era trecută. 

Seara, spuse zmeul mamei sale toată întîmplarea 
şi să mirară grozav de puterea lui Stan cea mare. 

A doua zi, îi mînă zmeoaica după apă. Fiecare 
luară cîte o piele mare de bivol, cusută ca burduful, că 
în de acelea aduceau apă, alte vase n-aveau. Cînd 
ajunse la fîntînă, zmeul umplu peile amîndouă cu apă 
şi dă să plece. Dar Stan zise: 

— Ho! ho ! cine să care atîta apă în toate zilele? 
Dacă-ţi sînt slugă, voi să te slujesc pe dreptate. 

Şi scoase Stan cuțitul din şerpar şi începu a 
brăzda locul în giurul fîntînei. 

— Ce faci, bre? întrebă zmeul. 

— Ce să fac? zice Stan, voi să duc toată fîntîna o 
dată! 

— Ba lasă-te, zise zmeul, mai bine duc eu şi 
burduful tău, numai nu strica fîntîna, că o avem de la 
moşi-strămoşi. 

— Cum voieşti, zice Stan, numai să nu zici că nu 
te slujesc pe dreptate. 

Două zile trecură. Seara iar povesti zmeul mamei 
sale de toată întimplarea, şi să mirară amindoi de 
puterea lui Stan. 

A treia zi, îi trimise zmeoaica după lemne; după 
ce ajunseră la pădure, zmeul rupse un copaci din 
rădăcină şi dă să plece cătră casă. Stan, însă, tot lega 
la viţe de curpen una de alta, să facă — drag doamne! 
— funie din ele şi să facă nu ştiu ce lucru mare cu ele. 

— Ce faci, Stane? întrebă zmeul. 

— Ce să fac? răspunse Stan, doară numai n-am 
nebunit să merg cu vreascuri acasă, ca ţiganii; eu 
vreau să duc cu o cale toată pădurea ca să nu zici că 
nu-s slugă pe dreptate! 

— Ba, zice zmeul, una ca aceea n-o fi, să scoţi tu 
din pămînt astă dragă, de pădure toată o dată; mai 
bine duc eu şi pentru tine un copaci! 

— Cum vreai, zice Stan, numai să nu zici că nu 
te-am slujit pe dreptate! 

Şi luă zmeul încă un copaci în spate şi mergea 
gifiind cătră casă, iar Stan, îndărăptul lui, mergea 
duhănind ca un domn. 

Trei zile trecură, anul era împlinit. 

Veni rîndul să-i dea o desagă de galbini. După 
cină, însă, zise zmeoaica, cătră zmeu: 

— Mă, de noi nu va fi bine de scapă din casa 
noastră cu zile Stan; mergi la noapte, cînd doarme, şi- 
l loveşte cu buzduganul chiar în frunte, auzitu-m-ai? 
Chiar în frunte, să piară, că şi de-atiţia bani ce-i dăm 
îmi pare rău, dar mai rău îmi pare de voi şti că scapă 
sănătos, din casa mea, c-atunci nu mai cutezăm a ieşi 
de-aci de frica lui. 

Stan ascultase la uşă, dar nu să înspăimîntă, 
ştiind că zmeul e prost ca mezul nopţii. Deci merse în 
casa lui şi culcă în pat un butuc mare de lemn; apoi, 
după ce-l acoperi bine cu tolul, să băgă sub pat. Colo, 
cătră mezul nopţii, vine zmeul şi dă de vreo cîteva ori 
cu sabia în butuc, crezînd că s-a văieta de durere ; 
apoi mai în urmă, dete cît putu de tare cu buzduganul 
şi merse voios la mumă-sa. 

— Noa, da omoritu-l-ai? 

— L-am şters dintre cei vii, răspunse zmeul. 

Adecă dimineaţa, spre mirarea lor, Stan se 
scoală în-tinzîndu-să şi căscînd o gură de gîndeai că 
vrea să-i soarbă. 

— Dar cum te hodinişi astă-noapte, Stane? 
întrebă zmeoaica. 

— Multam de întrebare, stăpînă, bine, numai cît 
am visat ca şi cînd m-ar fi muşcat nescai pureci şi 
parcă preste frunte mi-a trecut un şoarece. 

Şi nu să puteau destul mira de tăria lui; deci, zise 
zmeoaica: 

— Te-ai purtat bine, fătul meu Stane, ţi-ai 
împlinit anul foarte omeneşte, acum aci ţi-e simbria, o 
desagă de galbeni, poţi merge acasă şi să-i foloseşti în 
pace. 

Dar Stan bine vedea că zmeul cu mumă-sa îi duc 
frica, deci zice hotărît: 

— Eu gîndeam că baremi doi-trei ani să slujesc la 
voi, să am cu ce merge acasă la copilaşi; numai cu 
atîta agonisită, ce voi ştie eu face cu o sută de copii? 
Băgaţi-mă slugă baremi pe un an încă. 

Dar zmeul cu mumă-sa atîta frică ştiau de Stan, 
încît se hotăriîră a-i da şi două, şi trei părechi de 
desagi cu galbini, numai să să vadă scăpaţi de el; 
deci, zise zmeul: 

— Stane, îţi dăm două părechi de desagi pline cu 
galbini, numai mergi şi ne lasă-n pace. 

Dar Stan nu să învoi. 

— Auzi, Stane, zise zmeoaica, îţi dăm trei părechi 
de desagi plini cu galbini, numai fii bun, du-te şi ne 
lasă în pace, că nu mai avem lipsă de slugă. 

Stan să cugetă puţin, apoi zice: 

— Fie, dacă-mi daţi trei părechi de desagi plini- 
plinuţi cu galbini de aur, atunci plec, dar să mi-i şi 
ducă zmeul pînă la mine acasă. 

Şi să învoiră. Zmeul luă trei părechi de desagi 
plini cu galbini în spate şi merse după Stan. Dar 
zmeul aşa greu sufla de greutatea poverii, încît, cînd 
sufla, Stan mergea fuga înainte, ca suflat de un vînt 
pogan; cînd trăgea zmeul răsuflarea, Stan iar venea 
îndărăpt, tras de răsuflarea lui. Tot merge zmeu şi 
tace mult timp, dar o dată nu să poate răbda să nu 
întrebe pe Stan: 

— De ce fugi tot înainte şi vii iar îndărăpt? 

Iar Stan răspunse: 

— Să pot, aş zbura pînă acasă, dar văd că nu te 
poţi ţine de mine, şi-mi vine să mă întorc la tine şi 
numai una să-ţi dau cu pumnul în frunte, să te învăţ 
cum ai de mers pe drum, cînd eşti cu mine pe cale. 

Zmeul tremura şi mergea după Stan. 

Cînd erau aproape de casa lui Stan, ieşiră toţi 
copiii în calea lor, zbierînd de foame. 

— Ce zic copiii aceia? întrebă zmeul pe Stan. 

— Iată, răspunse Stan, copilării de-a lor, zic c-ar 
mînca carne de zmeu. 

Atunci zmeul aruncă desagii jos şi... du-te, 
copile! 

Ce-o fi spus la mumă-sa nu mai ştiu, atîta ştiu că, 
din minuta aceea, copiii lui Stan nu să mai văietau de 
foame. Mulţi din ei vor fi murit de-atunci, că doar e de 
mult, dar care n-au murit încă, aceia şi azi trăiesc. 

I. C. FUNDESCU 


Spaima zmeilor 


A FOST ODATĂ ca niciodată, dacă n-ar fi, nici că 
s-ar povesti, cînd peştii cei mici înghiţeau pe cei mari, 
şi lumea le zicea tîlhari. 

A fost odată un împărat tare şi mare. După ce 
bătu pe toţi împărații pămîntului şi le luă împărăţiile, 
se însură şi făcu trei fete: una cu soarele-n frunte, alta 
cu luna-n spate, iar cea mai mică cu luceafărul de 
dimineaţă iarăşi în frunte; şi toate erau mai frumoase 
decît zînele munţilor şi ale pădurilor. 

Ele se duseră într-o zi la scăldat şi intrară într-o 
baie cu totul şi cu totul de marmoră. Dar pe cînd ele 
se scăldau, se ridică o furtună pe cer şi le răpi pe 
cîteştrele. 

Ajungînd la urechile împăratului această 
întîmplare, i se tăie inima şi muri pe loc, lăsînd să 
împărătească pe muierea sa. 

Într-o zi împărăteasa se apucă să măture prin 
casă, dar pe cînd mătura, îi sări un bob de piper în 
poală; ea luă bobul şi-l puse pe sobă; dar el sări iar de 
acolo în poala împărătesei. Văzînd împărăteasa că nu 
poate scăpa de dînsul, îl înghiţi; şi aşa rămase grea şi 
născu un copil cu părul de aur. 

Acest copil creştea în trei zile cît cresc alţi copii 
în treisprezece ani, şi se făcu voinic ca brazii munţilor 
şi ca stejarii cîmpiilor. Împărăteasa îl dete la dascăl de 
învăţă toate măiestriile lumeşti; şi, temîndu-se ca să 
nu-l piarză, îi făcu o colivie de aur şi-l închise într- 
însa, dîndu-i jucării copilăreşti ca să-i treacă de urit. 
Într-o zi, trecu p-acolo o babă cu două tigve cu apă: 
feciorul de-mpărat o văzu şi, trăgînd cu arcul, îi 
sparse amîndouă tigvele. Baba se uită în sus şi 
văzîndu-l îi zise: 

— Lua-te-ar mama vîntului turbat, care a luat şi 
pe surorile tale. 

Feciorul de împărat, cum auzi blestemul babei, 
se duse la mumă-sa şi-i zise: 

— Ia spune-mi, mamă, am avut eu surori ori nu? 

— N-ai avut, dragul mamei, nici o suroră, 
răspunse împărăteasa. 

— Spune-mi drept, mamă, că dacă nu, mă vei 
pierde. 

Văzînd însă că mumă-sa nu voia să-i spuie 
adevărul, se făcu bolnav şi-i zise că, dacă nu-i va da 
tîtă de sub talpa casei, el va muri. Împărăteasa îi 
făgădui că-i va împlini această cerere; atunci el se 
sculă din pat şi ridică talpa casei, şi mă-sa puse ţiţa 
sub talpă, dar el lăsă talpa cam greu peste ţiţă, zicînd 
iarăşi mă-si: 

— Spune-mi, mamă, am avut eu alţi fraţi şi 
surori? 

Deocamdată, mumă-sa nu voi să-i spuie; dar el, 
lăsînd talpa şi mai mult şi ea nemaiputind să rabde, 
zise: 

— Să ştii, fătul meu, că ai avut trei surori, mai 
frumoase decît zînele munţilor şi ale pădurilor; dar le- 
au răpit trei zmei, care locuiesc pe tărîmul celălalt. 

— Spune-mi acum, zise băiatul, ce fel de oma 
fost tatăl meu, care sînt armele ce purta şi pe ce cal 
încăleca? 

— Tatăl tău a fost un mare viteaz şi s-a bătut 
nouă ani cu zmeul Pîrjol, cel mai viteaz dintre zmei, ca 
să ia pe soră-sa de nevastă; armele lui sînt îngropate 
la rădăcina unui plop, în grădină; iar calul său paşte 
iarbă verde prin livede. 

Atunci băiatul, încredinţindu-se despre toate, a 
dat drumul mă-si de sub talpă; şi ducîndu-se la un 
vrăjitor, i-a spus tot ce aflase de la mumă-sa. 

Vrăjitorul i-a zis să se ducă să ia frîul calului şi 
să-l sune de trei ori în livede. El se duse, luă friul, 

sună de trei ori la cele trei părţi ale livedei, şi îndată 
veni la dînsul o mîrţoagă de cal chior, olog şi plin de 
bube. Făt-Frumos îi dete un picior în piept, şi calul se 
duse de-a berbeleacul, cale de nouă zile şi nouă nopţi. 

Sună frîul de-al doilea şi de-al treilea, dar tot acel 
cal veni. Văzînd aceasta, scoase paloşul să-l înfigă în 
pieptul calului, dar calul îi zise: 

— Făt-Frumos! Făt-Frumos! Nu mă omori, ci du- 
te de taie trei sute de viței de la trei sute de vaci, şi 
dă-mi mie laptele să-l beau. 

Făt-Frumos făcu precum îi zise calul, şi peste trei 
zile sună iarăşi friul: dar astă dată veni un cal ca un 
zmeu, şi-i zise: 

— Ia încalecă acum pe mine şi atinge-mă de trei 
ori cu scările. 

Făt-Frumos făcu aşa şi, după ce se plimbă puţin 
cu dînsul îl atinse de trei ori cu scările; atunci calul 
deschise douăsprezece aripi, şi zbură cu dînsul pînă la 
vîntul turbat, apoi coborîndu-se tot pe locul de unde 
plecase, zise: 

— Făt-Frumos, dacă vrei să te slujesc 
cumsecade, să mai tai şase sute de viței de la şase 
sute de vaci, şi să-mi dai laptele să-l beau. 

Făt-Frumos împlini şi această poruncă a calului. 
Iar peste trei zile veni îmbrăcat în fier şi încoifat şi 
sună frîul. Calul veni şi el numaidecit, înşelat şi 
înfrînat, apoi zise: 

— lată-mă, stăpîne, gata la poruncile tale. 

Făt-Frumos încălecă pe cal şi se duse, şi iarse 
duse: 


Zi de vară 
Pînă seară, 
Cale lungă 
Să-i ajungă. 

Iară cînd soarele ajunse pe la chindii! , intrară 
într-o pădure neagră şi întunecoasă. După ce 
călătoriră cîtăva vreme prin acea pădure, calul se opri 
în loc şi zise: 

— Stăpiîne, uită-te bine înainte şi-mi spune ce 
vezi. 

Făt-Frumos se uită, dar nu văzu nimic. Calul iar 
îi zise să se uite; atunci el se uită cumsecade, şi văzu o 
mulţime de şerpi cu capetele ridicate pînă la cer şi 
vărsînd flăcări de foc din guri; el spuse calului ce vede 
şi calul îi zise: 

— Stăpiîne, noi trebuie să trecem prin mijlocul 
acelor balauri! Bagă dar mîna în urechea mea cea 
dreaptă şi scoate un arc cu săgeți şi, cînd vom fi 
aproape de dînşii, să slobozi o săgeată, şi ei ne vor 
face loc să trecem. 

Făt-Frumos făcu cum îi zise calul; iar cînd ajunse 
aproape de balauri, trase o săgeată şi şerpii, de frică, 
plecară capetele la pămînt şi-i lăsară să treacă. 

De aci, iar plecară înainte şi deteră peste o 
cîmpie cu păduri frumoase de chiparos, cu iarbă verde 
ca mătasea şi cu mulţime de fîntîni cu apă limpede ca 
vioreaua şi rece ca gheaţa; iar la căpătiiul acelei 
cîmpii era un palat cu totul de argint. 

Cum ajunse la palat, bătu în poartă şi ieşi înainte 
o fată frumoasă; el îi arătă un ineluş de aur, pe care 
cum îl văzu, fata cunoscu că Făt-Frumos îi este frate 
şi, strîingîndu-l în braţe, îi zise: 

— Fugi, frate, că de te va găsi zmeul aci, te va 
omori. 

— Ia spune-mi — zise Făt-Frumos — ce semne 
are zmeul cînd vine? 

— El îşi trimite buzduganul înainte, zise fata. 

Nu trecu mult şi buzduganul veni, după ce bătu 
de trei ori în poartă, se puse în cui. 


l Chindie — timpul zilei pe la orele 5 după-amiază. 

Făt-Frumos luă buzduganul şi, învîrtindu-l de trei 
ori, îl azvîrli înapoi la zmeu; apoi, încălecînd pe cal, se 
duse de se ascunse sub podul de argint. 

Zmeul veni numaidecît: dar cum ajunse la capul 
podului, calul începu a sforăi şi a se trage înapoi; 
zmeul îi dete cu scările şi-i zise: 

— Hi! cal de zmeu de paraleu! Mergi înainte, că 
n-am frică de nimeni, decît de Făt-Frumos. Dar el este 
pe tărîmul celălalt, şi nu crez să-i fi adus corbul 
osciorul şi vîntul perişorul! 

— Ba poate l-o fi adus, zise Făt-Frumos, ieşind de 
sub pod. 

Zmeul se repezi la el şi-i zise: 

— Cum vrei să ne batem? In săbii să ne tăiem, 
sau în luptă să ne luptăm? 

— Ba în luptă, că-i mai dreaptă, zise Făt-Frumos. 

Apoi, după aceea, amindoi voinicii se luară la 
luptă. Zmeu aduse pe Făt-Frumos şi îl bagă în pămînt 
pînă la genunchi; Făt-Frumos învirti pe zmeu şi, 
băgindu-l în pămînt pînă la gît, îi tăie capul, pe cînd 
calul său omora pe al zmeului. 

Făt-Frumos scoase un bici şi, plesnind de trei ori, 
făcu palatul zmeului o nucă, o băgă în sîn şi plecă. 

II 


După ce călători cîtva timp, dete peste un palat 
cu totul şi cu totul de aur ; bătu în poartă şi ieşi 
înainte-i o fată foarte frumoasă; îi arătă şi ei inelul cel 
de aur după care, cum îl văzu, cunoscu pe Făt-Frumos 
de frate şi striîngîndu-l în braţe, îi zise! 

— Fugi, frăţiorul meu, căci de va veni zmeul, te 
va face mii sfărime. 

— la spune-mi, întrebă Făt-Frumos, ce semne 
face zmeul cînd vine? 

— El îşi trimite buzduganul înainte, răspunse 
fata. 

Nu trecu mult timp şi buzduganul veni; apoi, 
după ce bătu de trei ori în poartă se puse în cui. Făt- 
Frumos îl luă din cui şi-l azvirli înapoi la zmeu; iar 
după aceea, încălecă calul şi se ascunse sub podul de 
aur al palatului. 

Zmeul veni c-o falcă-n cer şi cu alta în pămînt; 
dar cînd ajunse la capul podului, calul său începu să 
se tragă-napoi; însă el îi dete cu scările şi-i zise: 

— Hi, cal de zmeu şi de paraleu! mişcă-nainte că 
nu mi-e frică de nimeni, decît de Făt-Frumos; dar el 
este pe tărîmul celălalt şi nu crez să-i fi adus corbul 
osciorul şi vîntul perişorul. 

— Ba poate i l-o fi adus, zise Făt-Frumos ieşind 
de sub pod. 

Atunci zmeul îi zise: 

— Cum vrei, în luptă să ne luptăm, sau în săbii să 
ne tăiem? 

— Ba în luptă, că-i mai dreaptă, răspunse Făt- 
Frumos. 

Apoi se luară la luptă şi se luptară: 


Zi de vară 
Pînă seară. 


lar cînd ajunse soarele la chindii, Făt-Frumos 
trînti pe zmeu şi-i tăie capul; şi pe cînd el omora pe 
zmeu, calul său omora pe al zmeului. 

După aceea, plesni cu biciul de trei ori, şi tot 
palatul se făcu o nucă, pe care o băgă în sîn şi porni 
înainte. Se duse şi iar se mai duse, pînă ce dete peste 
un palat de topaz, care strălucea atît de mult, încît la 
soare ta puteai uita, dar la dînsul ba. Aici şedea soru- 
sa cea mai mică. După ce se cunoscu cu ea, se 
ascunse iară sub pod, şi venind zmeul, se luă şi cu 
dînsul la luptă; şi se luptară toată ziua; dar nu putură 
să se trîntească unul pe altul. Văzînd aceasta, zmeul 
se făcu flacără galbenă, iar Făt-Frumos se făcu şi el 

flacără roşie; şi iar se luptară, dar nu putură să se 
biruiască. 

Zmeul se uită în sus şi, văzînd un corb, îi zise: 

— Corbule, corbuleţule! Du-te la zahana! şi-ţi 
moaie o aripă în seu şi una în apă, şi cu seul să mă 
stropeşti pe mine, iar cu apa să stropeşti pe Făt- 
Frumos, că ţi-l dau împreună cu calul său să-l 
mănînci. 

Făt-Frumos ridică şi el capul în sus şi zise: 

—  Corbule, corbuleţule! Du-te la zahana şi 
moaie-ţi o aripă în seu şi alta în apă, şi cu seul să mă 
stropeşti pe mine, iar cu apa să uzi pe zmeu, că-ţi dau 
să mănînci trei zmei împreună cu caii lor. 

Corbul plecă şi, întorcîndu-se peste puţin, udă pe 
Făt-Frumos cu seu şi pe zmeu cu apă. Făt-Frumos sări 
deasupra zmeului şi-i tăie capul. Apoi plesni din bici şi 
făcînd şi palatul acesta o nucă, o băgă în sîn şi se duse 
înainte, pînă ce ajunse la o grădină cu poame foarte 
frumoase; el întinse mîna să ia o pară, dar calul se 
opri în loc şi-i zise: 

— Stăpîne, să nu măniînci din aceste poame, că 
vei muri; căci este sora cea mare a zmeului, prefăcută 
în grădină; dar dacă ai poftă mare, dă mai întîi cu 
sabia în trei părţi ale pomului, ş-apoi mănîncă cît vei 
voi. 

Făt-Frumos tăie pomul în trei părţi şi începu să 
curgă sînge, apoi culese pere şi mîncă. 

Nu trecu mult şi văzu o fîntînă cu apă rece, dar 
cînd voi să bea, calul iarăşi îi zise să facă ce făcuse la 
grădină. Făt-Frumos lovi fîntîna de trei ori cu sabia şi, 
după ce curse sînge, bău apă şi se răcori. lar după 
aceea merse înainte, pînă ce dete peste o vie cu 
struguri dulci ca zahărul şi mirositori ca chihlimbarul. 

El voi să rupă un strugure, dar calul îi zise: 

— Stăpîne, nu rupe strugurii, căci via aceasta 
este sora cea mică a zmeilor; şi de vei mînca numai o 


l Zahana — zaihana, abator. 

borboană, vei muri; dar dacă ai poftă de struguri, taie 
o viţă cu sabia şi apoi mănîncă câţi struguri îţi place. 

Făt-Frumos tăie o viţă şi, după ce curse un pîrîu 
de sînge, luă strugurii şi mîncă. Plecă şi se duse, 
măre, cale lungă şi lătîngă! , ca Dumnezeu să ne 
ajungă; căci cuvîntul din poveste, mai nainte mai lung 
şi mai frumos este. Dar cînd rămase soarele de-o 
suliță, calul zise lui Făt-Frumos: 

— Stăpiîne, ia uită-te îndărăt, şi spune-mi, vezi 
ceva? 

Făt-Frumos se uită, dar nu văzu nimic. 

— Uită-te mai bine, îi zise calul. 

Atunci Făt-Frumos se uită mai bine şi văzu o 
flacără cît gămălia acului de mică. 

— Să ştii, stăpîne, că această flacără este mama 
zmeilor şi a zmeoaicelor, şi nu ştiu cum vom scăpa de 
dînsa. 'Ţine-te bine de coamă, că am să ocolesc lumea 
cît te ştergi la ochi, ca să ajungem la cetatea Omului 
de flori cu barba de mătase, căci numai acolo e 
scăpare pentru noi. 

Făt-Frumos ascultă povaţa calului, care deschise 
toate aripile şi începu să zboare mai iute decît vîntul 
şi mai încet decît gîndul; dar flacăra din ce în ce se 
mărea şi începu să arză pe Făt-Frumos în spate; calul, 
văzînd că nu-i nădejde de scăpare, se înălţă pînă la 
vîntul turbat şi intră în cetatea Omului de flori. 

Atunci zmeoaica, rămînînd afară din cetate, zise 
cu amărăciune: 

— Făt-Frumos, Făt-Frumos! Fă-mi o gaură în zid, 
să văz cine eşti tu care mi-ai omorît trei băieţi şi trei 
fete. 

Făt-Frumos porunci să facă gaură, dar cînd 
zmeoaica băgă capul şi voi să-l soarbă, el îi aruncă în 
gură un buzdugan de fier ars în foc, pe care sorbindu-l 
se umflă şi plesni. 


1 Lătîngă — lată. 

Omul de flori cu barba de mătase, auzind că Făt- 
Frumos se află în împărăţia lui, trimise ciodari! şi 
idelcii? de îl chemă la împărăție şi îl puse în fruntea 
mesei; dar el, văzînd pe fata Omului de flori, rămase 
încremenit de frumuseţea ei şi o ceru de la tată-său de 
soţie. Omul îi zise că i-o dă, dacă îi va aduce apă vie şi 
apă moartă de unde se bat munţii în capete. 

Făt-Frumos încălecă calul şi se duse spre soare- 
apune, şi dete peste un om care bea apă de la nouă 
scocuri de mori şi se văita că n-are ce bea. 

Făt-Frumos stătu în loc şi se miră de dînsul, iar 
el îi zise: 

— Nu te mira de mine, ci te miră mai bine de 
Făt-Frumos, care a omorît trei zmei şi trei zmeoaice şi 
pe muma zmeilor. 

— Eu sînt acela, răspunse Făt-Frumos. 

— Dacă eşti tu, ia-mă cu tine, că mult bine îţi voi 
prinde. 


III 


Făt-Frumos luă pe omul ce nu se sătura de apă şi 
plecă înainte. Pe drum, întîlni un alt om, care mînca 
pîinea de la nouă cuptoare şi se văita că moare de 
foame. Făt-Frumos se uită la dînsul şi începu să se 
mire; dar el îi zise: 

— Nu te mira de mine, ci te miră de Făt-Frumos, 
care a omorît trei zmei, trei zmeoaice şi pe mama 
zmeilor. 

— Eu sînt acela, zise Făt-Frumos. 

— Dacă eşti tu, apoi ia-mă cu tine, că mult bine 
îţi voi prinde. 

Făt-Frumos îl luă şi pe acesta şi plecă înainte. 
Merse cît merse şi dete peste un om care sărea din 


1] Ciodar — ciohodar, slujbaş al curţii. 
2 Idelciu — slugă la palat. 

munte în munte, cu nouă pietre de moară legate de 
picior, şi se plîngea că n-are ce sări. 

După ce îl luă şi pe acesta cu dînsul, merse 
înainte ca cuvîntul din poveste, că înainte mult mai 
este, şi ajunse într-o cîmpie de unde se auzea un 
zgomot mare. 

Atunci, calul zise lui Făt-Frumos: 

— Stăpiîne, cată spre soare-apune şi spune-mi, 
vezi ceva? 

Făt-Frumos se uită şi văzu doi munţi, bătîndu-se 
în capete. 

— Printre aceşti doi munţi avem să trecem ca să 
luăm apă vie şi apă moartă, zise calul. Să mergem 
încetişor şi cînd vom fi aproape de munţi, să-mi dai de 
trei ori cu pintenii, şi să te ţii bine de coamă cu o mînă 
şi cu cealaltă să iei apă. 

Cum ajunse Făt-Frumos dinaintea munţilor, dete 
pinteni calului, care zbură mai iute decît gîndul, trecu 
pe la fîntînă, luă apă şi ieşi dintre munţi mai nainte 
de-a se lovi în capete. 

Făt-Frumos aduse apa la Omul de flori cu barba 
de mătase şi ceru să-i dea pe fie-sa de nevastă. Dar 
Omul de flori îi zise: 

— Eu ţi-oi da-o, dacă-mi vei găsi un om care să 
mănînce pîinea de la nouă cuptoare, şi altul care să 
bea apa de la nouă scocuri de mori. 

Făt-Frumos zise împăratului: 

— Găteşte cele nouă cuptoare şi arată-mi cele 
nouă scocuri de moară, că am oameni să-ţi mănînce 
pîinea şi să-ţi bea apa. 

Omul de flori porunci vizirului să gătească pîinea 
şi să arate scocurile; şi după ce le găti, veni împăratul 
să privească. Atunci Făt-Frumos făcu semn oamenilor 
săi, şi cît te ştergi la ochi mîncară pîinea şi băură apa. 
Dar omul de flori nu voi să-i dea fata nici după 
aceasta, ci îi zise: 

— Dacă voieşti să aibi pe fie-mea de soţie, să-mi 
aduci garoafa care miroase cale de nouă ani, şi apoi îţi 
voi da negreşit pe fie-mea. 

Făt-Frumos plecă să caute garoafa şi se duse 
cale lungă ca Dumnezeu să-i ajungă, pînă ce simţi 
mirosul garoafei. Atunci calul îi zise: 

— Stăpîne, bagă mîna în urechea mea cea 
dreaptă şi scoate din ea o bucată de săpun, o perie şi 
o grezie, şi mergi înainte fără frică. 

De ce mergea şi mergea, mirosul mai mare se 
făcea, pînă ce ajunse la palatul de sticlă; trase la 
poartă, bătu în ea şi nimeni nu-i răspunse. Atunci el 
intră înlăuntru, văzu garoafa şi o luă. Apoi încalecă pe 
cal şi plecă spre Omul cel de flori. Nu făcu multă cale, 
şi simţi că vine după el zmeul palatului de sticlă, cu o 
falcă în cer şi cu una în pămînt. Dar tocmai cînd era 
să-l ajungă calul îi zise: 

— Stăpîne, aruncă săpunul. 

El îl aruncă, şi numaidecit se făcu un alunecuş 
care împiedică pe zmeu de a-l ajunge. Zmeul însă făcu 
ce făcu şi trecu cum putu alunecuşul. Calul zise să 
arunce peria. Cum o aruncă, se făcu o pădure deasă, 
şi nu putea nimeni să răzbată printr-însa; dar zmeul 
făcu ce făcu ş-o trecu. Apoi luă pe Făt-Frumos iarăşi 
în goană; şi cînd era să-l prinză, aruncă grezia, care se 
făcu un munte mare şi înalt pînă la cer. Zmeul roase 
piatra cu dinţii şi trecu prin ea. Atunci, calul zise: 

— Stăpîne, nu e bine de noi, o să perim; dar mai 
avem o scăpare. Să-ţi tragi sufletul de nouă ori, că am 
să mă ridic şi să trec de nori, ş-apoi d-acolo o să caz 
peste zmeu şi-o să-l strivesc. 

Făt-Frumos se luă după povaţa calului, se ridică 
pînă la nori, apoi se lăsă peste zmeu şi-l strivi; iar 
după aceea, se duse şi dete garoafa Omului de flori, 
care, nemaiavînd ce-i cere, îi dete pe fie-sa. 

Dar cînd veni vremea să se cunune, veni Omul 
cel cu nouă pietre de picioare şi ceru să se culce şi el 


70 


în cameră cu dînşii. Făt-Frumos îl lăsă, căci făcuse 
jurămînt să nu-i calce niciodată vorba. Peste noapte, 
tocmai cînd Făt-Frumos dormea mai bine, ieşi un 
balaur din gura fetei, şi cînd se întinse să muşte pe 
Făt-Frumos, Omul cu pietrele de picioare scoase 
paloşul şi-l tăie în mici fărîmituri. Mai ieşi unul, şi-l 
tăie şi p-acela; şi cînd ieşi şi cel de-al treilea, îi zdrobi 
capul cu o piatră de moară. Apoi, după ce-i puse lao 
parte pe tustrei balaurii ce-i omori, se culcă şi dormi. 

A doua zi de dimineaţă, palatul împărătesei era 
plin de vlădici şi de popi, ce veniseră să îngroape pe 
Făt-Frumos, crezîndu-l mort ca şi pe ceilalţi gineri ai 
împăratului. Dar cînd îl văzură viu, se mirară şi i se 
închinară. Omul de flori veni şi el ca să se 
încredinţeze de este viu sau mort Făt-Frumos; dar 
cînd văzu pe balaurii cei morţi, se sperie şi întrebă ce 
s-a întîmplat. 

Omul cu pietrele de moară îi spuse că au ieşit din 
fie-sa şi, cînd era să muşte pe Făt-Frumos şi să-l 
omoare ca pe ceilalţi gineri, el i-a ucis. Atunci, Omul 
de flori începu nunta şi o tinu trei zile şi trei nopţi. Iar 
după aceea, Făt-Frumos îşi luă ziua bună şi plecă cu 
nevasta sa acasă, la împărăţia lui, şi făcu toate avuţiile 
zmeilor în trei părţi şi le dete celor trei oameni care-l 
ajutaseră. Omul cu pietrele de moară nu se mulţumi şi 
ceru să împartă şi nevasta cu dînsul. Făt-Frumos se 
împotrivi, dar el scoase paloşul şi, cînd era gata să 
taie pe împărăteasa, atunci ieşi din gura ei încă un 
balaur, pe care Omul cu pietrele de moară îl făcu 
fărîme şi zise: 

— Făt-Frumos, Făt-Frumos! la-ţi avuţiile, ia-ţi şi 
nevestica şi trăiţi sănătoşi, că am scos pînă acum 
dintr-însa patru balauri şi i-am mai lăsat numai unul, 
că nu e bine să rămiie femeia fără nici un drac. 

Făt-Frumos se prinse frate de cruce cu Omul cu 
pietrele de moară, şi-l rugă să nu se prea depărteze 
de pe lacurile acestea, ca nu cumva dracul ce a rămas 

în femeie să-i răpuie zilele. Apoi a ajuns acasă; şi după 
ce a văzut pe mumă-sa, a plesnit de trei ori cu biciul şi 
cele trei nuci s-au desfăcut în trei palate frumoase, şi 
cu cele trei surori ale lui într-însele, pe care, după ce 
le-au dat înapoi, le-a măritat. Şi s-a făcut o mare 
bucurie şi veselie în toată împărăţia. Şi eu încălecai pe 
o şa şi vă spusei dumneavoastră aşa. 

IOAN POP-RETEGANUL 


Zina apelor 


PE VREMILE pe cînd era iobăgia cea grea, trăia 
un om sărac într-o colibă din pădurea domnească, căci 
era păzitor la pădurea aceea. Odată a mers domnul la 
pădure şi, părîndu-i-se că pădurarul ar fi dat cuiva 
lemne fără slobozenie domnească, atita l-a bătut, pînă 
ce l-a lăsat mort. Muierea pădurarului, cu un copil ca 
de trei-patru ani, plingea şi să ruga la domnul să nu 
mai bată pe bietul om, că nici vreascuri n-a dat cuiva 
fără poruncă domnească, necum lemne. Dar domnul 
nu vru să creadă, ci după ce omori pe pădurar, să 
puse şi bătu şi pe muierea lui, pînă ce rămase şi ea 
moartă jos. Pe copil îl scoase apoi din pădure şi îi zise: 

— Cară-te de-aici, mergi în lume şi te ţine cum 
poţi, iar după ce vei creşte mare, să vii la mine să 
slujeşti în locul tătîne-tău. 

Şi s-a dus bietul Alesandru, că aşa-i era numele, 
s-a dus cerşind din casă-n casă, din sat în sat, pînă a 
nimerit lîngă Dunăre, la un pescar. Pescarul acela nu 
era D-zeu ştie ce om bogat, trăia numai din pescuit, 
dar deoarece n-avea copii, luă pe Alesandru copil de 
suflet. La coliba pescarului a trăit copilul pînă ce-a 
crescut mare şi-a învăţat şi el meşteşugul pescăritu- 
lui. Pescarul era acum bătrîn şi nu mai putea pescui, 
dar Alesandru, ca om harnic şi băiat de omenie, 
cîştiga atîta ca să poată trăi el, bătrînul şi baba 
moşneagului, liniştiţi. Dă D-zeu însă că moare 
pescarul şi moare şi baba lui, şi rămîne Alesandru 
numai singur. Acum pescuia el numai pe seama lui. 
Dar gîndeai că e făcătură: de cînd murise pescarul cel 
bătrîn, mai că nu mai erau peşti în Dunăre; umbla 
bietul copil ziua deplină altă dată şi nu-i prindea 
mreaja nici un peşte. Odată, năcăjit cum era, şi dară şi 

flămînd, aruncă mreaja în Dunăre şi nu mai merge la 
ea pînă a doua zi la amiazi. Atunci să duce şi trage 
mreaja. Nu era în ea nimic alta, decît o mreană... e 
drept că foarte frumoasă. Noa, o ia el în mînă şi o 
duce la colibă să o belească şi să o frigă pe cărbuni, 
că era mai leşinat de foame, săracul. Dar cînd dă să o 
spintece, mreana îi scapă din mînă şi cum cade jos, 
cum să face o drăguță de fată ca ruptă din soare şi 
îmbrăcată colea ca o zînă: cu iie albă ca laptele, 
împănată cu flori galbene, roşii şi vinete de mătase, cu 
cătrinţă ca fetele noastre, cu peptăruţ mîndru, tot 
pene, şi cu părul slobozit pe spate. 

— Nu mă spînteca, Alesandre, zise ea, că eu sum! 
rînduită de D-zeu să-ţi fiu soţie! 

— După ce văd că eşti om ca şi mine, cum să te 
spintec? zise Alesandru, dar eu gindeam că tu eşti 
mreană. 

— Eu sum zîna apelor, zise fata, şi la porunca lui 
D-zeu am intrat în mreaja ta şi, pentru binele tău şi a 
altor oameni, trebuie să-ţi fiu muiere! 

— Mulţam, doamne, zise iară Alesandru, de cînd 
văd că eşti fată, îmi trecu foamea şi năcazul! 

— No, hai, Alesandre, acuma acasă la tine, acolo 
unde te-ai născut tu! 

— Hei, draga mea! Acolo nu-i de-a merge, poate 
că nici n-aş nimeri, că eram mic cînd am venit de- 
acolo; dar chiar să nimeresc, n-aş merge bucuros, că 
domnul la care a slujit tata e atît de pogan, de-a 
omorît şi pe tata şi pe mama, numai că ce i se păru că 
ar fi înstrăinat lemne din pădurea lui! 

— Nu face nimic, Alesandre, hai să mergem, că 
va fi cum va rîndui D-zeu. 

Şi s-au dus amîndoi în pădurea aceea şi-au dat 
de-o colibă părăsită: era coliba în care se născuse 
Alesandru. Muierea făcu iute ceva de cină, adică 
fripse nişte bureţi ce aflase prin pădure, cinară şi, 


l Eu sînt. 

după ce ziseră rugăciunile, s-au culcat, şi-au dormit. 
S-au culcat, să-nţelege pe vatra goală, căci n-aveau 
alte haine decît hăinuţele de pe ei. Dar ce să vezi, 
dimineaţa cînd să pomeniră din somn, se trezesc în 
nişte curţi mai pompoase decît curţile domneşti şi 
pline de toate cele trebuincioase pentru trai, şi de 
post şi de frupt! , şi curţile erau tot acolo în pădure, în 
locul Colibei. Mulţumiră lui D-zeu şi să puseră să 
caute una-alta prin curţi şi, după ce dădură de-ale 
traiului, se puseră la prînz. 

Birişii? domnului în toată ziua veneau cîte cu 
zece care în pădurea aceea după lemne, şi, fiind 
aproape de sat, ajungeau încă de cu vreme acasă. 

În ziua aceea, iară veniră ei şi trecînd prin 
poiană, unde ştiau ei coliba, rămîn înmărmuriţi de 
frumuseţea curților, care s-au făcut numai de ieri pînă 
azi. Şi să tot înholbară birişii pe de toate laturile, pe 
lîngă cele curţi, pînă era tîrziu după-amiazi, atunci îşi 
aduc abia aminte ce domn au şi-şi încărcară iute 
carele, şi dau bici la boi să ajungă curînd acasă. Dar 
totuşi, ajung tirziu acasă, colo pe la cina cea bună. 
Domnul îi aştepta cu o biîtă de corn în poartă, şi pe 
care cum trecea, mi-l măsura peste spate, de gindeai 
că dă în sac. Cînd ajunse birişul cel din urmă la 
poartă, zise: 

— Domnule, nu ne bate în zadar, că noi sîntem 
de vină că am întîrziat, aşa tare, că uite, în pădure, 
colo unde era numai ieri, nu mai demult, coliba cea 
părăsită a pădurarului, azi aflarăm nişte curţi mai 
minunate ca a măriei-tale, şi noi ne tot înholbarăm şi 
ne minunarăm de ele pînă ce uitarăm nu numai 
porunca măriei-tale, dar şi mîncarea! Blăstumaţi să 
fim de am mîncat azi ceva! 


1 În text: fript. 
2 Biriş — argat, slugă domnească. 

— Aşa? zise domnul, mai potolindu-şi mînia, noa, 
bine-i; mîine dimineaţă să mergi să chemi pe mişelul 
acela, care a cutezat a-şi face în pădurea mea casă, 
fără ştirea mea, să-l chemi la mine; ai priceput? 

— Priceput, domnule! 

Şi se duse birişul a doua zi la curţile din pădure 
şi spuse omului din ele că e poftit în sat, la curtea 
boierească. 

— Ce să fac acum, muiere? zise Alesandru cătră 
muierea sa. 

— Ce să faci? lacă-i merge, că ştiu că nu te-a 
mînca măria-sa domnul! 

Şi s-a dus Alesandru la domnie în sat. 

— Bună dimineaţa, domnule! 

— Să fii sănătos: ce cauţi aici? La ce-ai venit? 

— Am venit, domnule, că un biriş d-a măriei- 
voastre a zis că mi-aţi poruncit să viu! 

— Bine-i! Adică tu eşti mişelul care şi-a făcut 
casă în pădurea mea? Cum ai cutezat să faci un lucru 
ca acela? 

— D-apoi că domnia-ta mi-ai poruncit, ştii, cînd ai 
omorît pe tata şi pe mama, cînd ai zis să merg unde 
m-or duce ochii, iar după ce voi creşte să vin în slujba 
d-tale, în locul tatei; şi eu, iată, m-am ţinut de cuvînt; 
în coliba unde m-am născut, acolo m-am aşezat 
alaltăieri cu muierea mea; dar dacă D-zeu a voit că 
peste noapte să se facă din ea o casă bună 
domnească, eu nu sînt de vină! 

— Să mergi şi pînă dimineaţă toată pădurea din 
jos de casa ta să fie tăiată, tulpinele scoase, locul arat, 
semănat cu mălai mărunt, care pe dimineaţă să fie 
copt, şi mie să-mi aduci de-acolo făină de mălai 
mărunt, ca să-mi iasă din ea mămăligă de prînz! 
Înţeles-ai? 

— Dar cum să poate una ca asta, domnule? 

— Taci şi mergi, iar dacă dimineaţă nu vii, după 
cum ţi-am poruncit, nu-ţi mai stă capul unde-ţi stă 
acuma, că ţi-a sta unde-ţi stau picioarele. 

Să porneşte Alesandru supărat acasă; muierea îl 
aştepta în portiţă: 

— Noa, dar de ce te-a chemat? 

— Oh, doamne! Acesta vrea să ne omoare şi pe 
noi, cum a omorît pe tata şi pe mama! 

— Cum aşa? 

— Iată, draga mea, mi-a poruncit că pînă 
dimineaţă, toată pădurea cîtă-i din jos de casa noastră 
să o tai, să scot trupinele, s-o ar şi seamăn cu mălai 
mărunt, iar acela pînă dimineaţa să fie crescut şi copt, 
şi eu să-i duc din el fărină de mămăligă, să prînzească 
mîne din ea! 

— Nu-i nimica, scumpul meu soţ, lasă că va fi 
cum va rîndui D-zeu! nu fi tu îngîndurat pentru aceea! 

Dacă veni seara, cinară ei, să rugară lui D-zeu şi 
să culcară. lar dimineaţa, sculă muierea pe Alesandru 
şi-i zise: 

— Vezi de du fărina la domnu, de mămăligă 
pentru prînz. 

Şi se scula Alesandru: adecă cît vedeai cu ochii 
pe coastă la vale din jos de casele lui, unde fusese ieri 
pădurea cea uriaşă, acum era numai o holdă de mălai 
mărunt, frumoasă şi coaptă; iar într-o desagă-i pusese 
muierea grăunţe şi în alta fărină de mălai mărunt. Să 
minună Alesandru, mulţămi lui D-zeu şi merse la 
domnie în sat. 

— Bună dimineaţa, domnule! 

— Să trăieşti, Alesandre; noa, da adus-ai fărina 
de mălai mărunt? 

— Adus, domnule, am adus o desagă de fărină şi 
una de grăunţe! 

— Şi cum e holda unde a fost pădurea? 

— Frumoasă, domnule, a dat D-zeu de s-a făcut 
chiar după porunca d-tale! 

— Bine, Alesandre, e bine; acum, pînă dimineaţă 
să lăzuieşti! toată pădurea aci, din sus de casa ta, să 
lucri pămîntul şi să prăseşti vie, iar pe dimineaţă să- 
mi aduci struguri copţi din ea! 

— Dară? , domnule, una ca asta nu să poate face 
într-o noapte; numai de lăzuit n-aş găta-o într-un an, 
de n-aş avea barem o sută de lucrători lîngă mine; 
apoi via, ştii d-ta, de-abia în trei-patru ani o poţi aduce 
să rodească! 

— Cară-te, mişelule, îi zise domnul, şi de nu faci 
pînă dimineaţă toate după cum ţi-am poruncit, te stîng 
de pe faţa pămîntului! 

Iară merge Alesandru supărat acasă si spune 
muierii porunca cea nouă, ce-o a căpătat de la 
domnul pămîntesc. 

— Nu te supăra nimic, Alesandre, că va fi ce va 
rîndui D-zeu! îi zise muierea. 

Adecă, cînd se scoală a doua zi, în locul pădurei 
cei din sus de casă era o drăguță de vie, de să mai ai 
doi ochi să te uiţi la ea: toată în rînd, toată cu struguri 
copti, numai de cules şi mari ca purceii. Alesandru iar 
mulţămi lui D-zeu şi culese o corfiţă, de o duse 
boierului. 

— Noa, vezi că ai putut face? Numai eşti cîne la 
maţe, vreai să te tragi de la muncă! zise boierul cînd îl 
văzu întrînd cu strugurii. 

— A făcut D-zeu sfîntul cu puterea lui cea mare, 
dar ştiu că nu eu, un om păcătos! răspunse Alesandru. 

Dar domnul îi grăi: 

— Ce-mi pasă mie cu cine ai lucrat şi cu cine nu, 
destul atîta, că mi-ai împlinit porunca. Acum să mergi 
în grajd să duci cele două bivoliţe la taur, iar de mîne- 


1 A lăzui — a curaţi un loc de lemne, tufe etc. 
2 În text : dacă. 

dimineaţă să fie fătate, cu viței sub ele, să le mulgi şi 
să-mi aduci apoi lapte pentru cafă! de la ele; pricepi ? 

— Pricep, domnule, dar una ca asta nu să poate, 
că doară ştii d-ta că bivoliţele poartă un an de zile! 

— Taci din gură, nemernicule — zise domnul - şi 
te cară, că n-am vreme de perdut cu tine; de nu vii pe 
dimineaţă cu ele fătate, ştii ce te aşteaptă!... 

Şi să duse Alesandru supărat acasă, mînînd 
bivoliţele dindărăt. Muierea îi ieşi înainte: 

— Da ce-i, Alesandre, doară pe noi ne-a cinstit 
domnul boier cu bivoliţele acestea? 

— Oh, doamne, tu muiere! boierul acesta tot ne 
pune capul! 

— Da cum aşa? Ce, eşti iarăşi supărat? 

— Da cum să nu fiu? ascultă tu: să duc eu 
bivoliţele aceste sterpe la taur, dar pînă dimineaţa ele 
să şi fete şi să-i duc de la ele lapte pentru cafă! Una 
ca asta nu să poate! 

— Nu zice aşa, dragul meu, că va fi cum va rîndui 
D-zeu. Hai de prinzeşte şi te odihneşte, pleacă, apoi li- 
i duce la taur, şi mai departe, lăsăm toate în voia lui 
D-zeu sfîntul! 

A prînzit bietul Alesandru, apoi şi-a pus merinde 
în traistă şi a mînat bivoliţele chiar la al treilea sat la 
taur, că mai aproape nu era, şi de-abia a ajuns 
îndărăt, colo pe la cina cea bună. Apoi a cinat ceva şi, 
obosit cum era, a dormit ca mort pînă în zori de zi. 
Atunci, l-a trezit muierea: 

— Scoală, Alesandre, mergi de du bivoliţele la 
curte, că s-a scula domnul şi-i trebuie lapte de cafă! 

Să sculă Alesandru şi merse în grajd — adecă 
bivoliţele fătaseră şi aveau doi pui mîndri sub ele, 
negri ca doi pui de drac, şi ugerile lor pline de lapte. 
Mulţămi el lui D-zeu şi le mînă în sat, la curtea 
boierească. Domnul era în tîrnaţ?, cu pipa cea lungă. 

— Vii, Alesandre? 


l Cafea. 

— Sînt aici, domnule! 

— Noa, vezi că nu prea grea poruncă ţi-am fost 
dat, ştiam eu că de frică împlineşti bucuros poruncile 
mele; acum, numai o poruncă-ţi mai dau dacă-i 
împlini-o şi asta, apoi te las în pace, iar de nu-ţi sucesc 
grumazul ca la un pui de găină! 

— Ce să mai fac iară, domnule? 

— Să-mi aduci pe D-zeu la prînz, auzi? La prînz 
să mi-l aduci! Acum nu mai sta pe gînduri, ci te cară, 
şi să nu-ţi mai aud de nume pînă nu mi-l aduci! 

— De cum să pot eu, un biet păcătos, să şi 
gîndesc una ca aceea? 

— Taci şi te du! 

Să luă Alesandru mai supărat ca totdeauna şi 
merse către casă. Muierea chiar îi făcuse un drăguţ 
de copil, de nici de împărat nu poate fi mai altfel. Cum 
îl văzu îngîndurat, îl întrebă: 

— Iar eşti supărat, Alesandre? 

— Dar cum să nu fiu? Ascultă tu aici, pre cînd 
gîndeam că şi-o fi stimpărat gîndurile cele preste fire 
de poftalnice, pre cînd mulţămeam lui D-zeu că mi-a 
ajutat de-am împlinit toate poruncile boierului, el iese 
cu altă poruncă, şi mai pagină! 

— Cu ce poruncă? 

— Oh, doamne, muiere, draga mea! Mă tem să şi 
gîn-dese la porunca cea nebună a păgînului acestui de 
domn; zice că să-i aduc lui pe D-zeu la prînz la el, un 
păgîn ca el! 

— E drept că-i lucru mare, Alesandre, dar nu te 
întrista din samă afară; D-zeu va direge lucrurile ca 
un stăpîn bun. Tu vezi de mănîncă ceva, ia-ti merinde 
şi te pune la cale, te tot du pînă-i da undeva de D-zeu 
şi-i spune porunca ce o ai de la boier; domnul cerului 
este mult mai milostiv decît domnii aceşti pămînteşti! 

Aşa şi făcu Alesandru; mîncă ceva ce mîncă, îşi 
luă merinde şi bîta în mînă şi hai la cale. Şi s-o tot 


2 Galerie (n.c.). 

dus, s-o tot dus, pînă a dat de-o apă mare. Ar fi trecut 
bucuros dincolo, dar nu era nici pod, nici luntre, iar 
de-a înotul nu să încumeta să o treacă, fiind apa foarte 
lată. Deci, sta pe gînduri: ce să facă? Atunci, apa-l 
întrebă: 

— Ce stai aci, omule? 

— Stau răspunse el — că aş trece dincolo şi nu-i 
aci nici pod, nici luntre, şi de-a-notul mi-e frică să 
întru! 

— Şi unde mergi tu, omule? 

— Eu aş merge pînă-aş da de D-zeu sfîntul, că am 
un lucru mare să-i spun. 

— Aşa? atunci te trec eu, dar să întrebi pe D-zeu 
de ce în mine nu este nici peşte, nici broască, nici o 
jivină? 

— Că-l voi întreba! 

Atunci apa să desface în două şi merge 
Alesandru ca pe-o cărare de prin cucuruz prin mijlocul 
apei. Ajungînd de cealaltă parte, tot merge el pînă dă 
de un cîmp mare, cu iarbă pînă în brîu; acolo era o 
ciurdă de boi mari, dar slabi, numai cu pielea pe oase; 
să legănau de slabi! Să minună mult Alesandru de 
asta vedenie; cum de boii acei mari, în aşa bună şi 
multă păştiune, şi numai nu cad de pe picioare de 
slabi? 

Dar merse el mai departe, pînă nimeri într-un 
cîmp năsipos, numai ici-colea cîte o buruiană, şi acolo 
văzu o ciurdă de boi mici, dar frumoşi şi graşi, de 
gîndeai că amu-amu plesnesc de graşi. 

De astă vedenie să minună Alesandru şi mai tare, 
dar merse mai departe, pînă ajunse într-o pădure 
mare; acolo poame multe şi grineţe, şi prin copaci 
nişte păsări mari ţipau cît le lua gura: „Vai de noi şi 
de noi, că rău vedem, rău am văzut şi mai rău vom 
vedea!” Ele, adecă, ţipoteau de foame! 

Mergînd Alesandru mai departe, ajunse într-un 
tufiş, numai ici-colea cîte o alună; acolo, mii de 

păsărele ciripeau şi cîntau: „Bine ne-a fost, bine ni-e şi 
mai bine vom ajunge, că sîntem tot sătule!” 

Minunîndu-să Alesandru şi de acestea vedenii, 
merge mai departe, pînă ajunge la curţile lui D-zeu 
sfîntul. 

Cu multă sfială, intră înlăuntru şi dete bineţe ca 
un om de omenie, D-zeu sfintul îl primeşte cu 
bunăvoință şi cu vorbe blînde, ca un părinte adevărat, 
apoi îl întrebă că după ce umblă el atîta lume? 

— O, doamne, mi-i şi groază să-ţi spun! 

— Spune, fătul meu, că de mine tot nu poate 
nime ascunde nici un cuget. 

— Apoi să-ţi spun, doamne: m-o trimes domnul 
pe a cărui loc mi-e casa, să vin să te poftesc la el la 
prînz! 

— Bine, fătul meu; după ce-i ajunge acasă, să-i 
spui că atunci oi merge, cînd va face şi el cîte ai făcut 
tu! 

— D-apoi, oare, nu m-a omori, doamne? 

— Nu te teme; dar să-mi spui, ce-ai văzut în calea 
ta, de-acasă şi pînă aici? 

— Am văzut multe, doamne; mai întîi, am ajuns la 
o apă mare, fără luntre, fără pod, şi nu ştiam cum să 
trec, dar apa, după ce i-am spus unde mi-e calea, mi-a 
făcut loc, de am trecut ca pre uscat; m-a rugat însă să 
te întreb, de ce în ea nu sînt peşti, nici broaşte şi nici 
o jivină. 

— Ți-oi spune, fătul meu, dar tu să nu-i spui pînă 
te-a trece dincolo; acolo de aceea nu sînt peşti, nici 
broaşte, şi nici alte jivini, că încă nici un om nu s-a 
înecat în ea; dar apoi, ce-ai mai văzut? 

— Am văzut, doamne, un cîmp mare cu iarbă ca 
mătasa şi de mare pînă la briu; în ea păştea o ciurdă 
de boi mari, dar să legănau pe picioare de slabi, şi 
mult m-am mirat cum e aceea de-s aşa slabi în 
păştiunea aceea bună. 

— Aceia, fătul meu, sînt boierii cei bogaţi, care 
fac cîteodată pomene şi ospeţe, dar numai ei pre ei să 
omenesc şi să ospătează, iar după ce li să împrăştie 
oaspeţii, le pare rău de cheltuiala ce-au făcut, dar 
după aceea, ce-ai mai văzut? 

— Am văzut, doamne, un cîmp năsipos, tot năsip 
şi pietriş, numai ici-colea cîte o buruiană, şi acolea era 
o ciurdă de boi mici dar graşi şi frumoşi, de nu mă mai 
puteam depărta de ei! 

— No, vezi, fătul meu, aceia sînt oamenii cei 
săraci, bieţii iobagi, care n-au alta decît numai ce 
vreau să le lase domnii lor cei procleţi; dar ei, cînd fac 
vreo pomană ori vrun ospăț, adună la masa lor pre toţi 
lipsiţii şi săracii, şi aceea la mine este bine primită; de 
aceea, după ce vin pe astă lume, să desfătează; dar 
după aceea, adu-ţi aminte, ce-ai mai văzut? 

— Venind mai încoace, doamne, am văzut o 
mulţime de pomi mari cu poame frumoase, şi printre 
ei tot soiul de sămînături, dar în pomi erau niscări 
pasări urîte şi zburlite, şi ţipau cît le lua gura: „Rău 
am văzut, rău vedem şi încă şi mai rău vom vedea, că 
murim de foame!” 

— No, fătul meu, aceia sînt zgirciţii care au tot 
ce le trebuie, dar nu numai că nu dau lipsiţilor ceva de 
pomană, dar nici ei nu mănîncă să se sature şi trag şi 
plata lucrătorilor; pe astă lume, de foame o să se 
vaiete! Mai văzut-ai ceva în călătoria ta? 

— Mai, doamne: am văzut un tufiş, şi în el numai 
unde cîte-o alună, dar acolo erau mii de păsărele, 
ciripind şi cîntînd: „Bine am văzut, bine vedem şi bine 
vom vedea, că nimic nu ne lipseşte!” 

— Vezi, fătul meu, acelea păsări sînteţi voi 
muncitorii, care munciţi de dimineaţă pînă seara, de 
multe ori chiar flămînzi şi însetaţi, numai ca să puteţi 
ţinea din munca voastră pe cîte venituri toate, şi 
totuşi mulţămiţi lui D-zeu şi pentru atîta; plăcută este 

înaintea mea purtarea voastră! Acum mergi, fătul 
meu, acasă, că te aşteaptă muierea şi copilul! 

Şi plecă Alesandru cătră casă, mulţămind lui D- 
zeu. 

Cînd ajunse la apa cea mare, îl întrebă apa; 

— No, da spusu-ţ-a D-zeu pricina pentru care n- 
am eu nici peşti, nici broaşte? 

— Spus! 

— Ei, cum a zis, care-i pricina? 

— Treci-mă, că apoi îţi spun! 

Şi l-a trecut apa iarăşi de acea parte, adecă s-a 
făcut în lături pînă a trecut de aceastălaltă parte, cu 
toate că din colo încoace pe nime nu mai trecuse, că 
nime nu ceruse să-l treacă. După ce-a fost de 
aceastălaltă parte, apoi îi spuse Alesandru: 

— În tine, aşa mi-a spus D-zeu, că de aceea nu 
sînt nici peşti, nici broaşte şi nici un fel de jivină, că 
încă n-ai înecat nici un om. 

Atunci se înfoaie apa de trecu peste ţărmuri, şi 
era cît pe-aci să înece pe Alesandru. Dar el fugi şi-i 
zise! 

— Dar nu ţi-e ruşine, chiar pe mine vreai să mă 
îneci, unde ţi-am spus ce-a zis D-zeu sfîntul? 

Apa atunci s-a ruşinat şi s-a tras în matca ei, 
zicînd: 

— Cum n-am ştiut mai degrabă, că nu scăpai tu 
din undele mele? 

Acum Alesandru merse ăţă la boier acasă şi 
ajunse chiar pe însărate: 

— No, da chematu-l-ai? zise boierul. 

— Chemat! răspunse Alesandru. 

— Şi vine? 

— Vine, de bună seamă, vine, dacă-i face şi d-ta 
lucrurile care le-am făcut eu, dar pînă atunci — ba! 

Auzind domnul cuvintele acestea cutezătoare ale 
lui Alesandru, să miînie atît de tare, de porunci 

slugilor să-l bage în fiară şi în pente! , din tălpile 
picioarelor pînă-n grumazi, şi să-l bage într-o pivniţă, 
şi acolo să-l închidă să nu poată scăpa, că dimineaţă îl 
spînzură, pentru cutezarea vorbelor celor nesocotite. 

Toată noaptea o petrecu Alesandru acolo, 
rugîndu-se la D-zeu. Cînd fu de cătră ziuă, veni D-zeu 
la uşa pivniţii şi strigă: 

— Aci eşti, Alesandre? 

— Aci, doamne! 

— Dar ieşi afară! 

— Că nu pot, că sînt băgat în fiară şi-n pente pînă 
la grumazi. 

— Ia mişcă-te oleacă! 

Şi cum să mişcă Alesandru, odată-i căzură fiarăle 
de pe el ca şi cum ar fi fost putrede, şi uşa să deschise 
singură şi ieşi afară şi mulţămi lui D-zeu că l-a 
scăpat. 

— No, Alesandre — zice D-zeu — dar mergem la 
boierul la prînz, ori să mergem la tine? 

— Ba să mergem la mine mai întîi, că fi-va timp 
de mers la el şi după aceea. 

Şi merseră la Alesandru acasă. Bucuria muierei 
şi a copilaşului că să mai văd, dar bucuria şi-a lui 
Alesandru, că a ajuns în pace la ai săi. Acum 
Alesandru porunci nevestei să facă prînz, că iată chiar 
şi D-zeu priînzeşte azi la ei. 

Şi să puse muierea să facă ce ştia ea mai bun de 
mîncare, dar D-zeu zise: 

— Să-mi frigi să mănînc ce-aveţi voi mai drag la 
casă! 

Atunci Alesandru numaidecît porunci să arză 
muierea cuptorul, şi cînd era ars gata, trase jarul şi 
duse copilul pe lopată şi zvîrr! cu el în cuptor, apoi 
puse jarul în gura cuptorului şi intră înlăuntru de mai 
povesti cu D-zeu. 


l Pente — obezi, fiare. 

Preste vrun ceas de vreme, merse el să aducă 
copilul fript, să-l pună înaintea lui D-zeu. Adecă 
minunea minunilor! Copilul să juca cu două mere de 
aur şi cînta în treaba lui, cum cîntă copiii. 

Văzînd Alesandru şi muierea lui minunea asta, 
căzură cu feţele la pămînt şi mulţămiră lui D-zeu. lar 
D-zeu îi ridică de jos şi le zise: 

— Să ştiţi că boierul în clipita asta a plesnit de 
năcaz, căci nu te află în pivniţă să te spînzure; de azi 
încolo, nu mai eşti iobag, ci domn în casa ta, şi în 
scurtă vreme nici un iobag, nu va mai fi în lume. 

Aşa s-a şi întîmplat; iobăgia a căzut; dar cel dintii 
care a scăpat de iobăgie a fost Alesandru cu muierea 
lui, cu Zîna apelor, care, de n-au murit, şi astăzi 
trăiesc şi măresc pe Dumnezeu. 

IOAN POP-RETEGANUL 


Toarceţi, fete, c-a murit Baba Cloanţa 


ILEANA LELEI NASTASIE era o fată cît să-i cerci 
părechea de frumoasă ce era; nu e deci nici o mirare 
că era cam somnuroasă; la omul frumos îi stă bine şi 
cam somnuros. Cele babe slabe de gură-i scoaseră 
vestea c-ar fi chiar lenoasă, ca toţi lenoşii, că ziuliţa 
îndelungată şade numai şi mănîncă şi cască gura după 
cei drumari, că numai a se găti ştie... Şi mai ştiu eu 
cîte vorbe nu mai scoaseră blăstămatele de babe 
despre Ileana lelei Nastasie? Oleacă de adevăr poate 
că era şi-n vorbele babelor, fireşte nu tocmai aşa 
cornurat, cum îl spuneau ele. Ba ce să zicem? 

Unii oameni, Dumnezeu să nu le scrie-n osîndă, 
răi la gură, ori că doară prieteni de-ai babelor, ori că 
doară duşmani de-ai Ilenei, unii oameni de-aceştia mai 
scorniră minciuna că lelea Nastasie ar cam netezi din 
cînd în cînd pe Ileana cea frumoasă şi lenoasă cu cîte- 
o despicătură de lemn, ca s-o facă harnică şi bărbată, 
dar în zadar! Eu nu-s omul care să cred minciuni, cu 
deosebire despre fetele frumoase nu voi să aud pic de 
hulă, că şi de-o aud, nu o cred. Destul că odată, aşa se 
povesteşte, lelea Nastasie chiar peria pe Ileana c-o 
despicătură de lemn şi încă aşa de frumos, încît biata 
fată scotea nişte zbierete, de gîndeai că se prăpădeşte 
lumea. Crudă mamă mai era lelea Nastasie! Chiar 
cînd se văita Ileana mai cu tărie, cînd plîngea mai cu 
lacrimi şi ofta mai cu suspin, trece feciorul 
împăratului pe-acolo într-o căruţă, cum numai la 
feciori de impărat vezi. Fata plîngea amar. 

Cugetînd feciorul împăratului că poate ajuta 
ceva, opreşte trăsura-n drum şi intră-nlăuntru. In 
vremurile acelea se vede treaba că nici feciorii de 
împărat nu erau aşa făloşi ca acum; mai intrau şi ei 
prin casele oamenilor de rînd. Întrebă deci pe fată de 
ce plînge? Dar buna mamă, lelea Nastasie, nu lăsă pe 
Ileana să se obosească cu răspunsul, ci răspunse ea: 

— Doară uite, domnişorule,trăsnita asta de fată 
are să-mi mănînce zilele cu-ndărătnicia ei; avut-am noi 
cînepă, avut-am şi in, eu n-am tors nici un fir, numai 
tot ea, doar voi vedea-o sătulă de tors; de unde? Mai 
ajută la cele vecine, mai la neamuri, mai şi la străini, 
cine numa ştia c-are cînepă, nu scăpa de ea să nu-i 
dea un caier de tors, pînă gată la tot satul. Acum, 
după ce nime nu mai are de tors, s-a pus, focuita, că 
n-oi zice mai bine, s-a pus dumniaei să toarcă, cum n-a 
mai tors om pe lume, uite dumniata, domnişorule, 
nuielele din gard; apoi să n-o bat? Ba o omor cu 
bătaia. 

— Numai atita a greşit? întrebă feciorul 
împăratului; dacă toată greşeala ei e asta, atunci n-o 
mai bate, făr' las-o să vină cu mine la mama, îi va da 
ea cînepă şi in pînă se va sătura de tors şi n-a fi silită 
să toarcă grădelele. 

Lelea Nastasie, într-o bobotă de miînie, dădu 
bucuroasă pe Ileana şi din minutul acela n-a mai 
văzut-o. 

După ce ajunse feciorul împăratului acasă, spuse 
mamei sale întîmplarea cu fata cea frumoasă, chiar 
cum v-o spusei şi eu dumniavoastră, adică el spuse 
mamei sale atîta cît ştiu de la lelea Nastasie, dar eu 
ştiind mai mult decît el, vă spusei ceva mai multişor. 
Destul că împărătesei îi păru bine că feciorul i-a adus 
o fată atît de harnică, o torcătoare atît de năzdrăvană, 
că vedeți  dumniavoastră, doară şi la curţile 
împărăteşti este lucru şi încă cît lucru? ! Să îmbraci tu 
atîta amar de cătane, să le hrăneşti, să le mai dai şi 

arme, şi Dumnezeu mai ştie cît este acolo de lucru şi 
de învăluit. 

Împărăteasa însă, muiere bună şi-nţeleaptă, nu 
dădu Ilenei cîteva zile nimic de lucru, că doară era 
obosită de cale, şi o lăsă pînă-şi va veni în ori. Într-o 
seară însă, după ce cam gîndi împărăteasa că şi Ileana 
se va fi odihnit destul, o chemă în curte şi-i dădu nici 
mai mult nici mai puţin decît doi saci plini, unul cu 
fuioare de cînepă şi altul cu fuioare de in, şi-i zise: 

— Ileană, vezi tu aceşti doi saci, sînt plini de 
fuioare şi cred că tu pînă dimineaţă le vei toarce 
toate; dimineaţa să vii dar, draga mea, cu sacul cu 
ghemele; acum poţi merge, dar toarce subţirel şi 
răsuceşte bine tortul, să fie tare, să nu avem val cu el 
la ţesut! 

Sărmana lleană! de-abia-şi duce biata de ea 
sarcinile pînă-n chilie, nici nu cutează a le dezlega, ci 
începe a se boci şi a plinge, şi plînge şi se văietă, şi-şi 
blastămă ceasul în care s-a născut şi blastămă pe 
mumă-sa de ce n-a spus adevărul la feciorul 
împăratului, căci atunci nu o aducea la curte s-o facă 
de ruşine. Pînă la miezul nopţii ţinu tot un plins... 
Atunci vede că se deschide uşa singură şi intră în casă 
o babă lungă, seacă, gheboasă, cu nişte dinţi lungi ca 
şi colții de la greblă, era-n adevăr deşirată, de nu o 
poţi numi mai potrivit ca „Miezul-nopţii”", ori „Marţi- 
seara”, ori „Mama-huciului”. Era Baba Cloanţa. Fiind 
însă că întîmplarea o aduse chiar într-o marţi seara, 
Ileana credea că vede pe Marţolea. Cît ce intră baba-n 
casă, suflînd greu în degete şi răzimată pe-o cîrjă, 
începe a încuraja pe Ileana. 

— Nu te teme, draga mătuşii... Ştiu eu de ce 
plîngi, ştiu eu ce supărare ai, cunosc eu năcazul care 
te-a ajuns, dar nu te supăra nimic, culcă-te şi dormi în 
pace; voi isprăvi eu tot lucrul, apoi trăind în săcreata 
asta de lume, îmi vei răsplăti tu cîndva osteneala. 

Se culcă Ileana cît de frică, cît de supărare, cît 
de ruşine şi cît de bucurie; îi venea a crede că baba 
asta e o strigoaie şi vrea s-o omoare, atunci se îngrozi 
şi-i era frică de ea; apoi se gîndea că da' dacă-i muma 
pădurii şi poate că n-a omori-o, ci-i va toarce 
fuioarele, dar o va şi spune împărătesei, apoi ce 
ruşine o să fie aceea pentru ea! ? Se cam uita din pat, 
de sub învelitoare, si nu se putea destul mira de 
iuţeala cu care se învirtea fusul în degetele babei; 
gîndeai că nu alta fără dracul îl poartă, doamne iartă- 
mă şi nu mă scrie-n osîndă! aşa de repede sfiriia fusul 
între degetele cele lungi şi subţiri ale babei. Nu trecu 
un ceas bun de vreme şi baba goli un sac de fuioare 
şi-l umplu cu gheme. Tot aşa de lesne făcu şi inul tot 
gheme, fireşte după ce-l toarse, şi cum gătă lucrul, se 
făcu nevăzută, pieri ca o nălucă. Ileana nu credea că 
fuiorul e tors, credea că ea visase numai întîmplarea 
ce vi-o spun, cu baba. Dar nici noaptea nu putu ţinea 
pînă-i lumea; se făcu odată şi ziuă şi, pînă încă nu se 
îmbrăca, fugi la sac. Bucuria ei, cînd văzu sacii plini 
de gheme, da' nu scotea ghemele afară, da' nu le 
cîntărea în miîni, era numai voie bună, puteai prinde 
iepuri cu ea de voioasă ce era. 

Colea după prînz merge cu sacii cei plini de 
gheme la înălţata împărăteasă. Să fi auzit la laude, să 
fi văzut de-aici încolo trai şi mai bun, mîncări şi mai 
scumpe, haine şi mai alese, scurt: Ileana-şi avea raiul 
pe pămînt la curtea împărătească. 

Împărăteasa era cu voie bună, feciorul 
împăratului nu era supărat, Ileana... off! ea era 
fericită. Şi merse vestea fetei peste mări şi peste ţări 
şi veneau împărătese şi crăiese să vadă pe Ileana cea 
harnică şi frumoasă şi duceau numai vorbe de laudă 
despre ea. Odată, chiar erau multe doamne de cele 
mari la curte şi împărăteasa chemă pe Ileana înainte 
şi zise: 

— Ileana, ca să vadă doamnele acestea cît eşti de 
harnică, pînă mîne dimineaţa vei toarce fuioraşele 
acestea de in. 

Adică erau patru saci mari, plinuţi cu fuioare de 
in, încît nici a-i aduce nu putea, ci doi argaţi 
împărăteşti fură nevoiţi a-i duce pînă-n chilia Ilenei. 
Acum se puse Ileana iar pe gînduri, plîngea, suspina, 
se ruga la Dumnezeu: ori s-o omoare, ori să-i aducă 
iar pe Baba Cloanţa să o scoată din năcaz. Cînd era la 
miezul nopţii, uşa se deschise şi deşirata de babă 
intră: 

— Bună seara, draga mătuşii: de ce plingi? 
Culcă-te şi dormi în pace, lasă pe mătuşa şi vina ei să 
fie de va fi vreo scădere. Ce să mai întind vorba? 

Ileana se culcă şi dormi boiereşte, iar baba 
toarse-n cîteva minute tot inul, apoi îl făcu gheme şi 
hai cu ele-n sac, după aceea se făcu soră cu drumul. 

În dimineaţa următoare căută Ileana sacul cu 
ghemele, le numără, le  cîntări-n mină, apoi 
îngenunche şi, plîingînd de bucurie, mulţămi lui 
Dumnezeu. După prînz le duse doamnei împărătese, 
care o lăudă foarte şi-o îmbrăcă-n haine şi mai 
frumoase, apoi o arătă doamnelor celor străine, care 
încă o lăudară cu toatele şi o cinstiră cu bani de aur şi 
de argint, pentru hărnicia ei. Nu-i lipsă să vă mai spun 
cît era Ileana de voioasă. 

Acum începură a veni chiar şi feciori de împărați 
să o vadă. Şi le căzu dragă, că doară era frumoasă, nu 
glumă, apoi de hărnicia ei nu mai era om dinprejur, 
care să nu ştie. Trebile se puneau de minune la cale. 
Într-o zi feciorul împăratului, care o adusese, zise 
mamei sale: 

— Mamă, mi-a venit vremea să mă-nsor: avere 
avem destulă, ţări înc-avem, dacă însă totuşi avem 
lipsă de ceva, apoi aceea e o muiere harnică; ce zici, 
mamă, oare să nu iau eu pe Ileana de soţie? 

Mumă-sa nu mult se gîndi şi zise: 

— Fiule, chiar era să zic, dar am aşteptat să-ţi 
văd gîndurile tale mai întîi; după ce am adus-o la noi 
în casă, după ce e aşa de frumoasă şi de harnică, ştiu 
că peţitori i-or veni destui şi s-a mărita, dar noi de 
ruşine n-o putem lăsa fără pic de zestre; apoi şi tu, 
Dumnezeu ştie pe cine ai lua, să nimereşti mai bine 
decît cu ea? O să mai fac, dragul mamei, o probă cu 
ea şi de s-a ivi tot harnică, ca pîn-acum, a ta să fie, 
adică a noastră: muierea ta şi nora mea. 

Pe cum se vede, pe vremurile acelea nici feciorii 
de împărat nu se ruşinau a lua fete de nație, din 
popor, dacă chibzuiau că-s harnice; astăzi ? tot 
petecitul ar trage să ia tot doamne şi încă doamne 
bogate şi frumoase şi-nvăţate. 

Peste cîteva zile, chiar într-o marţi pe la ojină, 
merge împărăteasa în chilia Ilenei şi-i zice: 

— Draga mamei, să vii să-ţi mai arăt ce să torci 
noaptea. 

Şi merse Ileana cu înălţata împărăteasă şi 
numără împărăteasa zece saci plini, cinci cu fuioare 
de cînepă, cinci cu fuioare de in, şi-i zise: 

— Pe mîne dimineaţă să fie gata, ci vezi de-l 
toarce ca sîrma, că vom face din el aţă de cusut haine 
cătăneşti. 

Zece slugi de-abia duseră sacii pînă-n chilia 
Ilenei. După ce rămase Ileana singură-n chilie, se 
puse, nenişorule, iar pe plîns, dar aşa plîngea, de-i 
curgeau lacrămile ca bobul pe obraz la vale. „Cum nu 
m-a trăsnit Dumnezeu, se bocea ea, să nu fi mai 
cunoscut nici mamă, nici feciori de împărați, nici curţi 
împărăteşti! Cine m-a pus să tac, să nu spun la 
început că eu nu ştiu toarce, că doară zicea popa 
nostru în biserică: cu minciuna nu mergi departe, ori 
cinezi, ori prînzeşti cu ea, dar amîndouă rar le faci; 
peste mine trecu ispita de două ori, dar a treia oară 
ştiu că nu scap, de m-o prinde cu minciuna, tot mă 
omoară, de nu m-oi omori eu de ruşine; m-arunc în 


92 


fîntînă cu capul în jos, colo de cătră ziuă!” Tot astfel 
de gînduri îi umblau fetei prin cap pînă colo cătră 
miezul nopţii, atunci uşa se deschide, şi Doamne 
apără, intră adecă Baba Cloanţa! 

— Bună seara, draga mătuşii! tu iar eşti 
supărată, iar plîngi... slabă mai eşti de înger; taci, că 
te scap eu şi de năcazul acesta, dar uite, pentru 
osteneală, tu să mă chemi la nunta ta, ori după cine ți- 
a fi rînduit să te măriţi, să mă chemi şi eu voi veni şi 
mult bine-ţi voi prinde. 

— Dar cum voi şti să te chem? întrebă Ileana. 

— Vei ieşi, zise baba, vei ieşi afară cînd vor fi 
oaspeţii adunaţi şi cînd vei fi la tăietor vei zice: Babă 
Cloanţă, hai la ospăț, că iată mă mărit; înţelesu-m-ai? 

— Înţeles. 

— Şi te legi că mă vei chema? 

— Mă leg. 

— Ei bine, dormi în pace şi n-avea nici habar de 
tors. 

Şi unde nu se puse Ileana pe un somn dulce, de 
gîndeai că nu alta, fără de-ar fi şapte nopţi legate 
laolaltă încă s-ar cumpăni să le doarmă. Şi se deşteptă 
ea de deşteptat, ca omul îngîndurat cînd era de mult 
ziuă. Împărăteasa se uitase în vreo două, trei rînduri 
pe fereastră la ea, de cînd se făcuse ziuă, dar îşi zise: 
„E obosită, sărmana, ar fi păcat s-o trezesc, că acum e 
somnul mai dulce, după atîta amar de muncă”. În 
urmă însă, rupînd-o foamea pe Ilenuca, se deşteptă şi, 
frecîndu-se la ochi, merse la saci să-şi vadă munca. 
După ce pipăi cu băgare de seamă şi simţi în toţi sacii 
ghemele tari şi mari ca bostanii, nu se putu stăpîni a 
nu o podidi un plins de bucurie şi a nu zice: 
„Mulţumescu-ţi, Doamne, că m-ai scăpat şi de astă 
muncă, îndură-te şi nu mă părăsi pînă voi fi vie”. Dar 
gîndul îi era la Baba Cloanţa. Şi împărăteasa auzi 
vorbele ei, ea era chiar la uşă, şi-ncepu şi ea a plinge 

de bucurie, apoi intră în chiliuţa Ilenei, o ridică din 
genunchi, o strînse la piept şi sărutînd-o, zise: 

— Lasă, Ileana, tu, pentru hărnicia ta, să ştii că 
mi-ai intrat atît de dragă, încît m-am hotărît să mi te 
fac noră! 

Toate ca toate, dar una ca asta n-o visase Ileana, 
că, mă rog, a fi împărăteasă doară e lucru mare, nu 
iac-aşa. Se vede că Ileana se născuse în planeta cea 
bună, că feciorul împăratului, prinţul, vine la ea cu 
feluri de haine şi scumpeturi şi-i spune să se gate de 
nuntă. Apoi mă rog: cine nu se ştie gata cînd are cu 
ce? Colo de cătră seară încep oaspeţii a veni. În urmă 
vine şi popa de-i cunună, apoi se pun la mîncate, la 
beute, la dinum-danum de gîndeai că trei prinți se 
însoară, nu numai unul. Cînd era veselia mai pogană, 
Ileana iese afară, se duce la tăietor şi zice-ncet: 

— Mătuşă Cloanţă, hai la ospăț, şi iartă că te 
chem aşa tîrziu! 

Baba atunci fu aci, lungă, deşirată, gheboasă, 
colţată, seacă, cum o cunoaşteţi; şi cum ieşi la iveală, 
zise Ilenei: 

— Draga mătuşii, cînd vom intra în casă, tu să 
zici: „Cinstiţi boieri de cinste şi de omenie, să nu vă 
fie lucru cu supărare dacă am cutezat a chema pe 
mătuşa la nunta mea; e bătrînă, e urîtă, cum o vedeţi, 
dar are o inimă tare bună cătră mine şi-o iubesc şi-o 
cinstesc ca pe mama, ba şi mai tare, că mama e 
departe, dar ea e aici.” 

Şi-aşa făcură. lar oaspeţii se mirau de baba 
aceea deşirată şi împărăteasa nu se putu răbda să nu 
zică: 

— Mătuşă! De ce ai dinţi aşa de lungi şi degete 
aşa sucite? 

— O! draga mătuşii, torsul cel mult, torsul m-a 
schimonosit, că numai nepoata lleana mai e 
torcătoare cum eram eu în vremea mea, dar 
mulţumesc lui Dumnezeu că-şi căpătă bărbat care 

doară n-a pune-o la tors să i se strice faţa, şi dinţii, şi 
degetele şi să se facă, din frumoasă cum e, o 
schiloadă ca mine? 

Iar împărăteasa mulţămi bătrînei că le spuse şi 
zise înaintea tuturor: 

— lleană,— draga mamei, de azi încolo să nu mai 
cutezi a prinde caier în mînă, că nu doresc să te văd 
ca pe mătuşă-ta, iar de vei cuteza a călca porunca, te 
alung nu numai de la curte, dar şi din ţările mele; 
priceputu-m-ai? 

—  Priceput, răspunse Ileana, iar oaspeţii 
strigară:bravo ! şi vivat! 

Baba Cloanţa se duse de unde-a venit şi de- 
atunci nu s-a mai ivit să mai ajute cuiva la tors; din 
curţile împărăteşti a ieşit caierul încă-n dimineaţa 
următoare şi ieşit e pînă-n ziua de azi; Ileana cu 
prinţul ei, de n-au murit, şi azi mai trăiesc, iar eu gă- 
tîndu-mi minciuna zic: 

„Toarceţi, fete, toarceţi, c-a murit Baba Cloanţa!” 

MIRON POMPILIU 


Ileana-Cosînzeana, din cosiţă floarea-i 
cîntă, nouă împărăţii ascultă 


ERA ODATĂ, în vremile de demult, un împărat. 
Barba lui albă ca omătul, faţa zbîrcită şi capul său 
plecat înainte arătau că este un om de o vîrstă foarte 
înaintată. Trei fete ce avusese le măritase după alţi 
trei împărați tineri şi vestiți în lume; acum, nu-i mai 
rămăsese altă grijă pe cap, decît să încredinţeze fiului 
său stăpînirea ţărei. Bătrînul împărat, simțind că din 
ce în ce slăbeşte mai mult şi că nu este departe ceasul 
de pe urmă, chemă lîngă patul său pe fecior şi-i zise: 

— Fătul meu, mie mi-a sosit ceasul despărțirii de 
viaţa aceasta, deci, înainte de-a închide ochii pentru 
totdeauna, am socotit de bine să te chem să-ţi dau 
cîteva sfaturi părinteşti şi binecuvîntarea cea de pe 
urmă. Scaunul meu împărătesc rămîne pe seama ta; fii 
dar înţelept şi cugetă bine cum ai să cîrmuieşti ţara 
aceasta. Poartă-te cu oamenii ca un stăpîn bun la 
inimă şi îndurat, ca un tată cu milă cătră fiii săi. Pe 
lîngă aceste, încă un lucru, dragul tatei: cînd oi vrea 
să faci băi vara în apă de rîuri, scaldă-te unde ţi-a 
plăcea, dar în lacul zînelor piciorul tău să nu intre. De 
te va împinge păcatul şi vei lucra împotriva acestui 
sfat, vei plăti cu lacrămi, cu trudă cumplită şi poate, în 
sfîrşit, cu moarte năprasnică neascultarea ta, după 
cum spun izvoarele că au păţit cîţiva din strămoşii 
noştri, care au fost slabi de inimă şi n-au putut să-şi 
calce pe dorinţe şi pe slăbiciunile sufleteşti. 

Sfirşind bătrînul împărat aceste cuvinte, închise 
ochii şi-şi dede sufletul. 

Tînărul fecior de împărat, după ce se sui pe 
scaunul împărătesc cu mare veselie, ce tinu trei zile şi 

trei nopţi, începu să se puie pe gînduri şi să-şi aducă 
aminte de cele ce-i spusese tată-său despre lacul 
zînelor. „De ce să mă fi oprit? şoptea el cu sine însuşi. 
Lacul acesta este pe pămîntul împărăției mele, cine-mi 
poate face mie rău cît ţine largul acestei ţări? Cîmpul 
unde se află acest lac, spun oamenii că este ca raiul 
de frumos, apoi mai spun cei ce au trecut pe-acolo că 
apa este curată şi limpede ca roua dimineţii pe flori, şi 
rece şi răcoritoare în mijlocul arşiţelor de vară.” 

Tot cu asemenea gînduri îşi bătea capul zi şi 
noapte. Cu cît mai des îşi aducea aminte de tată-său şi 
de poveştile sale, cu atît mai tare creştea în sufletul 
său dorinţa de a vedea lacul şi împrejurimile lui şi a se 
scălda în limpezile valuri. Aşa astăzi, aşa mîne, pînă 
ce, într-una din zile. neputînd să mai rabde flacăra 
dorului ce-l zădărea! necontenit, dede poruncă 
vezeteului să scoată din grajd doi cai şi să-i înşele. 
Împăratul încălecă şi plecă înspre lacul zînelor, 
dimpreună cu vezeteul. Razele soarelui străluceau 
fierbinte, încît era zăduf mare de grozavă căldură. Dar 
cînd se apropia împăratul de lac, o răcoreală dulce 
aburea în faţa lui. Ajungînd acolo, ochii lui se încîntă 
de ceea ce văd: o apă limpede cuprinsă între nişte 
țărmuri, pe care străluceau, la umbra mestecată cu 
făşii de lumină, fel de fel de flori mirositoare, pe 
mărgini pădure de sălcii pletoase, a cărora crengi se 
plecau şi sărutau faţa apei. Impăratul în grabă se 
pogoară de pe cal şi s-aşază pe malul înverzit, la 
umbră, şi se uită lung pe lacul a cărui apă de-abia 
tresărea sub legănarea unui vînt uşurel. Astfel stătu 
împăratul cîteva minute, apoi se dezbrăcă; cînd vru să 
intre în apă, părea că se sfieşte, punea piciorul şi 
iarăşi îl trăgea înapoi; aşa sta el în cumpănă cînd se 
repezi şi se văzu înotînd prin lac. 

După ce ieşi şi se îmbrăcă pe pajiştea cea verde 
cu flori, se ivi împrejurul său suflarea unui vînt 


l A zădări — a întărita, a atîta. 

încetişor, care îi aduse un somn adînc. După aceasta, 
numai ce răsare din sînul valurilor o femeie cu părul 
lung de aur, cu faţa rumenă ca trandafirul şi cu 
braţele albe ca lăcrămioarele: o zînă înaltă la statură 
şi frumoasă, încît pe soare te puteai uita, iar la dînsa 
ba. Ridicîndu-se pe mal, se aşeză lîngă tînărul împărat 
şi prinde a-l săruta pe faţă şi pe ochi cu dragostea cea 
mai înfocată. Îl sărută o dată, de două ori, de zece ori, 
de-o sută de ori şi împăratul nu simte nimic, somnul 
greu îl ţine înmărmurit; îl cuprinde în braţe şi îl 
dezmiardă, oftînd din tot sufletul ei, şi împăratul nu se 
poate trezi. Atunce, zîna cu ochi lăcrămaţi îl 
părăseşte, se lasă de pe mal în apă şi se face 
nevăzută, rămîind în urma ei, pe faţa lacului, numai 
nişte cercuri tremurătoare de apă, ce din ce în ce se 
măreau, pînă ce se risipeau în depărtare. 

Într-un târziu, împăratul îşi deschise ochii de- 
abia, se uită cam spăriet împrejurul său şi răsuflarea i 
se pare atît de grea şi de obosită. „Ce visuri grele m- 
au fost cuprins”, gîndi el în sine. Îndată veni vezeteul 
cu caii păscuţi în trifoi verde, încălecară şi purceseră 
cătră casă. 

A doua zi, împăratul iarăşi veni să facă baie în 
lacul limpede al zînelor. După baie, îl cuprinse somnul 
greu, ca în ziua cealaltă. Zina cea cu părul frumos de 
aur iarăşi se arătă. Se apropie de dînsul, îl sărută, îl 
alintă, cu iubire nesfirşită, caută prin tot felul de 
farmece ce ştia ca să-l trezească şi împăratul tot nu se 
trezi. 

Atunci vezeteul, care, păscînd caii în apropiere, 
văzuse cele petrecute, nu se mai putu răbda şi spuse 
împăratului cum îl cercetează, pe cînd doarme, o fată 
frumoasă ca soarele, ce iese din fundul apei, cum îl 
sărută şi cum dînsul doarme dus, fără să ştie nimic 
despre toate aceste. 

Împăratul, mişcat pînă în adîncul inimii sale de o 
asemenea veste nemaiauzită, de-abia aştepta să 

treacă noaptea, să răsară zorile şi să sosească ceasul 
dulce care să aducă zîna lîngă sine. Aşa că mîne, pe la 
vremea obicinuită, împăratul plecă a treia oară să facă 
baie în lacul zînelor. El se hotărise a nu dormi de fel 
astă dată. Zadarnică fu însă opintirea sa împotriva 
somnului. 

Răsărind zîna din spumele apei şi apropiindu-se 
de el, prinse a-l săruta şi a-l îmbrăţişa şi mai cu 
pornire ca în celelalte rînduri. 

Văzînd că n-ajung nimic sărutările ei cu foc, 
începu să plîngă şi să se tînguiască, de răsuna lacul de 
la o margine la cealaltă şi crengile se băteau una de 
alta şi făcea un vuiet ca de vijălie. Pînă şi pietrele s-ar 
fi muiet de lacrimile şi suspinele ei, singur împăratul 
sta mut şi ţapăn ca lemnul. Dacă văzu şi văzu zîna că 
nu-l poate deştepta, mai moartă de întristare se plecă 
pe braţele ca împietrite ale împăratului şi grăi, 
suspinînd: „Dacă vei dori să afli de mine şi să mă vezi, 
caută-mă tu de acum înainte; cu venirea mea s-a 
sfîrşit !” Grăind aceste vorbe, scoase inelul de pe 
degetul împăratului, şi-n locu-i puse pe al ei. Apoi se 
cufundă în apă şi se duse. 

Trezindu-se împăratul, cu inima apucată de bătăi 
iuți şi puternice, şi aflînd de la vezeteu de arătarea din 
nou a zînei, precum şi cuvintele duioase ce grăise ea 
la despărţire, tăcu molcom şi plecă iute la palat. Pe 
cale cătră oraş, uitîndu-se el la mînă, numai ce vede 
cu mirare un inel străin în locul inelului său. Pe inelul 
acesta, care era cu totul şi cu totul de diamant, erau 
scrise vorbele: „Ileana Cosînzeana, din cosiţă floarea-i 
cîntă, nouă-împărăţii ascultă”. Impăratul sărută inelul 
şi se jură că nu se va odihni pînă nu va da de stăpîna 
frumosului inel. 

A doua zi, împăratul schimbă în aur şi argint 
toate bogăţiile sale, apoi împărţi banii pe la săraci, pe 
la văduve şi pe la oameni neputincioşi, dărui sume 
mari pe sama bisericilor, iar pentru sine făcu o 

păreche de opinci de fer şi baston de oţel şi se luă la 
drum prin lumea lui Dumnezeu, încotro vedea cu ochii 
şi-ncotro îl ducea întîmplarea. 

Se ducea, se ducea Ionică Făt-Frumos, se ducea 
cale lungă să-i ajungă, zi de vară pînă în sară, la inimă 
foc şi pară. În drumurile sale străine şi îndelungate, el 
întreba şi-ntreba pe cine întilnea, nu cumva a auzit de 
ţara palaturilor zînelor şi mai ales de mîndra lumii, 
Ileana Cosînzeana? Pe cine-ntreba, clătina din cap şi 
da din umere. Unii spuneau că au călcat multe ţări în 
viaţa lor şi-au călătorit pe multe mări, dar de numele 
acela n-au pomenit nicăieri pe faţa pămîntului. 

Se întristă Ionică Făt-Frumos de răspunsurile 
oamenilor şi apucă înainte, prin pustiuri necălcate de 
picior de om, prin codri nepătrunşi de razele soarelui, 
prin cîmpii întinse cu iarbă necosită cine ştie de cînd. 
Cînd da de munţi, urca stînci ţepişe primejdioase şi de 
pe înălțimile grozave se coborea iar în văi adînci, încît 
sta să-i iasă sufletul de oboseală şi trudă. Astfel 
rătăcea el zi şi noapte fără alinare, umplind 
pustietăţile cu răsunetele vaietelor şi plingerilor sale 
nedomolite. 

Cîteodată ajungea pe virfuri de munţi, unde se 
bat norii în capete. Fulgerile şi tunetele 
înspăimîntătoare nu-i făceau nimic. Vijeliile turbate, 
care fac de se cutremură şi se zguduie pămîntul din 
temelii şi care prăvălesc la pămînt stejarii cei tari şi 
fagii cei groşi, lăsau neatins pre Făt-Frumos. Alte dăţi, 
el intra în puterea nopţii prin văgăunele şi crepăturile 
munţilor, pe unde se află cuiburile şi puii pajurilor 
urieşe ş-a şoimilor lacomi, şi nu păţea nimic. Moartea 
fugea de dînsul şi de cumplitele lui suferinţa, cu toate 
că el o dorea şi o chema. 

În sfîrşit, după ce colindase aproape jumătate de 
lume, cînd de la soare-răsare cătră soare-apune, cînd 
de la miazăzi cătră miazănoapte, ajunse în ţara 
cumnatului său, după care era măritată sora sa cea 

mai mare. În cîteva zile, se văzu la palaturile 
împărăteşti. De multul umblat fără folos şi priinţă, se 
roseseră opincile cele de fer, încît de-abia mai 
rămăsese o talpă subţirică ca frunza, iar bastonul de 
oţel era pe jumătate scăzut. 

Soră-sa se-ncruci cînd cunoscu în feciorul cu faţa 
perită şi arsă de soare, cu hainele rupte şi coperite de 
colb, pe mult doritul său frate. 

După ce se sărutară şi se strînseră în braţe, fu 
dus în odaia soră-si, ce strălucea de odoare şi de 
covoare frumoase. Aci, îl rugară să le spuie ce 
nenorocire a ajuns pe capul lui de se află în aşa stare 
de plîns. De ce a părăsit stăpînirea ţărei şi a luat 
lumea de-a lungul, ca un om fără ţară şi fără căpătii. 
După ce le descoperi el taina sufletului său, zise el: 

— Dacă vreţi să-mi faceţi un bine, spuneţi-mi, de 
aveţi ştiinţă, unde să aflu eu ţara zînelor, să mă duc şi 
să găsesc floarea dragostei mele. 

— De ştiut nu putem şti, decît putem să te 
îndreptăm la cumnatul tău, care ţine pe soră-ta cea 
mijlocie. 

Ionică îşi luă rămas bun şi se duse la al doilea 
cumnat. Nici acesta nu ştia să-i spună despre Ileana 
Cosînzeana. 

Numai cu atita se folosi Ionică ş-aci, că-i arată 
calea cătră împărăţia cumnatului său ce luase de 
nevastă pe soră-sa cea mai mică. La acesta era toată 
nădejdea şi credinţa în bine. 

Mai nainte de a ajunge Ionică la al treilea 
cumnat, acesta avea cunoştinţă despre înstrăinarea 
lui prin lumea largă. Ceilalţi doi cumnaţi ai lui Ionică 
îi trimiseseră răvaşuri în care îl sfătuiau ca să steie de 
capul nenorocitului Ionică şi să-l facă a nu se duce 
mai departe. 

Împărăţia acestui cumnat al lui Ionică Făt- 
Frumos se găsea la marginea pămîntului. Aşa, el 
trierase acum lumea de la un capăt pîn-aproape de 


101 


celălalt, şi nici o gură de om nu scosese încă o singură 
vorbă îndulcitoare pentru amărăciunea sa, şi nici un 
semn şi nici o urmă nu se ivise ochilor săi despre 
luceafărul pierdut al vieţei sale. 

După ce nici acest cumnat nu-l putu face să se 
puie cu ei la masă şi să ospeteze, grăi astfel cătră 
dînsul: 

— Cu cea mai mare plăcere ţi-aş ajuta, cumnate, 
dacă mi-ar sta prin putinţă; numai Dumnezeu sfîntul 
ştie cît mi-i milă şi jale de-a tale suferinţe, ce nu se 
mai vindecă. M-aş lipsi chiar de împărăție, numai să 
te văd scăpat de chinurile amare ce-ţi taie Sufletul şi 
de farmecul afurisit ce este aruncat asupra ta. Tu spui 
că umbli după o zînă, de care n-ai auzit pomenindu-se 
de cînd calci atîta lume. Şi acum, mai lumea întreagă 
este bătută de picioarele tale; bine, n-ai văzut tu un 
chip de femeie, un bujor de fată, care să-ţi fie pe 
plăcere şi care să te facă a uita o nălucire ce-a zburat, 
un vis ce s-a topit, o umbră ce s-a şters? Stai cu noi în 
aceste palaturi fără seamăn şi te bucură şi te 
veseleşte, gustînd toate plăcerile ce doreşti, ori te 
întoarnă cu alai la leagănul copilăriei tale. Drept să-ţi 
spun, cumnate dragă, asta nu s-a mai pomenit pe 
lumea lui Dumnezeu, ca tu, pentru o arătare 
înşelătoare, să părăseşti rang strălucit de împărat, 
atita cinste ş-atitea bogății. Pentr-o vedenie ce s-arată 
cu măgulire în visurile omeneşti, tu să lepezi haine de 
aur împărăteşti şi să pui pe trupul tău haine proaste, 
zdrenţuroase, să te depărtezi nesilit de nimene de 
locaşul de odihnă şi pace şi să iei lumea în cap, ca un 
ieşit din minţile sale, s-ajungi a te odihni pe bolovanii 
pustietăţilor nemărginite, ş-a dormi pe pămîntul gol, 
unde te-apucă noaptea? Cumnate, cumnate, te rog 
fierbinte, şi te roagă soră-ta cu riuri de lacrimi, 
schimbă-ţi gîndul ce te stăpîneşte şi te întoarnă la 
palaturile părintelui tău. Zic să te laşi de-a mai pleca 
înainte, căci moartea straşnică pîndeşte în calea ta şi 

periciunea aşteaptă să te înghită, încît să nu s-aleagă 
nici praf şi pulbere de tine. 

Cît timp vorbi cumnatu-său, Ionică sta neclintit, 
cu ochii ţintiţi spre pămînt. 

— Iubite cumnate şi dragă soră, cuvintele 
voastre, în loc să mă lecuiască, îmi pricinuiesc durere 
mai mare. Ci dacă mă iubiţi şi îmi doriţi cele bune, nu 
mă ţineţi mult, ci îmi spuneţi, dacă veţi fi auzit, unde 
se află ţara zînelor cu mîndra lumei Ileana 
Cosînzeana,  mîngiierea sufletului meu. Nimic, 
cumnate şi soră, nu mă mişcă şi nu-mi prieşte decît 
numele ei cel dulce şi inelul ce-a pus pe degetul meu. 
Înduraţi-vă şi mă îndreptaţi unde doresc, ca să se 
lumineze ochii mei şi să se potolească grozava sete a 
dragostei mele, ce mă arde încît nu pot să vă spun. 

Cumnatul său, văzînd că este zadarnică orice 
sfătuire împotriva voinţei sale nedumerite, zise: 

— Dacă nu vrei s-asculţi de mine, Ionică, apoi 
Dumnezeu cu tine! eu n-am auzit de vestea acelei 
Ilene Cosînzene. Dar mergi într-un noroc şi poate vei 
afla despre ea. 

Ionică Făt-Frumos se despărţi şi de-al treilea 
cumnat şi porni. 

Se duse şi se duse cîtă lume şi împărăție, ca 
Dumnezeu să ne ţie, că din înainte poveste mult şi 
frumos mai este. 

Aşa merse el cîte zile-s într-un an deplin, acuşi 
trecînd munţii, ce se rădicau pînă-n înaltul cerului, 
acuşi apucînd peste deserturi năsipoase, pe unde nu 
era poamă de copac şi de iarbă verde şi pe unde de- 
abia la trei-patru zile găsea puţintică apă ca să-şi 
stîmpere arşiţa cumplită de sete. 

Unde vedea Ionică vrun sat, de-a rîndul întreba 
la toată casa de mult căutata ţară a zînelor. Unde 
zărea noaptea focuri aprinse, prin  sînurile 
întunecoase ale codrilor, se apropia fără spaimă de 
ele şi pe cine afla acolo, întreba mereu de ţara zînelor 


103 


şi de mîndra lumei Ileana Cosînzeana. Şi se întrista 
Ionică iară şi-şi blestema ceasul în care s-a născut, 
căci după aţita vreme de rătăcire şi de chinuri, tot nu-i 
era dat să afle o ştire îmbucurătoare. 

După mult amar de cale şi de umblat zadarnic, 
iată că într-o zi se trezeşte pe piscul unui munte, pe 
care se părea că se sprijineşte marginea cerului. Aici, 
de-abia în timpul de amiazi mai soseau cîteva raze 
pierdute şi slabe din soarele cerului. Era capătul 
lumei acesteia, nu se vedea alta decît întuneric adînc 
şi gura unui vîrtej de vale neguros, de al cărui fund 
numai Dumnezeu sfîntul ştia. 

Acum, opincile lui Ionică se rupseră de tot, de- 
abia mai rămăsese din ele o bucăţică de călcii, 
bastonul se rosese şi se bătuse atît de mult, încît de- 
abia mai era de ce să prindă cu mîna. 

„Am să intru în această afundătură cu noapte 
nesfîrşită, fie ce-a fi, gîndi el, căci de ce să mă tem eu? 
Moartea de atîtea ori a fugit văzîndu-mă în calea ei, şi 
eu ce caut altă decît moartea?” 

Întărindu-se el tot mai tare în gîndul acesta, se 
sculă de pe piatra unde se odihnea şi apucă în jos, 
prin noaptea adîncă, în mijlocul zilei. Ziua albă 
deasupra lui i se părea ca un vis frumos, ce-l vezi 
depărtîndu-se şi resfirîndu-se la deşteptare din somn. 
Din ce s-apropia mai cătră fund, lumina de sus scădea 
şi se stingea mai mult, pînă ce se făcu întunecime, 
cum ai strînge ochii. Acum începu pentru Ionică Făt- 
Frumos ispita cea mai criîncenă ce poate da de capul 
unui om pămîntean. Numai cu picioarele nu era cu 
putinţă să mergi prin aceste locuri, trebuia să se ţie 
ţeapăn cu mînile de colţurile stîncilor şi a buturugilor, 
ca să nu lunece în adincime. Apoi îţi închipuieşti că 
auzi mii de siîstituri împrejur, ca de şerpi şi de alte 
bidihănii nezărite, şi vuiete înspăimîntătoare ca de 
trîntituri între fiarele pustiei. Ca trei zile şi trei nopţi 
rătăci el prin această prăpastie oarbă, minele lui erau 

zgiriate, coatele şi genunchii jupuiţi de piele; acum 
era aproape să cadă de pe picioare, cînd, adînc sub 
dînsul, ochii lui zăresc o mică ţintă de lumină. 
Miîngiiat de această arătare, el prinde inimă şi-şi pune 
toate puterile cîte mai avea pentru ca să ajungă acolo. 

Ca vreo jumătate de zi se mai duse el cum se mai 
duse şi ajunse la locul de unde răsărea lumina. În 
fundul virtejului, acolo ce să vezi? O moară c-o 
singură roată, ce se învîrtea grozav, mînată de un rîu 
răpede, cu apă neagră cum e cărbunele. 

Intrînd Ionică în moară, nu găseşte decît un 
moşneag bătrîn, cu barba căruntă atîrnată de piept în 
jos, pînă la genunchi, şi cu genele crescute mult peste 
ochi, încît trebuia să le ridice cu cîrja pentru ca să 
vadă. 

— Bine te-am găsit, moşule! zise Ionică. 

— Bine-ai venit, cine eşti! răspunse moşneagul, 
ri-dicîndu-şi genele cu cîrja şi uitîndu-se lung la 
Ionică. Dar ce văd ochii mei? Om pămîntean aici, pe 
unde nici pasăre măiastră de pe lumea albă nu 
străbate! Mult mă prinde mirarea, fătul meu, ce 
păcate te-au împins să intri în această groapă, de 
unde cei veniţi nu se mai întorc niciodată. 

— Hei, tată, tată, multe sînt păcatele şi ispitele 
omeneşti! De-ai şti de cît amar de vreme nu mai stau 
locului nici zi, nici noapte ! Dar acum, pesemne mi-a 
sosit şi mie ceasul să mă opresc, căci nu mai este cale 
de pătruns nici într-o parte, nici în alta. Dar spune-mi, 
moşule, ce moară-i asta, pentru cine se macină făină 
în ea, căci aici numai tu singur te afli, şi ce întîmplare 
tristă te-a adus în groapa asta, fără chip de ieşire la 
faţa soarelui? 

— Ei, dragul moşului, amară-i ursita mea şi 
vrednică de jale! Eu de mic copil am fost adus aici, şi 
afurisit şi pedepsit să-mi îngrop zilele de viu în acest 
mormînt. De cînd am intrat aice, faţă de om 
pămîntean n-am văzut, raza soarelui nu mi-a luminat 

şi nu m-a încălzit! Ş-acum, că te văd pre tine, sufletul 
meu, cercat de-atita urit şi chinuri, pare a se mai 
înveseli oleacă. Fii dar de-acum înainte copilul meu şi 
tovarăş nedespărţit în această lume strimtă şi fără 
lumină, şi dacă eu voi pica de adîncile bătrineţe, vei 
rămîne tu în locul meu, cum ţi-a ajuta Dumnezeu 
sfîntul. 

— Cu adevărat, tată, eşti vrednic de plins, dar nu 
mai puţin şi eu. Nu uita, însă, a-mi spune pe a cui 
samă se macină făina în această moară? 

— Moara este, fătul meu, este a Ilenei Cosînzene, 
din cosiţă floarea-i cîntă, nouă-mpărăţii ascultă; acea 
zînă fărmăcătoare, care a biruit puterea zmeului ce o 
ţinea de nevastă şi care trăieşte acum singură şi nu 
vrea să se mărite de fel. 

Cînd auzi lonică vestea frumoasă ce dorise s- 
audă de cînd plecase de-acasă, faţa lui mîhnită părea 
că se umple de o lumină cerească. Precum, însă, cînd 
calci cu piciorul pe un şerpe, astfel tresări Ionică 
deodată din visul său dulce, cînd îşi aduse aminte de 
vorbele moşneagului, că cine intră o dată în acel 
vîrtej, acolo se stinge. În jos nu mai puteai străbate, în 
sus iarăşi nu, ce să ştie face Ionică sărmanul? Cum s-o 
mai caute? 

Văzînd bătrînul morariu adînca lui întristare şi 
lacri-mele ce-i izvorau din ochi, prinse a-l întreba de 
ce plinge şi se mîhneşte. El îi spuse că de dorul 
părinţilor ş-a ţărei sale, iar de Ileana Cosînzeana nu 
pomeni nimic. 

Aşa trecu azi, trecu mîne, şi Ionică se usca pe 
picioare văzînd cu ochii. El da ajutor moşneagului la 
măcinat şi la alte treburi ce mai erau de făcut pe 
fundul acelui vîrtej de munte. 

În timp de o lună, Ionică se deprinse foarte bine 
cu lucrul la moară, încît moşneagul putea să se lese în 
credinţa şi hărnicia lui. 

Pe cînd făina albă ca zăpada se turna prin saci, 
veneau de la curţile Ilenei, tot la două săptămîni, opt 
pajuri urieşe şi se lăsau din zbor la moara din 
prăpăstii. Aci li se punea la fiecare, pe spate, cîte 
patru saci plini cu făină. Apoi se înălţau în sus şi 
duceau făina la palaturile Ilenei. 

Ionică Făt-Frumos se deprinse şi cu această 
treabă şi, de cîte ori auzea vijiitul pajurilor ce se 
apropiau, se grăbea să umple sacii, apoi îi ridica pe 
aripele lor. 

Moşneagul ajunse acum a nu se mai îngriji de 
nimic. Cum îl apuca somnul, se odihnea în dragă voie; 
cînd îi venea să se mai primble primprejurul morii, se 
primbla după plac. Într-una din zile, însă, ziua sosirii 
pajurilor după saci, moşneagul, obosit, se culcase în 
odaie, pe pat, într-un tîrziu, numai ce se trezeşte 
spăriet, smuncit din somn de un vuiet grozav ce se 
aude la uşă. leşind afară, vede pajurile bătînd amarnic 
din aripi şi scoţînd din pliscuri nişte strigăte de 
pocnea şi tuna prăpastia de larma lor. Se întîmplase, 
adecă, că pajurile sosise de două ceasuri, dacă nu mai 
mult, şi nu era cine să le ridice sacii pe spate; şi dacă 
ele nu se întorceau la Ileana la vreme hotărită, erau 
bătute cu bici de foc, de aceea dar făceau un vuiet atît 
de mare acum. 

Moşneagul, încrucindu-se foarte tare ce s-a făcut 
Ionică, s-apucă iute de lucru şi rădică sacii pe pajuri. 
Apoi cată prin podul morii în toate ungherele, ieşi 
afară şi prinse a cerca ş-a striga cît îl ţinea gura. Dar 
Ionică, nicăieri. Mai caută o dată, mai strigă pe-afară, 
Ionică nu se mai iveşte. Atunci, moşneagul se gîndea 
în sufletul său că doară Ionică, nemaiputind suferi 
viaţa în această singurătate, ş-a fi cercat norocul să se 
urce pe stîncile înspăimîntătoare, ce se ridicau 
deasupra morii, şi să iasă afară la lume. Dar, îşi zicea 
bătrînul: „Dacă va urca cîteva stînci, la Piatra dracului 
va fi silit să se oprească; a trece în sus peste ea nu se 


107 


poate unui om pămîntean, deci, nu peste multă 
trecere de vreme se va întoarce el iar”. După ce se uri 
moşneagul de aşteptat, îşi zise: „O fi perit bietul, 
zdrobindu-se de vro stîncă!” 

Ionică, însă, nici nu se încercase să iasă din 
prăpastie prin crăpăturile munţilor de piatră, nici nu 
perise, după cum bănuia moşneagul, ci iată ce se făcu. 

Aproape de sosirea pajurilor la moară, el umplu 
toţi sacii cu făină, afară de unul. Într-acesta intră 
dînsul şi cusu bine gura sacului pe dinlăuntru. Cu 
chipul acesta, el ajunse a fi ridicat pe aripile unei 
pajuri. 

Pajurile, după patru zile de zburat aproape fără 
răpaos, se lăsară cu povara la o pitărie din curţile 
Ilenei. Aci, Ionică îndată fu descoperit şi dus înaintea 
pitarului. Ionică, întrebat fiind cu ce chip a venit el în 
sac, adus de cătră pajură, îi povesti toată întîmplarea 
de la moara Ilenei. Atunci pitarul care era frate dulce 
cu morarul din vîrtejul munţilor, se arătă cătră el cu 
vorbe blînde, căci îi plăcea să întrebe despre frate-său 
cel mai nenorocit. De aci înainte, Ionică rămase la 
pitărie, ca ucenic. În cîteva zile, el dovedi o 
deprindere ş-o hărnicie atît de mare, încît pitarul îl 
avea tare drag şi punea cea mai mare încredere într- 
însul. Pînea menită pentru Ileana trebuia frămîntată şi 
pregătită numai de însuşi pitarul. Pîne făcută de mîna 
altuia Ileana nu mînca de fel. 

Într-o zi, se întîmpla ca pitarul să se uite cu totul 
de treburile sale de acasă. Băieţii de la pitărie 
aşteptau ş-aşteptau să vie stăpînul ca să frămînte 
aluatul şi să facă pînea. Fiind aproape miezul nopții, 
Ionică zise către ceilalţi: 

— Ştiţi voi ce? Am să m-apuc şi să fac eu pînea. 

— Ba ferească Dumnezeu! strigară ceilalţi cu 
frică. Ileana are să cunoască, apoi vai de tine şi de 
stăpînul nostru! 

Ionică, nebăgînd în samă vorbele tovarăşilor săi, 
s-apucă de frămîntat, după aceea, lăsînd aluatul să 
dospească, turnă nişte pîni cum nu se mai văzuse, le 
împodobi cu felurite impistriri minunate, încît îţi era 
mai mare dragul să tot priveşti la ele. 

Cînd scoaseră pînile din cuptor, pe cînd cîntau 
cocoşii de cătră ziuă, cu toţii se minunară de 
frumuseţea lor. De crescute şi de sclipitoare ce erau 
n-aveau a face cu cele ieşite din mînile pitarului. 

Dimineaţa, pitarul, vrînd-nevrînd, le duse la 
Ileana. Văzîndu-le zîna cît de mult se osebesc de cele 
de pîn-acum, zise cu asprime: 

— Cine-a făcut pînea aceasta? 

— Cine s-o facă, măria-ta? cine-a făcut-o şi pîn- 
acum. 

— Să-mi iasă pîinea tot aşa de bună, mă înţelegi? 

— Am înţeles, măria-ta, zise pitarul cu umilinţă şi 
ieşi. 

De-abia mai trecură două săptămîni şi pitarul 
iarăşi se uită şi Ionică, văzînd că noaptea trece, iarăşi 
se apucă de frămîntat şi pregăti pînea. De astă dată, 
el puse inelul său în mijlocul pînei ce era menită 
pentru Ileana. 

Cînd duse pitarul pînile, Ileana, mînioasă, îi zise : 

— Degrabă spune, cine face pînea astfel? 

— Nu te îndura de capul meu, măria-ta. Se 
întîmplă uneori că griul este mai frumos, făina mai 
aleasă, dar de acum înainte, mă jur... 

— Soldaţi, în temniţă cu el! 

Mai liniştindu-se Ileana un pic, luă pînea de pe 
masă şi înfipse cuțitul în ea. Cînd vru s-o taie în 
jumătate, cuțitul se opri pe ceva tare şi, desfăcînd-o, 
zări cu uimire un inel de diamant în mijlocul miezului. 
Cînd se uită la el, deodată se schimbă la faţă. Fruntea 
i se încreţeşte puţintel, ochii-i stau neclintiţi şi 
privirea pironită, apoi şopteşte încetişor din buze: 

— Doamne sfinte, sînt trează ori visez, oare? 
Parcă nu pot să cred minunea ce mi s-arată. Să fi sosit 
el, frumosul fecior cu faţa de bujor, lumina sufletului 
meu? Să fie el aice, în curţile mele? O, cîtă bucurie, 
cînd gîndesc că el a fi aici undeva, şi cîtă întristare 
cînd mă socotesc că credinţa mea poate mă-nşală! 

După această tainică şoptire, porunci s-aducă 
înaintea ei pe pitaru şi să cheme un gelat cu paloşul 
scos. 

— Spune-mi, cine a făcut pînea de astăzi, dacă 
nu, apoi capul nu-ţi va sta unde-ţi stă. 

Pitarul, înmărmurit de groază, ce era să facă alta 
decît să spuie. 

Ileana dete poroncă ca tînărul ce făcuse pînea să 
fie adus înaintea ei. 

Intrînd Ionică în palatul de topaz, ce strălucea 
de-ţi lua vederile, şi ajungînd în odaia unde se afla 
Ileana, cum o văzu fiori de dragoste cuprinseră 
sufletul său, încît s-ar fi aruncat la picioarele ei, dacă 
n-ar fi fost de faţă cîteva din zîne şi doi sfetnici de-a 
Ilenei. 

Ileana, aşijderea, de turburarea cea mare ce-i 
năpădi la vederea lui, nu ştia ce să facă. După ce se 
depărtară zînele şi sfetnicii, Ileana porunci la două 
roabe să-l ducă şi să-l scalde şi după baie să-i deie un 
rînd de haine, care va fi mai frumos în tot palatul. 

Peste jumătate de ceas, Ionică, răcorit şi scăpat 
de îmbrăcămintea sa cea ruptă şi colboasă şi îmbrăcat 
cu straie muiate numai cu fir şi aur curat, se văzu 
intrîind la Ileana Cosînzeana, care-l aştepta singură, 
într-un foişor numai în covoare de aur şi de mătasă. 

Cum îl văzu, lăcrămînd de bucurie nespusă, se 
apropie Ileana de el şi-l cuprinse după git cu braţele 
sale albe. Ionică Făt-Frumos iarăşi o strînse la sînul 
său, sfişiet de arşiţa dorului îndelungat. Apoi se 
sărutară lung în gură şi-n faţă, ca doi porumbaşi; se 
mai îmbrăţişară şi se sărutară din nou, cu atîta duioşie 

şi dragoste, cu atîta plins şi foc, încît se părea că-i pîn- 
deşte minutul despărțirii veşnice, după ce de-abia se 
întîlnise. 

Desfăcîndu-se unul din braţele altuia, Ionică 
începu a-i spune cu drag toate suferinţele şi trudele 
ce-a întîmpinat pîn-a ajuns acolo, şi cum povestea el, 
se uita la ochii încîntători ai iubitei zîne împărătese şi 
sufletul său tremura de fericirea mare ce-i zîimbea 
dintr-înşii. Ileana asculta cu luare-aminte cuvintele lui 
Ionică, ştergînd din cînd în cînd cîte o lacrimă ce i-o 
trimitea în lumina ochiului o simţire tainică, fără 
nume, trezită în pieptul ei de povestirile duioase. 

Toată ziua aceea şi sara încă o petrecură în 
povestiri; nu se mai puteau sătura de a se întreba unul 
pe altul cu atîta dulceaţă de zilele negre din trecut. 

A doua zi, Ileana Cosînzeana lepădă mohoritele 
sale haine de văduvie şi singurătate şi luă altele, 
cusute numai în flori şi firuri de mătasa cea mai 
scumpă din lume; atîrnă la gitul său alb ca faţa 
crinului o salbă cu bănuţi turnaţi numai din rubin şi 
smarald, iar pe fruntea sa înseninată anină o cunună 
de florile cele mai tinere şi mai mîndre, ce culesese 
roabele des-dimineaţă în grădina cea mai de frunte a 
curților împărăteşti, numită „Cuibul zorilor”. Apoi 
dede poruncă să ieie jos steagurile negre ce filfiiau de 
trei ani deplin, ca nişte lungi aripi de corb, pe 
creştetul palatului de topaz, şi în locul lor să puie 
altele albe, de pace şi de viaţă îndulcită. In sfîrşit, 
pristavii vestiră în toate oraşele şi satele să nu mai 
tragă a vecinică amărăciune clopotele dogite, al căror 
glas jalea de multă vreme, în toată ziua de trei ori, 
prin slava ceriului, dorul nepotolit al Ilenei, arsă de 
dragostea covîrşitoare cătră Făt-Frumos. 

Palaturile zînelor, şi toate tîrgurile, şi toată 
suflarea de om din împărăție părea că tresare din 
visuri grele înfricoşate la trezie, cu dulce părere de 
bine. 


111 


A treia zi, se dădu o masă împărătească la umbra 
mirositoare de alămii şi portocali, în „Cuibul zorilor”, 
la care veniră zînele mai de frunte şi sfetnicii şi toţi 
boierii mari din ţară. Pe cînd mesenii se adunase pînă 
la unul, iată că se apropie şi Ionică Făt-Frumos cu 
Ileana lui cea mîndră şi se pun în fruntea mesei, între 
chiotele de bucurie şi de urare ale oaspeţilor. După ce 
se ospătară cît se ospătară, Ileana se sculă în picioare 
şi scoase, dintr-o cutie bătută în pietre, o floare 
frumoasă şi luminătoare ca luceafărul ceresc din 
dimineţile de vară. Puse floarea, ce avea vraja 
cîntecului neîntrecut, în cosiţa ei bălaie, şi cum s- 
atinse de viţele de păr, începu a scoate nişte glasuri, 
de se părea că îngerii prăznuiesc în rai lauda şi 
mărirea Domnului. Sfîntul soare se opri în calea sa 
aprinsă ca să se mai răcorească la ascultarea 
cîntecului amortit de atîta vreme, paserile şedeau 
încremenite şi mute în sînul verde al frunzişului, iar 
valurile pîrăului de argint, ce se strecura pe aproape, 
stau locului şi se suiau unele peste altele, de se făcea 
movile de apă, numai ca să vadă minunea şi să nu 
scape glasul ei fărmecător. 

Pînă la nouă împărăţii se auzea glasul ce răsărea 
din floare. Împărații ce se aflau în războaie, cum îl 
simţiră, făcură semn să ridice în văzduh steagurile de 
pace şi frăţie şi să curme vrajba şi duşmănia. Cei ce se 
găseau prin codri pustii, la vînătoare, scăpară arcurile 
din mini şi se lăsară pe muşchi verde, cu gîndul 
lănţuit de dulcea revărsare a cîntecului de departe. 

În ziua următoare, purceseră soli la craii şi 
împărații dimprejurul împărăției Ilenei şi-i chemară la 
nuntă. Şi se făcu o nuntă strălucită ca aceea, de nu se 
mai pomenise aşa ceva de cînd a zidit Dumnezeu 
lumea. Numai în grădinile şi curtea cea largă a 
palatului erau întinse două mii de mese de marmură 
albă. Trei zile şi trei nopţi, muzicile nu mai conteniră. 
Mîncări peste mîncări, băuturi de cele mai preţioase, 

chiote şi cîntece, de părea că se rădică curţile în slava 
cerului. D-apoi danţuri? Să fi văzut zînele cum se 
mlădeau şi cum jucau, de n-atingeau pămîntul cu 
picioarele. 

Prin ţară, pînă-n cel de pe urmă bordei era 
veselie şi petrecanie ca-n ziua de Paşti. Oricine se 
întîmpla să s-abată pe la curtea Ilenei, cunoscut, 
necunoscut, om bogat sau cerşitor, era poftit la 
mesele încărcate cu tot felul de bucate, ce-i cerea 
inima. 

Sfîrşindu-se această nuntă fără păreche, se 
împrăştiară cu toţii pe la casele lor, iar mirele cu 
mireasa intrară în odăile cu păreţii auriţi şi pe jos cu 
catifea roşie, ca să se sfătuiască de una, de alta şi să 
înceapă traiul zilelor luminoase, după ani de adîncă 
durere. 

Aşa, în fericire nemărginită pentru ei, trecu o 
lună de zile. Atunci, împărăteasa Ileana Cosînzeana 
trebuia să se ducă la Divan. Cînd era să plece, grăi 
cătră lonică: 

— Iată, dragă, îţi încredinţez cheile de la toate 
odăile şi salele ce se află în palaturile aceste. În dragă 
voie poţi să intri unde ţi-a plăcea, dar să te ferească 
Dumnezeu să te încerci a descuia uşa pe care se 
potriveşte această cheie. Mai multe nu-ţi spun. 

Zise şi ieşi. 

Ionică Făt-Frumos de-ndată se cobori din ietacul 
unde era şi prinse a discuia pe rînd uşile odăilor şi 
bolților de piatră ce găsea. Nu se putea mira îndestul 
de lucrurile frumoase şi ciudate ce se înfăţoşau 
vederii lui. Într-o odaie erau mulţime de mere de aur 
ce se-nvîrteau în cercuri prin aer, fără să se lovească 
unul de altul, şi nu se zărea nimic ce să le poarte 
astfel. Într-alta, fel de fel de paseri măiestre, care 
cîntînd ca o fată cu glasul dulce, care ca o muzică 
plăcută, care ca un copil de şapte ani. Intr-altele, 
iarăşi, fîntîni ce zvirleau în sus picături de argint şi 

diamant. Şi cîte de toate nu se găseau prin acele ca- 
meri minunate. În sfîrşit, după ce le colindă Ionică pe 
toate, zise în sine: 

— lan să mă duc şi să descui odaia din fund, cu 
uşa de oţel, că ştiu că doară nu m-a mînca nime. 

Se duse s-o descuie. Cînd intră înlăuntru, îi lovi 
auzul un pocnet înfricoşat şi-un gemet adînc şi 
înăduşit. Ce era acolo ? Un butoi cît un stog de fin, 
împresurat pe la capete cu două cercuri de fer ca 
trupina stejarului de groase; iar pe la mijloc, treceau 
cruciş prin ea două şanţuri, împletite din zale groase 
ca piciorul omului de la genunchi în sus, şi aceste 
lanţuri erau prinse şi înţepenite la capete de nişte 
stilpi de piatră ca nişte colţuri de stîncă. Inlăuntrul 
butoiului, se afla legat cu şferi de mătasă împletite tot 
în şase, un zmeu, zmeul ce furase pe Ileana ş-o ţinuse 
cîteva luni de nevastă. De toate părţile unde sta el, în 
pîntecele butoiului se-naintau cătră dînsul nişte colţi 
ascuţiţi de oţel, care-l amenințau cu străpungere în tot 
minutul, cum se clătea într-o parte sau în alta. 

Dar cum se deschise uşa şi se făcu vînt, zmeul 
supse aer proaspăt, se umflă o dată şi pocni un cerc 
de fer de pe butoi. 

Atunci, zmeul strigă: 

— Alei, Ionică Făt-Frumos, fie-ţi-pomană, că mult 
bine-mi făcuşi. Cum ti-as mulţumi dac-ai deschide uşa 
tare în lături, cînd vei ieşi de aice. Ar fi vreme să scap 
şi eu o dată de la înăduşala şi schingiuirile ce mi-au 
ros plămînele timp de trei ani şi jumătate. 

Ionică Făt-Frumos, plin de spaimă, ieşi iute afară 
din odaia cea îngrozitoare. Şi cum se făcu iarăşi vînt 
pe uşă, zmeul se încrînceni şi se mai umflă o dată din 
toate puterile lui răcorite, şi pocni şi celălalt cerc de 
fer de pe butoi. Atunci butoiul se despică în doage 
ţăndurite şi lanţurile se sfărmară bucățele, iar cînd se 
răsuflă bine şi gemu o dată zmeul, scrişnind din dinţi, 


se cutremură din temelii curţile Ilenii ca de o 
înfricoşată zguduitură de pămînt. 

Acei din sfatul împărătesc încremeniră de groază 
şi se uitau spărieţi unul la altul, neputînd pricepe ce 
miînia lui Dumnezeu să fie asta. Ileana Cosînzeana şi 
ea tresări năpădită de fiori reci şi pierdu de pe 
obrazul ei în clipeală trandafirii cei gingaşi. Ea ştia 
bine ce s-a întîmplat. Sus în cer, ochiul soarelui se 
înfăşură de nişte dungi urieşe de nori negri, ca 
miazănoaptea cea furtunoasă. Roiuri de corbi flămînzi 
croncăneau a pierzare pe deasupra palatului, iar 
„Cuibul zorilor”! se cutropi în gîtlejul pămîntului, ce se 
căscase, încît nu se mai vedea altă rămăşiţă din 
această grădină minunată, decît numai nişte frunze 
arse ce foiau foarte pe sus, prin volbura vîntoaselor 
turbate. 

Văzîndu-se zmeul scăpat din borta cea din zid, 
ieşi la faţa lumei şi se duse la o pivniţă de piatră din 
dosul palatului. Aci, trîntind de două ori cu piciorul 
într-o uşă, o scoase din ţiţîni şi cum şuieră o dată, ieşi 
cu răpejune din fundul pivniţei un cal năzdrăvan, ce 
arunca pară pe nări. Zmeul îl duse şi-i dede o baniţă 
de jăratic, apoi încălecă pe el. Calul, simţindu-şi stă- 
pînul pe spatele sale, necheză o dată de tremură 
palatul şi vuiră şepte hotare de nechezul lui cel 
puternic ca sunetul cerului. 

După ce se învîrti zmeul călare de cîteva ori prin 
curtea palatului, intră la Ileana şi la Ionică. 

— Ionică Făt-Frumos, grăi el, acum eşti în mînele 
mele. Pot să te omor cu ce moarte vreau. Mi-am luat 
însă de samă să nu-ți iau zilele, că mi-ai făcut şi tu 
mare bine. Dar să te mături de-aici, ca să nu ţi s-audă 
nici de nume, dacă-ţi place să rămii cu viaţa. 

Iată, într-un sat de munte, cale de două zile de la 
oraşul împărătesei, era o vrăjitoare renumită în toată 
ţara de vrăji şi de făcătură, o babă hîrcă, bătrînă, cu 
faţa zbîrcită, de spate încovoiată, cu capul chilug de 

ger, încît de-abia se mai ţinea ici şi colea cîte un fir 
aspru şi sur. Ea ştia meşteşugul de a închega apele 
curgătoare, de a schimba oamenii în tricolici, de a 
opri ploile şi alte multe fărmecătorii. 

Ileana Cosînzeana prinsese de mult de vestea 
babei şi, într-o sară, trimese lui Ionică o pungă cu aur 
şi-i spuse să meargă la baba aceea, ca să-i vrăjească. 

Ionică plecă a doua zi şi, ajungînd la vrăjitoare, îi 
dede punga cea cu aur, şi îndată începu hiîrca a-i 
căuta de noroc. 

— Mai nainte de toate, îi zise baba, trebuie să se 
ştie în ce stă puterea zmeului. Du-te dar îndărăpt şi fă 
ce-i face ca să afli taina aceasta; după aceea, vino iară 
la mine. 

Întorcîndu-se Ionică şi întîlnindu-se cu Ileana îi 
spuse ceea ce i-a descoperit vrăjitoarea. În cealaltă zi, 
Ileana se făcu bolnavă. Zmeul, întrebînd-o ce o doare, 
ea nu răspunse nimic, ci sta culcată cu faţa cătră 
perete, oftînd mereu. Zmeul se apropie de patul ei şi 
grăi cu milă: 

— Ileana, draga mea, deschide-ţi gura şi spune- 
mi ce-ţi este? 

— Nu-i nimic, răspunse iarăşi Ileana. 

— Cum nimic, cînd tu zaci dusă şi nu te poţi 
scula din pat? 

— Oh, bărbate dragă! ţi-aş spune şi mi-e frică că 
te-i supăra. 

— Eu să mă supăr? Cînd nu ţi-am împlinit eu 
toate dorinţele tale? Mînă-mă în matca focului şi m-oi 
duce pentru tine, cere ce vei voi şi ţi-oi împlini pofta, 
să ştiu că m-oi lăsa în fundul mării. 

— Nici nu te mîn nicăiri, nici nu-ţi cer să intri 
pentru mine în fundul mării. Dar mă ustură la suflet 
cînd văd că te fereşti de mine şi nu vrei să cunosc eu 
nimic din tainele tale. Eu ţi-am deschis inima 
totdeauna, am împărtăşit cu tine toate simţirile şi 

toate cugetele mele. Tu, însă, nu vrei ca să mă bucur 
şi eu de ceea ce trece prin gîndul tău. 

— Ce am ascuns eu de tine? Ce taină am şi ce 
ştiu, să nu-ţi spun şi ţie? 

— Ce-ai ascuns?... Oh, lasă-mă, nu mă îmbolnăvi 
şi mai rău. 

— Ba spune, sufletul meu, spune. 

— Dacă este să-ţi spun, apoi ascultă. Tu ştii că 
toată lumea se miră de faptele tale vitejeşti. Pe cîţi 
puternici n-ai biruit tu? Şi s-a aflat vrun împărat care 
să te poată bate vrodată? Tu te duci singur în faţa 
duşmanilor, mulţi ca frunza şi iarba, şi vii acasă 
biruitor. Bine, cum se poate întîmpla asemenea lucru? 
Eu, împărăteasa şi nevasta ta, nu ştiu unde-ţi stă ţie 
acea putere grozavă! Nefericită de mine! Alţi împărați 
n-ascund nimic de nevestile lor, numai tu te-ai aflat 
care să te poţi stăpîni a-ţi înstrăina sufletul de cătră 
mine. Acum îţi mai vine să mă întrebi de ce am căzut 
la pat şi de ce nu peste mult are să mi se sfarme 
sufletul de amărăciune? 

— lleană, lleană, nu ştiu ce să zic cînd te-aud 
vorbind astfel. Imi vine să-ţi spun şi să nu-ţi spun. 

— Nu spune, dacă vrei să-mi sapi groapa mîine- 
poi-miine, zise Ileana suspinînd şi întorcîndu-şi capul 
iar cătră părete. 

Zmeul stete oleacă şi se gîndi. Apoi zise: 

— Am să-ţi spun, lleană, cu toate că mi se pare 
că nu fac bine. Toată puterea şi vitejia mea îmi vine de 
la cal. Calul meu este mînzul unei iepe, care se află la 
Mama-Ciumei din marginea lumei, de lîngă mările 
albastre. El are şepte inimi de cal într-însul şi nu-l 
poate dovedi nici un şoiman din lume, fără numai 
doară vrun frate de-al său. Pe lîngă aceasta Mama- 
Ciumei l-a vrăjit de mic şi l-a uns în toată ziua, pînă 
ce-a ajuns de trei ani, cu untură de urs pe şele, încît 
cu el nu mi-e frică de oşti întregi. 

Auzind Ileana aceste, se arătă mai veselă şi grăi: 

— Parcă mi-ai luat o piatră de pe suflet, atît mă 
simt uşurată prin cuvintele tale. 

După trei zile, Ileana spuse lui Ionică cele ce a 
aflat de la zmeu. Ionică plecă numaidecit la vrăjitoare 
şi-i descoperi în ce stă puterea zmeului. 

— Acuma, fătul meu, zise baba, pregăteşte-te de 
drum şi te du pînă la sfinta Mercuri. Dacă n-a şti ca să 
te îndrepte la Mama-Ciumei din marginea lumei, de 
lîngă mările albastre, are să-ţi arate calea ce duce la 
sfinta Vineri; iar dacă nici aci nu te-i putea folosi, 
atunci la sfinta Duminică nesmintit ai să afli încotro 
bate ţara zmeoaicei. 

Cum zise baba, aşa făcu Ionică Făt-Frumos. 

Puse la brîu un paloş de argint şi luă pe spate un 
arc şi o tolbă cu săgeți, şi plecă în voia lui Dumnezeu 
în cale lungă. Se duse şi se tot duse, pînă ajunse la 
curtea sfintei Mercuri. Văzîndu-l sfinta Mercuri, îi zise 


— Ce soartă te-aduce pe la noi? 

— Sfiîntă Mercuri, sfîntă Mercuri, binecuvîntată 
să fii de Dumnezeu şi ziua ta să fie petrecută în 
posturi de cătră oameni. M-am abătut din drumul meu 
pe-aice ca să te-ntreb, în ce parte de lume să aflu eu 
pe Mama-Ciumei din marginea lumei? 

— De mare lucru mă întrebi! De spus nu pot să-ţi 
spun, dar ţine calul acesta şi-ncalecă pe el. Are să te 
ducă pînă la soră-mea, sfinta Vineri. Cred că ea te-a 
şti îndrepta. 

Se luă Ionică şi se duse la sfînta Vineri. 

După ce nici sfînta Vineri nu ştiu să-i spuie nimic 
de Mama-Ciumei, îi dete şi ea un cal, deoarece calul 
celălalt obosise, încît de-abia mai putea călca pe două 
picioare cum se cuvine. 

În sfîrşit, ajunse Ionică la curţile sfintei Duminici. 

Intrînd el înlăuntru, fu poftit de cătră o slugă s- 
aştepte pînă ce-a veni sfinta Duminică, sosind de la 
biserică. 

— Sfinta Duminică, sfinta Duminică, luminată să 
fii de domnul Dumnezeu şi prăznuită cu rugăciuni şi 
cu încetare de lucru de cătră creştini. Am venit 
înaintea feţei tale strălucite ca razele soarelui ca să 
faci bine şi să îndreptezi drumul meu cătră Mama- 
Ciumei din marginea lumei. Am fost însurat cu Ileana 
Cosînzeana, din cosiţă floarea-i cîntă, nouă-împărăţii 
ascultă, şi un vrăjmaş de zmeu mi-a luat-o din mînă. 
Am gîndit să mă bat cu el în paloş pentru nevasta 
răpită, şi mi-am luat pe socoteală că m-a birui. Apoi 
am făcut ce-am făcut pînă am aflat că puterea cea 
straşnică îi stă în calul său, ce are şepte inimi băgate 
într-însul de cătră Muma-Ciumei, la care se află mama 
calului; mai departe, am descoperit că nime nu l-ar 
putea dovedi, afară de voinicul ce ar avea un cal, frate 
cu calul său năzdrăvan. Din clipa aceea, m-am luat 
prin lume, că doar oi da de Mama-Ciumei, şi pînă 
acum am umblat fără pic de folos. 

— Nu te-amări, voinice, dragul meu, căci ai 
plecat în ceas bun într-acoace. De la mine n-ai să ieşi 
fără mîngiiere. Ascultă dar şi ia aminte bine vorbele 
mele. Mama-Ciumei, pe care-o cauţi tu, este zmeoaica 
cea mai afurisită, lăsată de duhurile necurate să 
trăiască spre binele şi nenorocirea neamului spurcat 
al zmeilor şi spre risipa şi pustiirea neamului 
omenesc. Ea se hrăneşte numai şi numai cu carne de 
om. Şi această hrană i-o cîştigă iapa îndrăcită, care-a 
fătat pe calul zmeului ce ţi-a luat nevasta. Adecă, baba 
cea vrăjmaşă tocmeşte cu anul argaţi, care să 
grijească de iapă la păşune. Ea plăteşte o simbrie 
mare şi la anul încheiat dă voie argatului să-şi aleagă, 
din herghelia de cai, pe care-i va place. Iapa paşte 
numai nopţile şi baba face legătură cu cel ce se bagă 
la ea argat, că dacă va veni dimineaţa fără iapă, ea să 
aibă dreptul a-i reteza capul. Cîţi voinici s-au apucat 
pîn-acum să păzească iapa zmeoaicei, nici unul n-a 
scăpat cu viaţă. Tu, însă, du-te, învoieşte-te cu baba şi 

gîndeşte mereu la Dumnezeu. Na beţişorul acesta, şi 
cînd vei fi la nevoia cea mai mare, fă cu el de trei ori 
înspre codrul ce va răsări înaintea ta. În sfîrşit, fătul 
meu, cînd te-a chema baba să-ţi alegi calul drept 
răsplată, tu să pui ochiul pe un cal slab şi deşelat şi să 
nu te laşi de el pîn-o dată cu capul. Baba te va căina 
pentru gustul tău, şi-ţi va toca cîte-n lună şi-n soare ca 
să-ţi iei un harmasar frumos şi înalt, dar tu să nu 
primeşti de fel, decît numai pe cel tăpălog! ce vei zări 
zvîrcolindu-se în gunoiul cailor şi chehăind ca de 
moarte. 

— Aşa am să fac, zise Ionică închinîndu-se sfintei 
Duminici şi mulţămindu-i din suflet. Apoi, sărutîndu-i 
mînele cele sfinţite de Dumnezeu, se luă la drum. 

Şi se duse şi se tot duse, cale de trei zile şi trei 
nopţi, pînă ce se văzu pe creştetul unui munte ce se 
înălța pînă la cer; de aici, ochii lui întîmpinară, în 
zarea  întinsei  depărtări, o cîmpie nemărginită, 
albastră ca faţa cerului răzbunat. Erau mările 
albastre. Fugind departe de coboriîşul muntelui, iată 
că pe o cracă de fag vede o pasăre grozav de mare, 
care sta neclintită cu aripa ruptă ce spînzura în jos, şi 
scotea din pept bocete plingătoare. Ionică încordă 
arcul şi, punînd o săgeată în el, îl îndreptă ţintă cătră 
pasere, din a căreia carne gîndea să cineze în sara 
acelei zile. Dar nu ajunse să ochească bine, cînd 
paserea strigă cătră dînsul: 

— Voinice, voinice, stai, nu da, căci bine ştiu eu 
gîndul tău şi unde te duci. Decît să mă omori, mai 
bine îndură-te de suferinţele mele şi vino de-mi leagă 
aripa cea dezghinată, căci ţi-oi fi şi eu de folos cîndva. 

Ionică, mişcat de mila paserei, aruncă arcul şi, 
apropiindu-se de ea, îi legă aripa şi plecă mai departe. 

Cînd se cobori de pe plaiul muntelui şi ajunse pe 
marginea mării, întîlni pe ţărmure un peşte mare şi 
gras, zvîrcolindu-se în năsip; el voi să-l pregătească de 


l Tăpălog — cu picioare mari, groase. 

mîncare, căci era mai leşinat de foame. Dar nu apucă 
a-l prinde şi din pîntecele peştelui se auzi un glas, 
care-i grăi aşa: 

— Voinice, voinice, opreşte-te şi nu da! Ci mai 
bine du-te şi taie cu paloşul o prăjină din copacul cela 
şi mă rostogoleşte cu ea în valurile mării, că ţi-oi 
prinde şi eu bine cînd va fi mai rău de tine. 

Lui Ionică i se făcu milă şi făcu după cum ceruse 
peştele. Apoi mai merse cale de trei ceasuri şi văzu, 
pe o coastă de munte pleşuv, o casă urieşă ce părea 
alcătuită din lespezi şi bîrne de stînci risipite. Soarele, 
care era aproape să se cufunde în albastrul potop de 
apă, aruncă asupra mohoritei zidiri o lumină roşietică 
nălucoasă. Pe coperişul casei, prin pari clătinaţi de 
vînt, ţioleau pozderii de scăfirlii de om, şi corbi setoşi 
de pradă, cîrduri, croncănind pe deasupra lor. Iar din 
fundul pustietăţii, vîntul aducea urlete 
înspăimîntătoare de lupi hămisiţi de foame. 

Ionică apucă o potică în sus şi, ajungînd la casele 
din coastă, intră înlăuntru. 

— Bună sara la noi! zise Ionică. 

— Bine-ai venit! se auzi un glas ca de-o oală 
hîrbuită, ce ieşea dintr-o gură largă cît o şură. 

Era matahala de Mama-Ciumei, o babă de babă 
ce nu era nici om, nici cal, căci capul ei de om era cît 
un stog de fîn şi picioarele-i erau de cal. 

— Da ce-ţi poartă cioarele picioarele, vîntul 
părul, corbii ochii, de te-ai abătut pe la casa mea? 

— Nici cioarele nu-mi poartă picioarele, nici 
vîntul părul, nici corbii ochii, dar am venit să-mi cerc 
norocul şi să mă bag slugă la tine. 

— La bună vreme ai sosit. Te aşteptam cu multă 
nerăbdare, hurducă matahala din gură, hîrjind nişte 
dinţi ca lopeţile şi scînteindu-i ochii, care ardeau în 
fundul căpăţinei ca două hopătăi roşii în adîncimea 
codrului înnoptat. La mine n-ai altă de lucru decît 
numai să duci o iapă ce ţi-oi da la iarbă, de sară pînă 

dimineaţa. Şi dacă mă-i sluji cumsecade, te-oi mulţămi 
la anul împlinit cu o simbrie bună şi cu un cal care ţi-a 
plăcea din herghelia mea. lar dacă mi-i perde iapa şi-i 
veni fără ea acasă, carnea ta să fie a mea şi ciolanele 
tale a lupilor. 

— Mă-noviesc, zise Ionică, care nici nu se năzuia 
ce are să se întîmple. 

Aşa că mîne de cu sară, după asfinţitul soarelui, 
Ionică încălecă pe iapă şi se duse cu ea în cîmp. Acolo 
descălecă şi, aşezîndu-se pe iarbă, se uita la iapă cum 
paşte. De la o vreme, numai ce simte că toate vinele îi 
slăbesc, capul îi cade la pămînt, ochii i se păinjănesc 
şi adoarme ca legănat în somn greu, ca şi cum nu ar fi 
închis ochii de trei-patru nopţi. 

Cînd se trezeşte, luceafărul de dimineaţă era de 
o suliță pe cer. Se uită împrejurul său: iapa nicăieri. 
Dă-ncoace, dă-ncolo, aleargă în sus, aleargă în jos, în 
ruptul capului. În deşert toate opintirile sale. Nici nu 
vede, nici nu aude nimic. Un cutremur rece străbătu 
în rărunchii săi. I se părea că ochii lui dau prin 
văzduhul treierat de razele lunei, ca scăfîrliile bortite 
ce zărise pe casele Ciumei, i se părea că aude urlete 
de lupi şi croncănituri de corbi. Multe spaime şi stafii i 
se năluceau lui Ionică şi el, sărmanul rătăcea văitîndu- 
se şi pălindu-l lacrămile. 

Ajungînd lîngă o pădure, numai ce vede că se 
lasă înaintea lui o pasere mare. 

— Nu te spărie, om bun, că sînt eu, paserea pe 
care ai scăpat-o de la moarte. Dar, spune-mi, de ce 
plîngi şi te boceşti pe vremea asta? 

Ionică îi spuse cum a perdut iapa şi cum are să 
fie omorît de Muma-Ciumei. 

— Linişteşte-te şi stai aice, că ţi-o aduc eu îndată. 

Şi paserea, care era împărăteasa păsărilor, intră 
în codrul cel des şi, zburînd prin el cruciş şi curmeziş, 
începu a tipa de se strînseră la glasul ei pajuri urieşe, 
vulturi şi şoimi ca norul. Ea le dede o poruncă pe 

limba păsărească, să caute prin tufişuri şi prin ruji şi 
să strivească paserea străină ce-a intrat noaptea 
aceea acolo. Se răspîndi neamul păsăresc prin codru 
ca locustele, încît erau cîte zece pînă şi la huceagul 
cel mai mic, şi cum întîlniră paserea străină, care era 
iapa zmeoaicei, se puseră pe ea cu pliscurile, şi dă-i şi 
dă-i cu ciupitul, pînă o scoaseră din codru şi o siliră să 
se facă ce-a fost. 

— Ho, iapă afurisită! strigă Ionică văzînd-o, şi-i 
aruncă frîul în cap. 

Apoi plecă şi ajunse acasă înainte de răsărirea 
soarelui. 

Mama-Ciumei era trează şi sta lîngă un cazan cu 
apa ce clocotea, şi se legăna încet pe picioarele ei de 
cal şi din buze mărnăia un cîntec ce se părea că iese 
din clănţănitul măselelor. 

Ea aştepta cu neastîmpăr pe voinic ca să-i reteze 
capul şi să-l toarne cu picioarele în sus, în cazanul 
clocotitor. 

Dar cînd văzu pre Ionică intrînd călare pe iapă, 
de ciudă şi de otravă răsturnă cazanul pe foc cu 
fundu-n sus şi-şi încleştă ghearele îndrăcite în părul 
cel burzuluit, şi prinse-a se trage de cap ş-a crişca din 
dinţi, de se părea c-au apucat-o nouăzeci şi nouă de 
năbădăi. 

Ionică băgă iapa în grajdul cel de piatră şi intră 
în casă. 

— Ei, stăpînă, te slujesc bine? întrebă Ionică. 

—Bine! răspunse baba, aruncînd pe sub genele 
cele tufoase, chioriş, o căutătură vrăjmaşă înspre 
Ionică. 

După aceasta, Mama-Ciumei ieşi afară şi intră la 
iapă c-un bici de foc, şi prinse a o bate de mergea fum 
din spatele ei. 

—  Osîndească-te Dumnezeu şi te pedepsească 
cum a şti mai cumplit! aşa te-ascunzi tu? 

Şi da baba mereu, de-o făcea numai vînătăi pe 
şele şi pe bot. 

— La noapte, ia sama şi te ascunde bine să nu te 
mai afle, că de te-a mai afla, te bat şi te pisez pînă ţi-oi 
face carnea bucățele! 

Cînd sosi sara, lonică plecă iar cu iapa la păscut. 
El îşi puse în gînd ca de astă dată să nu se coboare de 
fel de pe iapă. Dar de-abia trecu un ceas de vreme şi 
simţi iarăşi strecurîndu-i-se prin vine o slăbire ş- 
apucîndu-l o găimăceală, ce-l dovedea din ce în ce mai 
tare. El se opinti destul ca să nu doarmă, dar, după ce 
mişcă de cîteva ori cu capul încet-încet, lunecă de pe 
iapă ca mort, în iarbă. 

Atunci iapa peri de lîngă el şi se făcu o mreană 
pe fundul mărilor albastre. 

Cînd se trezi Ionică, se uită plin de uimire, 
neputînd pricepe unde se află şi ce s-a întîmplat cu el. 
După ce-şi veni în fire, se sculă şi plecă iar în toate 
părţile, bocindu-se amarnic. Acum, luceafărul de 
dimineaţă se suise ca de două suliţi pe cer. 

Umblind Ionică prin pustiul pamîntului, ajunse 
pe malul mării. Şi cum se uita el plîngînd de-a lungul 
păturii  nemărginite de apă, vede cu mirare 
tulburîndu-se faţa liniştită şi luminoasă a mării şi 
răsărind din valuri un cap mare de peşte, a cărui solzi 
stecleau la strălucirea lunei călătoare prin aburi, ca 
nişte rotiţe de diamant. 

— Ce plingi şi te tînguieşti, făcătorul meu de 
bine? grăi peştele; spune ca la un frate, ca să te 
mîngii şi să te scap şi eu, după cum ai făcut şi tu cu 
mine. 

Ionică îndată cunoscu ce este şi descoperi 
peştelui pricina tînguirii sale. 

Atunci peştele, care era împărat peste peşti, se 
umflă din urechi, se încruntă şi prinse a cutreiera 
marea de la o margine pînă la alta ş-a o răscoli din 
adîncul adîncurilor, de se părea că se potopeşte şi se 

prăpădeşte lumea. Şi-n fugele sale prin noianul de 
apă, el da de ştire tuturor peştilor mici şi mari să 
pornească care încotro, să răstoarne şi să 
scormolească năsipul şi petrele de pe fund, pîn-or afla 
o mreană ce-a intrat noaptea acolo. 

Şi s-apucă seminţia peştilor să împlinească 
porunca împăratului. Şi se făcu marea din faţă pînă-n 
fund numai nămol şi cir, şi ferbea şi vijeia apa 
închegată, şi izbucnea cîteodată în sus în formă de 
munţi, de gîndeai că acum apucă luna, ce se înfiorase 
şi se făcuse roşie ca sîngele. 

Mreana sînziană era pitulată în năsipul adîncului, 
băgată de doi stînjeni în pămînt. Cum o simţiră chiţii! 
cei înspăimîntători, porniră după ea cu fălcile căscate, 
ş-o alungară ş-o goniră marea întreagă în lung şi în 
lat, muşcînd-o. Atît o fugăriră ş-o înclenţiră cu fălcile, 
încît la urmă fu silită să iasă la faţă, lîngă mal, şi să se 
prefacă în iapă. 

— Stai, iapa babei cea îndrăcită, strigă Ionică 
Făt-Frumos, văzînd-o. 

I-aruncă frîul în cap şi plecă cu ea la stăpînă. 

Cum îl zări, zmeoaica se turbă de furie, prinse 
iarăşi a se trage de păr ş-a se zvîngioli ca apucată de 
spasmuri. Era aproape să plesnească de înciudarea şi 
veninul ce-i străbătuse tot sîngele. 

— Ei, stăpînă, îţi place cum te slujesc? o întrebă 
Ionică, cînd intră în casă. 

— Place... răspunse baba, mormăind mai departe 
din gură nişte cuvinte pe jumătate înghiţite şi 
clănţănind din măsele. 

Şi ieşind afară, se duse la iapă şi luînd un bici de 
foc mai cumplit decît rîndul trecut, prinse a o măsura 
cu el pe spete şi picioare, de pîriia ciolanele în ea. 

— Gîndeam să te schingiuiesc pînă nu-i mai pute 
răsufla, trăsnească-te urgia cerească să te trăsnească! 
Dar te mai cerc o dată; îţi spun însă verde şi curat că 


l Chit — balenă. 

dacă nici la noapte nu vei putea vicleni pe păzitorul 
tău, îţi turtesc capul ca la o şopirlă şi te fac mii de 
fărîmi. 

Cînd se lăsă negreață nopţii, Ionică scoase la 
cîmp pentru cea de pe urmă oară iapa babei. 
Cuprinzîndu-l somnul ca-n celelalte nopti, el căzu iară 
ca înţepenit pe iarbă. Luceafărul era aproape cînd se 
deşteptă. Umblă el pe țărmurile mării cît umblă, se 
apropie de pădurea unde s-ascunsese iapa în noaptea 
întîi, dar nu se mai arătă nici peşte, nici pasere. 

Aşa, perzîndu-se el prin adînca tăcere de noapte, 
cu groaza morții în sîn, cînd era aproape de marginea 
unei păduri stufoase şi dese, numai ce-şi aduce aminte 
de beţişorul dăruit de sfinta Duminică. Îl scoate cum îi 
spusese sfinta Duminică şi, ce să vezi? 

Copacul, din care era tăiat băţul, începu a se 
scutura din rădăcină ş-a împrăştia ca un vifor în toată 
pădurea, de la un capăt la altul. Şi se treziră din somn 
stejarii, şi fagii, şi carpenii, în sfîrşit, toţi copacii, de la 
cel mai mic pînă la cel mai înalt, şi prinseră a se 
zgudui şi a-şi tremura crengile, de părea c-a răzbit o 
furtună  înspăimîntătoare. Atunci iapa, care era 
ascunsă în mijlocul pădurii, lovită şi înţepată de spini 
şi ghimpi, sări de-acolo şi-o prinse la fugă. Pe unde 
trecea, crengile pliosc! pe spate şi peste bot, încît sta 
să-i sară ochii de usturime, pînă ce, mai leşinată de 
atitea lovituri şi plesnituri ce primise, se pomeni că 
iese din pădure. 

— Ho, iapa babei cea vicleană! strigă Ionică cum 
o zări şi, încălecînd pe ea, se întoarse acasă. Acum, 
stăpînă, mi s-a împlinit anul; dă-mi simbria şi hai 
degrabă să-mi aleg calul ce mi se cuvine, zise Ionică 
după ce intră la zmeoaică, ce era umflată de ciudă şi 
de miînie de sta să pocnească. 

Ce era să facă baba? Trebuia să se ţie de 
legătură. 

Deci, se duce cu Ionică la herghelia cea de cai. 

Acolo, patrusprezece armăsari sirepi, unul ca 
altul înalţi şi frumoşi, iar de lături, tăvălit în gunoi şi 
mocirlă, o hîrţoagă de cal chior, slăbănog de-ţi era 
scîrbă să te uiţi la el, atit era de păcătos. Cei 
patrusprezece armăsari erau însă lipsiţi de inimi. 
Zmeoaica băgase inimile lor toate în hîrţoaga ce se 
zvîrcolea în gunoi, care era un mînz de doi ani de la 
iapa ce o păzise Ionică. 

— Ei, alege-ţi care-ţi place, grăi zmeoaica cătră 
Ionică. 

— Într-adevăr, unul e mai frumos decît altul, zise 
Ionică; chiar unui Împărat i-ar plăcea s-aleagă între ei. 
Dar eu n-am gîndit să m-arunc aşa de sus. Mie, ca 
unui om sărac ce sînt, nu mi s-ar potrivi un asemenea 
şoiman. Toată lumea m-ar lua în rîs cînd m-ar vedea 
pe mine, opincă hîrzobată! , încălecat pe un asemenea 
pui de cal frumos; eu m-oi mulţumi cu cel ce zace 
colea în gunoi. Acela-i de mine. 

Mama-Ciumei îşi încruntă sprîncenele şi se uită 
chioriş la Ionică, apoi, prefăcîndu-şi glasul a milă şi a 
părere de rău, zise: 

— Da cum, Doamne păzeşte, să te duci de la 
mine c-un cal atît de rău? Mi-ar fi ruşine de moarte să 
plătesc astfel credinţa cu care m-ai slujit. Lasă-l la 
pustia să-l aibă, şi-ţi ia unul dintre işti zdraveni şi 
voinici! 

— Ţi-am spus că dintre işti armăsari nu pot să-mi 
iau. Dacă vrei să mi-l dai pe cel slab, dă-mi-l; dacă nu, 
nu vreu nici unul. 

Mai cercă baba să-i schimbe voia, spunîndu-i 
multe de toate; dar, în sfîrşit, trebui şă-i dea calul ce 
cerea. Atunci, lonică Făt-Frumos se apropie de calul 
cel chior, îl sculă de pe gunoi şi încălecă. 

— Ţine-te şi te-nţăpeneşte bine, dragul meu 
stăpîn, grăi calul, şi nechezînd o dată puternic, se 


1 Hîrzobat — rupt. 

ridică într-un zbor pînă în nori, de se vedea numai o 
pasere plutind prin înaltul văzduhului. 

Cînd se lăsă jos, pică în mijlocul mării; se 
cufundă de trei ori pînă se spălă şi se curăţi bine, de 
sclipea ca plaiul cu flori de dimineaţă pe rouă, apoi 
zbură cu Ionică pe mal. Te spărieşi, stăpîne? grăi el. 

— Mă spăriei şi nu prea! răspunse Ionică. 

— Acuma cum să te duc, ca vîntul ori ca gîndul ? 

— Ca gîndul, căci mă arde dorul cumplit. 

Şi se înălţă calul în slavă şi fugea, încît lui Ionică 
i se părea că stă pe loc neclintit şi pămîntul trece pe 
dinaintea ochilor săi ca glonţul din puşcă. 

Cînd ajunse la frumoasa Ileana, o găsi plîngînd 
cu amar, încît de multe lacrimi se făcuse fîntînă în 
casă. 

— Nu mai plînge... nu mai pîînge, strigă Ionică 
repezindu-se în braţele ei. 

Apoi degrabă ieşiră amîndoi, se suiră pe calul 
năzdrăvan şi se făcură nevăzuţi. 

Zmeul se afla dus la un ospăț, şi pe cînd se 
veselea mai bine, calul său necheză cu atîta 
înverşunare, încît îi căzu paharul din mînă de se făcu 
hîrburi. Îndată se sculă zmeul şi se dusă la cal, care 
arunca scîntei albastre din ochi. 

— Ce-ai păţit de te-a ajuns dorul să nechezi aşa 
de-n-verşunat? Poate nu ţi-i bine pe aici? 

— Ba, de mine este cum este, dar de tine-i rău. 
Ionică Făt-Frumos a intrat în palat şi ţi-a furat pe 
Ileana. 

— Putem să mai stăm şi să mai benchetuim? 

— Poţi să te şi culci şi să nu te mai scoli, căci mi 
se pare că nu-i nădejde de a-i mai ajunge. Calul lui 
Ionică este frate-meu şi are într-însul patrusprezece 
inimi, pe cînd eu am numai şepte. 

Fără să se mai întoarcă şi să-şi ieie ziua bună de 
la mesenii cu care ospătase, zmeul răpede se aruncă 
pe cal şi s-aşternu drumului, ca şi pana vîntului. 

Luînd drumul de-a lungul, se ducea zmeul plin de 
turbare de se hurduca pămîntul sub picioarele calului, 
şi dinapoia lui se-nvolbau nori de colb. 

Cînd era aproape să însereze, iată că ochii 
zmeului dau de Ionică şi de Ileana, care zburau cu 
calul pe sub bolta cerului. Îşi împlîntă el pintenii în 
coastele calului, ca să se înalțe pînă la ei, dar în 
deşert, calul său nu putea zbura prin slavă, decît 
numai patru stînjeni pe sus de la pămînt, pe cînd 
Ionică se clătina pe deasupra lui, pe unde umblă 
tabăra norilor, ca o pasăre uşoară. Aşa se-ntreceau ei 
în fugă prin văzduh, pînă ce zmeul, obosindu-se, zise 
calului să spuie fratelui său de sus ca să coboare de 
acolo, că-l va ţine cu jăratic şi cu pară. Auzind calul lui 
Ionică aceste vorbe, le împărtăşi stăpînu-său. Atunci, 
Ionică zise credinciosului său şoimulean: 

— Spune, voinice, frate-tău să-şi trîntească 
stăpînul şi să-l facă fărîmi, că eu l-oi ţine cu trifoi 
nescuturat de rouă şi l-oi adăpa cu lapte dulce. 

Cum auzi calul zmeului cuvintele ce-i trimise 
frate-său, se-ncrînceni şi se scutură o dată, de izbi pe 
zmeu în colţul unei stînci, încît se făcu numai 
bucățele, îndată se lăsă Ionică cu calul său în jos şi, 
suind pe Ileana pe calul zmeului, se întoarseră 
îndărăt. Şi Ileana prefăcu curţile sale într-un măr de 
aur, apoi se luară şi se duseră în împărăţia lui Ionică 
Făt-Frumos. 

Ajungînd Ionică Făt-Frumos acasă cu frumoasa 
Ileana, îndată plecară la lacul zînelor şi, trîntind mărul 
de pămînt, ca nimic răsăriră pe mal curţile strălucite 
ale Ilenei, dimpreună cu toate minunile ce se aflau 
într-însele. Apoi se făcu o nuntă de o sută şi deo mie 
de ori mai bogată şi mai veselă ca cea întîi. Fost-au la 
nunta aceasta şi cumnaţii lui Ionică cu surorile sale, 
care cu toţii plînseră de bucurie cînd văzură pe Ionică, 
atît de nenorocit odinioară, ieşindu-le înainte cu 
miîndra lui soţie. 

De aci înainte, Ionică şi Ileana vieţuiră în fericire 
cerească, cu dragoste nesfîrşită unul cătră altul. Şi-n 
trecerea zilelor de plăcere, adeseori ei se puneau la 
fereastră şi, rătăcindu-şi ochii în lungul lacului, cine 
ştie de ce-şi aduceau aminte, că numai ce luneca cîte 
o lacrimă pe feţele lor. Lacrimi şi aduceri aminte ce-i 
făceau să-ntinerească cînd îmbătrineau, aşa că poate 
trăiesc şi astăzi şi vor trăi cît va fi lumea şi veacul. 

Cerbul şi iepurele şchiop 


— BUNĂ ZIUA, CUMETRE CERBULE, da' ce ai? 
îl întrebă un iepure care abia se mai ţinea pe picioare, 
sprijinit într-un băț. 

— Păi, mulţumim dumitale, gonaciule, dar ce vînt 
te-abate pe la mine, răspunse cerbul, ce şi el sta 
rezemat într-un băț şi legat pe sub fălci. 

— Ce vînt să m-abată, cumetre, iacă nu mai ştiu 
ce să fac şi unde să mă ascund să nu mai văd figură 
de om, că tare s-au înrăit. Au început să dea raita 
zdravăn între noi. Pusdere-s pe cîmpii şi păduri, nu ne 
dau pas o clipeală şi cum ne zăresc, ca cine ştie ce 
fiare sălbatice, sar asupra noastră. Şi auzeam mai 
alaltăieri pe cumătru ursu, că de om să nu te 
înfricoşezi, teamă de dînsul să nu ai, că el este 
înţelept, de fire milos, ne compătimeşte pe noi şi chiar 
dă sfaturi copiilor să ne protejeze. Dar mă mir cum a 
vorbit şi ce-a voit cumătru' ursu' să spună, că nu-l 
înţeleg, totuşi cred că fiind cam turmentat, că îl 
văzusem ieşind dintr-o crîşmă, asta l-a făcut să spună 
aşa. 

— Of! da' cum mă dor măselele, spuse cerbul. 

— Păi d-aia te văzui eu legat pe sub fălci. 

— Am răcit îmi pare, că-mi spuse dumneaei să nu 
mă culc pe malul girlei, că are să mă tragă, şi eu n-am 
ascultat-o. Da' dumneata ce ai păţit, gonaciule, că te 
văd legat la picior? 

— Ce să am, cumetre, ia, o spaimă de moarte: m- 
au alergat nişte ogari şi tot fugind, am căzut într-o 
prăpastie şi în cădere mi-am scrîntit piciorul. Da' asta 
nu-i nimic, ia priveşte-mă. 

— Văleu! sărăcan de tine, spuse cerbul, da' ţi-a 
frînt şi codanul? 

— Ce frint, cumetre, ros cu totul. 

— Cum, bre, ia locul colea lîngă mine şi-mi 
spune. 

— Păi ce gîndeşti că-i chip de stat jos cînd am 
atitea belele pe capul meu? Să-ţi spun d-a- 
mpicioarele. 

Şi reîncepu iepurele: 

— Cînd am căzut în prăpastie, am ameţit, putea 
să mă ucidă că nu mai simţeam nimic. 

Tot aci în prăpastie se afla şi un vulpoi care în loc 
să-mi dea o mînă de ajutor, începu să-mi ronţăie din 
coadă. De durere şi usturime cum îmi sfişia coada, mă 
deşteptai, care văzîndu-mă după schilod d-un picior şi 
cu coada ruptă de el, începu să facă haz, rizînd şi 
bătîndu-şi joc de mine. Nu ţi-ar mai ajuta Dumnezeu 
că-ţi baţi joc de mine şi mă faci să şi sufăr; daţi-ar 
coada mea ţie şi să ţi-o roază alţii cum îţi făcuşi tu ris 
de mine. Şi vezi, cumetre, Dumnezeu parcă fu aici şi 
mă auzi, că văzui cu ochii cum vulpoiul fugi tîrînd 
după el o coadă stufoasă. 

— Ei, dragul meu, spuse cerbul, aşa este: ceea ce 
ţie nu-ţi place, altuia nu-i face... 

— Apăi bună ziua, cumetre, că mă duc, casa-mi 
este cam departe şi pînă ajung, taman bine-i la amurg 
de seară. 

— Să ne vedem, cu bine, gonaciule. 


(Din volumul „LUPUL PÎRCALAB” — ediția II , 


îngrijită de CORNELIU BĂRBULESCU , Editura 
tineretului, 1960) 

